
RéNA  PRETORIUS 


TOTIUS  : 21  FEBRUARIE  1877  — 21  FEBRUARIE  1977* 

“Alles  wat  vir  Totius  kosbaar  was,  het  verdwyn.”  Só  skryf  ’n  “jong 
Afrikaner”  in  ’n  onlangs  verskene  artikel.  As  dít  waar  is,  kan  ’n  mens  tereg 
vra:  Kan  Totius  in  1977  dan  nog  práát  en  ons  hóór? 

Die  lewensomstandighede,  lewenstyl,  die  sosiale,  morele  en  etiese 
waardes  van  die  Boere  gedurende  die  laaste  kwart  van  die  negentiende  eeu 
verskil  radikaal  van  dié  van  ons  moderne,  materialistiese  grootstads- 
gemeenskap  van  die  laaste  kwart  van  die  twintigste  eeu. 

Die  eertydse  Boerebeskawing  van  Totius  se  jongmensjare  is  gekenmerk 
deur  ’n  onverstoorbare  rustigheid,  ’n  lewe  ná  aan  die  natuur  en  God,  ’n 
hegte,  vredige  gesinslewe.  Jacob  Daniel,  seun  van  die  geniale  ds.  S.J.  du  Toit, 
het  nooit  die  godsdienstige,  etiese  en  morele  waardes  van  sy  ouers  en  sy  voor- 
geslag  verwerp  nie;  in  uiterste  beproewing  het  hierdie  skerp  denker  en 
gelowige  soeker  wel  soms  getwyfel  en  selfs  in  verset  gekom,  maar  die 
tradisionele  geestelike  waardes  nóóit  afkeurend  veroordeel  nie.  As  vader- 
lander  is  sy  denke  beheer  deur  die  siening  dat  sy  volk  se  geskiedenis  en  dade 
religieus  bepaal  is:  hy  het  geglo  dat  God  die  Afrikaners  na  hierdie  nuwe  land 
gelei  het  om  hier  ’n  nuwe  Christelike  beskawing  te  vestig.  As  mens  was  hy 
voortgesweep  deur  ’n  bo-persoonlike  ideaal:  om  die  religieuse  waarhede  van 
die  Bybel  vir  die  Afrikaner  in  sy  eie  taal  toeganklik  te  maak,  en  ten  einde 
hierdie  ideaal  te  verwesenlik,  het  hy  hom  in  eensaamheid  afgesonder  op  sy 
plaas  Krugerskraal. 

“Deze  kleine  groote  man”  kom  inderdaad  uit  ’n  verbygegane  wêreld 
maar  as  begenadigde  siener  van  die  onsienlike  het  hy  ewige  waarhede  gevind 
en  het  sy  woord  en  sy  stem  ’n  universele  dimensie:  klink  dit  bó  die  tyd, 
tydloos. 

Daarom  vier  ons  in  1977  TOTIUSJAAR. 

As  mens,  as  vaderlander,  as  digter  — om  maar  drie  fasette  van  sy  veel- 
sydigheid  aan  te  sny  — práát  Totius  ...  en  behóórt  ons  te  luister. 

Totius  word  deur  die  hele  Afrikanervolk  liefdevol  gedenk  omdat  ons 
selfs  in  1977  se  veranderde  wêreld  met  sy  vloeibare  waardes  steeds  eerbied 
het  vir  ’n  goeie  en  suiwer  mens  — en  Jacob  Daniel  du  Toit  was  waaragtig 
mens  in  die  edelste  sin  van  die  woord.  Sy  leefwyse  was  gestroop  tot  dié  van 
“heilige  eenvoud”;  die  groot  hartstog  van  sy  lewe  was  om  sy  God,  sy  volk,  sy 
ewemens  selfloos  en  in  diepste  nederigheid  te  dien;  begrippe  soos  “goed”  en 
“kwaad”,  “plig”  en  “eer”  en  “geregtigheid”  het  vir  hom  vaste  betekenisse 
gehad.  In  tye  toe  “allesdonkerheid”  was— en  as  Afrikaner  én  as  individu  was 
dit  dikwels  donker  om  Totius  — het  hy  hom  diepgelowig  téén  die  donkerte 
gerig,  verseker  van  sy  eindbestemming.  Sy  kompas,  sy  koersbepaler,  die 
energiebron  van  sy  lewe  was  God  en  die  Woord  van  God. 

’n  Jongmens  soek  altyd  iemand,  ’n  soórt  heldfiguur,  na  wie  se  voor-beeld 
hy  sy  eie  lewe  kan  vorm.  Die  jong  denkende  Afrikaner  vir  wie  die  dinge  van 
die  gees  en  die  intellek  en  die  wil  hoër  waarde  het  as  die  praktiese  en  stoflike 
dinge,  sal  in  Totius  een  van  die  hoogste  verteenwoordigers  van  die  mens  vind. 

* Lesing  gelewer  op  21  Februarie  1977  voor  die  studente  van  die  Pretoriase  Onderwyskollege 
as  deel  van  hulle  Totius-huldigingsprogram. 

As  jong  denker,  as  jong  wetenskaplike,  as  jong  kunstenaar,  maar  veral  as 
jong  opvoeder  kan  u gerus  lúíster  na  die  boodskap  van  die  mens  Totius. 

In  sy  kragtige  kwatryn  “In  Memoriam”  huldig  Opperman  vir  Totius  as 
bewaker  van  die  orde,  stryder  teen  die  chaos,  volksgewete  van  die  Afrikaner: 

Telkens  as  hierdie  volk  van  God  afdwaal, 
sal  hy  in  Afrika  se  klip  en  kaal 
herinner  word  hoe  groot  Hy  is 
deur  die  tinktinkietaal  van  Totius. 

Totiusjaar  val  in  ’n  tyd  wat  die  Afrikaner  deur  ’n  ieder  en  ’n  elk  voor  die 
wit  muur  gesleep  om  platgeskiet  te  word.  Dit  is  die  “in”-ding  om  die 
Afrikaner  te  verkleineer,  hom  te  ontleed  en  dan  sy  swakhede  en  sondes  — 
maar  nie  sy  deugde  nie  — uit  te  basuin;  om  met  doemwoorde  te  profeteer  dat 
dit  met  ons  voortbestaan  as  afsonderlike  volk  met  ’n  eie  taal  klaarpraat  is. 
Hierdie  vorm  van  kritiek,  gebore  uit  veragting  en  venyn,  het  één  doel:  om  die 
Afrikaner,  as  mens  en  as  volk,  te  vernietig.  In  1938  het  Van  Wyk  Louw 
onomwonde  verklaar:  “’n  Volk  sonder  kritiek  is  verlore”...  én,  gaan  hy  voort: 
“Daar  moet  kritici  tussen  ons  gelos  word  wat  vervul  is  van  haat  teen  ons 
halfheid,  gemaksug  en  kleinburgerlikheid ; hulle  moet  mense  wees  wat 
diep  gedink  en  baie  gevoel  het,  maar  mense  wat  nederig  is  voor  die 
grootsheid  van  hul  taak  en  wat  in  al  hul  stryd  teen  die  Affikaner  se 
euwels  self  in  die  eerste  plek  Afrikaners  is;  en  hulle  moet  ons  met 
‘geweervuur  en  sambokslae’  laat  opsteier  totdat  ons  doen  waarvoor  ons 
hier  in  Afrika  is  : die  opbou  van  ’n  nuwe  beskawing  in  ’n  nuwe  land” 
(“Volkskritiek”,  Lojale  Verset,  p.170  ). 

Hierdie  soort  kritiek  is  waardevol.  Die  verskil  tussen  die  twee  vorme  van 
kritiek  lê  hierin  : laasgenoemde  is  gebore  uit  liefde  vir  en  geloof  in  die  volk, 
uit  ’n  drang  om  hom  te  verbeter.  Die  gevaar  van  die  stroom  van  die  eerste 
soort  kritiek  en  aanvalle  is  dat  dit  die  gemoedere  van  ons  jongmense  besmet 
en  verwar:  dit  kan  so  maklik  hulle  “wortels  afspit”,  want,  kan  geredeneer 
word:  as  die  eie  volk  dan  so  sleg  is,  waarom  nie  betyds  kragte  ingooi  by  ’n 
beter  nasie  nie? 

’n  Mooi  verhaaltjie  is  dié  een  oor  die  Romeinse  veldheer  en  sy  leër  wat 
tydens  ’n  veldslag  vernietigend  verslaan  is.  By  sy  terugkoms  in  sy  stad  word 
hy  — onverwags  — deur  die  senaat  vereer.  Die  rede  : omdat  “hy  nooit  aan 
die  staat  gewanhoop  het  nie”. 

Totius  het  in  krisistye,  in  woestyndae  van  groot  vernederinge  van  sy  volk, 
selfs  die  kere  toe  die  volk  deur  vernietiging  van  buite  én  binne  bedreig  is, 
“nooit  aan  sy  volk  gewanhoop  nie”.  “Die  Besembos”  is  die  slotgedig  van  sy 
eerste  digbundel  waarin  hy  die  smart  en  verguising  van  sy  volk  wat  tydens  die 
Anglo-Boereoorlog  byna  uitgeroei  was,  verwoord  het.  Hierdie  eenvoudige, 
tooilose,  vaderlandse  verskynsel  wat  met  taaie  volharding  hom  verset  teen  die 
kragte  wat  hom  wil  vernietig,  is  beeld  van  die  Afrikanervolk  se  on- 
uitroeibaarheid: 

Ek  leefen  sal  leef;  my  doodkry  is  min. 

Hierdie  wil  om  te  bly  voortbestaan  vorm  ook  die  kern  van  die  kinderlik- 
eenvoudige  verhaaltjie  wat  in  die  gedig  “Vergewe  en  Vergeet”  vertel  word. 
Die  verhaalgebeure  van  die  jong  doringstruikie  wat  deur  die  sware,  logge 

ossewa  platgetrap  word,  is  die  allegoriese  voorstelling  van  die  Boer-Brit 
konfrontasie  gedurende  die  Tweede  Vryheidsoorlog.  Die  groot  waarheid  wat 
uit  die  verhaal  na  vore  kom,  is  dít:  dat  ’n  volk  wat  neergevel  is  maar  wat  wil 
voortbestaan,  uit  eie  krag,  van  binne  af,  kan  herstel  — hoe  vernietigend  die 
aanvalle  ookal  van  buite  af  teen  hom  is. 

Maar  as  verdere  voorwaarde  vir  hierdie  voortleef  in  die  tyd  moet  ’n  volk 
se  wortelpen  diep  lê.  “Die  doringbome  by  die  fontein”  — “eie  kinders  van 
ons  vaderland”  — staan  in  ’n  onherbergsame,  verwilderde  streek  waar  ander 
plante  en  struike  reeds  deur  die  son  en  wind  van  hierdie  Suiderland  verskroei 
is.  Die  doringbome  dra  die  tekens  van  swaarkry:  die  swart  gestaltes  is  krom 
en  skeef,  vol  knoeste  en  bogte,  maar  hulle  lééf  en  sal  bly  vóórtleef  omdat 
hulle  wortels  na  verborge,  onderaardse,  ewige  waters  afboor. 

En  hiermee  is  ons  reeds  by  die  derde  faset  van  Totius  se  ryke 
veelsydigheid:  sy  digterskap. 

T.T.  Cloete  wys  daarop  dat  Totius  se  poëtiese  oeuvre  beskou  kan  word 
as  ’n  halfeeu  literatuurgeskiedenis  : die  ontwikkelingsgang  wat  hom  in  die 
Afrikaanse  taal  en  poësie  voltrek  het,  word  weerspieël  in  Totius  se  verse 
vanaf  die  Patriottydperk  — toe  hy  onder  die  skuilnaam  Jaduto  geskryf  het  — 
tot  met  sy  laaste  bundel  Skemering  in  1948.  Hiervoor  alleen  verdien  Totius  ’n 
belangrike  plek  in  die  Afrikaanse  letterkunde.  Totius  se  naam  word  egter 
ook  aan  heelwat  ander  belangrike  literêr-historiese  feite  gekoppel: 

(i)  By  die  Monument,  sy  debuutwerk  wat  in  1908  verskyn  het,  was  die 
eerste  digbundel  in  Afrikaans. 

(ii)  In  1916  word  Totius  die  eerste  Hertzogpryswenner  toe  sy  epiese 
werk  Trekkerswee  (1915)  bekroon  is  — ’n  bundel  wat  ’n  sterk  invloed  op 
jonger  digters  uitgeoefen  het  : dit  bevat  ons  vroegste  grootstadsverse  en 
is  geskryf  in  eenvoudige,  gewone  omgangstaal. 

(iii)  Passieblomme  (1934),  nóg  ’n  Hertzogpryswenner,  is  ons  eerste 
bundel  belydenispoësie  en  was  op  daardie  tydstip  die  suiwerste  bundel 
poësie  in  Afrikaans.  Vandag  nog  behoort  sommige  gedigte  in  die  bundel 
tot  die  ontroerendste  elegiese  verse  wat  ons  het. 

(iv)  Uit  donker  A frika  (1936)  is  die  verbeterde  en  vermeerderde  her- 
druk  van  sy  vroeëre  werk:  Verse  van  Potgieter's  Trek  (1909).  In  hierdie 
bundel  besin  Totius  oor  die  vroeë  geskiedenis  van  Afrika  en  die  plek  van 
die  wit  Afrikaan  op  hierdie  donker  kontinent.  Hy  stel  onthutsende  vrae 
soos: 

Wie  sal  hierdie  land  bewoon? 

en  laat  die  swartman  sý  perspektief  gee  op  ons  heroïese  volksverlede  en 
op  tye  wat  kom: 

Die  Kaffer  het  gekom,  die  witman  hy  kom  later. 

Die  Kaffer  het  gevat,  die  witman  hy  vat  later. 

Die  Kaffer  het  gewoon,  die  witman  hy  woon  later.... 

Die  witman  hy  nou  raas.  die  Kaffer  hy  raas  later. 

Laat  witman  nou  maar  lag,  die  Kaffer  hy  lag  later. 

(“Kafferlied") 

Reeds  in  1909  en  weer  in  1936  kom  Totius  met  temas  wat  vandag  nog 
net  so  dwingend  aktueel  is;  dink  hy  na  oor  vraagstukke  wat  vandag  as 

uiters  “modem”  beskou  word,  onder  andere  die  lotsbestemming  van  die 
“witkind  van  Afrika”. 

Totius  se  belangrikheid  lê  veral  daarin  dat  sy  gedigte  (tematies  en  taal- 
tegnies)  talle  groeipunte  van  ons  latere  poësie  bevat. 

Hoewel  'Iotius  se  poëtiese  werk  as  geheel  nie  meer  so  ’n  wye  belang- 
stelling  geniet  nie,  bly  ’n  groot  deel  van  sy  poësie  tog  lewenskragtig  en  sal 
hulle  bly  voortleef  in  die  tyd  omdat  hulle  suiwer  vergestaltinge  is  van 
universele  waarhede  wat  die  kern  van  ons  menslike  bestaan  raak. 

Vir  Totius  was  die  digter  ’n  “siener”:  sy  digterlike  taak  was  nie  om  eie, 
oorspronklike  idees  te  verwoord  nie,  maar  die  gedagtes  Gods.  Hierdie 
gedagtes:  ewigheidsgedagtes,  skuil  in  alle  skeppingsdinge.  Die  begenadigde 
met  sy  “arendsogen,  zoeklichten,  X-stralen,  die  boren  in  de  geheim- 
zinnigheid  van  de  binnenkameren”,  moet  die  verhewe  gedagtes  wat  hy"sien',’ 
vaslê  in  die  woord;  hy  moet  as’t  ware  ander  laat  “sien”  wat  hy  “sien”. 

Sy  digterstalent  het  gestaan  in  diens  van  sy  Christenskap. 

Ek  verwys  kortliks  na  drie  van  sy  bekendste  en  beste  gedigte,  gedigte 
waarin  wesenstrekke  van  sy  kuns  geopenbaar  word  en  waarin  die  digter 
bepaalde  universele  waarhede  verwoord. 

Totius  was  ’n  weemoedige  peinser.  In  die  realiteit  wat  hom  omring,  sien 
hy  orals  tekens  van  verganklikheid,  bevestiginge  vir  sy  oortuiging  : Die 
wêreld  is  ons  woning  nie.  Die  gedig  wat  hierdie  titel  dra,  is  al  vertolk  as  ’n 
vers  waarin  dit  sou  gaan  oor  Totius  se  desillusie  oor  die  verganklikheid  van 
ons  aardse  bestaan.  Die  gedig  kom  egter  voor  in  die  derde  afdeling  van 
Passieblomme  : “Bemsting”  — ’n  afdeling  waarin  die  verse  getuig  van  die 
kalme  aanvaarding  van  die  tydelikheid  van  ons  bestaan. 

Die  gebruik  van  die  woord  “woning”  in  die  titel,  wat  as  ’n  refrein  ses 
keer  in  die  gedig  herhaal  word,  het  in  ’n  poëtiese  oeuvre  soos  dié  van  Totius 
wat  deurstraal  is  van  ewigheidsgedagtes,  besliste  Bybelse  bowetone.  In 
Johannes  14:1 — 2 lees  ons  dié  gerusstellende  woorde:  “Laat  julle  hart  nie 
ontsteld  word  nie;  glo  in  God,  glo  ook  in  My.  In  die  huis  van  my  Vader  is 
daar  baie  wonings...”  Die  woord  “woning”  verkry  dus  ’n  belangrike  Bybelse 
konnotasie.  As  ’n  ironiese  rymer  vir  die  woord  tree  op  die  allitererende 
“wêreld”,  ’n  woord  wat  sterk  geaksentueer  word;  die  implikasie  is  duidelik: 
die  eintlike  woning,  die  ewige  woning  is  élders.  Die  ongewone  gebruik  van  ’n 
enkele  “nie”  (“Die  wêreld  is  ons  woning  nie")  gee  aan  die  inkleding  van  die 
bepaalde  geloofswaarheid  verrassende  impak.  Die  titel  kom  herhaaldelik  as 
eerste  en  slotvers  van  die  drie  strofes  voor  en  tussen  die  twee  verskyninge  in 
elke  strofe  word  telkens  ’n  nuwe  reeks  bewyse  aangevoer  waarom  dié  wêreld 
nie  ons  woning  is  nie....  dat  ons  ware  woning  dus  elders  lê.  Die  bewyse  kom 
uit  die  skemertyd,  aanduur,  nagstond,  en  word  al  dramatieser,  al  oor- 
tuigender.  Die  slotstrofe  klink  só: 

Die  wêreld  is  ons  woning  nie. 

Dit  voel  ek  as  die  wind  ontwaak, 
as  die  eikebome  knars  en  kraak, 
dit  hoor  ek  in  die  fladdering 
van  voëltjies  wat  hul  vlerke  slaan 
teen  die  verwarde  boomtakke  aan, 

En  as  ek  nader  kom  dan  vind 
ek  by  die  maan  se  wisselstraal 

'n  nes  vol  kleintjies  deur  die  wind 
omlaaggeslinger,  dood.  verplet. 

Ek  voel  dit  dan  aan  alle  ding 
wat  in  die  nagstond  my  omring, 
die  wêreld  is  ons  woning  nie 

Met  die  swaar  aksent  op  die  verganklikheid  van  ons  aardse  bestaan  roep 
Totius  egter  juis  die  teendeel  op:  die  onverganklikheid  van  ons  ewige 
bestaan.  Totius  maak  op  boeiende  wyse  gebruik  van  die  indirekte  poëtiese 
tegniek  — ’n  tegniek  wat  veral  in  die  moderne  poësie  dikwels  gebruik  word 
om  aan  ’n  bekende  waarheid  opnuut  trefkrag  te  verleen. 

Omdat  alles  so  verganklik  is,  moet  die  mens  hom  nie  permanent  vasheg 
aan  die  dinge  van  die  aarde  nie.  Dit  is  die  kernidee  van  die  kinderlike 
gediggie  “Repos  Ailleurs”...  “die  rus  is  elders”.  In  eenvoudige,  helder  taal 
verwoord  Totius  ’n  diepsinnige  en  tragiese  lewenswaarheid:  dat  die  mens 
altyd  treur  om  iets  onbereikbaars;  dat  sy  verlangens  onvervuld  bly.  “Ag,  was 

ek  maar  net ek  sou  tog  o so  gelukkig  syn.”  Hierdie  tydlose  tema  — dat 

ons  tydelike  aardse  bestaan  onvolkome  is  — word  op  dramatiese  wyse 
uitgewerk:  die  digter  skep  ’n  kontras  tussen  twee  wêrelde:  die  van  die 
meisietjie  en  van  die  reisiger.  Eersgenoemde  bevind  haar  in  die  eensame  veld 
met  die  tentjie  en  sy  kerslig;  laasgenoemde  is  in  die  snelbewegende  trein.  Die 
meisietjie  se  tentwoning  is  verganklik  (vgl.  II  Korinthiërs  5:1);  die  man  is  op 
reis  na  sy  eindbestemming...die  wêreld  is  ons  woning  nie!  Die  dogtertjie 
hunker  na  die  gemeganiseerde  wêreld  van  die  trein  en  die  spreker  se  deftige 
gesofistikeerde  lewe;  die  reisiger  verlang  weer  na  die  rustige  natuurwêreld  en 
die  meisietjie  se  ongekunstelde  bestaan.  “Repos  ailleurs”...in  tinktinkietaal 
gesê. 

“Die  Godsbesluit”  is  seker  Totius  se  grootste  gedig. 

Voor  die  onheilswoning  en 
tussen  die  skaars-beblaarde 
soetdorings  staan,  in  droë  aarde 
maar  lowergroen  en  blink  van  blad, 
die  wag-  'n-bietjie  langs  die  pad... 

Hierdie  wag-’n-bietjie,  simbool  van  God  se  onbegryplike  Raadsbesluit,  is  die 
rykste  beeld  wat  Totius  ooit  geskep  het. 

Totius,  die  innig-gelowige,  het  na  alle  worstelinge  altyd  weer  berus  in  die 
onbegryplike  maar  liefdevolle  bestel  van  God  in  die  mens  se  lewe.  Hierdie 
Passieblomíme)- gedig  wat  in  die  afdeling  “Onrus”  voorkom  en  elemente  van 
verset  vertoon,  dra  egter  reeds  die  kiem  van  die  latere  berusting  in  hom:  die 
wag-’n-bietjie  is  immers  ’n  haak-en-steekdoring  : God  hou  die  mens  eers 
veilig,  dán  louter  hy  hom. 

So  lank  as  wat  die  Afrikaner  waarde  heg  aan  sy  godsdiens,  sal  die  naam 
van  Totius  onthou  word.  Totius  het  altyd  sy  digterstalent  in  diens  van  God 
gestel  en  die  skoonste  resultaat  hiervan  is  sy  herdigting  van  die  “hart  van  die 
Bybel”:  die  psalms  van  die  Hebreeuse  sanger,  Dawid. 

Die  eerste  psalm  wat  hy  herdig  het,  is  psalm  100;  die  laaste  een  was 
psalm  119.  “Uit  diepten  van  ellenden...”  Só  begin  die  groot  troospsalm  130 
se  Nederlandse  beryming  wat  ons  voorouers  in  tye  van  die  grootste  nood  en 


5 


vervolging  baie  keer  laat  opklink  het.  Hoe  sentimenteel  ’n  mens  ook  oor  dié 
besondere  beryming  voel,  Totius  se  psalm  130  is  die  skoner  poësie. 

Die  verheerliking  van  God  se  grootheid  en  majesteit,  die  nietige  mens  se 
verwondering  oor  die  wonder  van  God  se  skeppingsmag  — dit  is  die  grond- 
toon  van  psalm  8,  een  van  Totius  se  geliefde  psalms  en  een  van  sy  héélmooiste 
woordskeppinge: 

Daar  is  geen  land  so  ver  ofwoes  geleë, 
geen  strand,  o Heer,  of  wilde  waterweë, 
geen  hemelsfeer  in  die  oneindigheid  — 
of  oral  blink  u Naam  en  majesteit. 

Totius  se  Psalmberyming  word  beskou  as  die  kroon  van  sy  lewenswerk 
en  kenners  is  van  mening  dat  dit  ’n  hoogtepunt  in  dié  genre  in  die  Dietse 
letterkunde  verteenwoordig. 

“Deze  kleine  groote  man”  het  onvenrjoeid  gewerk:  hy  was  predikant, 
professor  aan  die  Teologiese  skool  van  die  Gereformeerde  Kerk  te  Potchef- 
stroom,  volksredenaar,  taalstryder,  tydskrifredakteur,  digter,  Bybelvertaler, 
Psalmberymer.  Wat  hy  kon,  het  hy  gedoen.  En  in  alles  wat  hy  gedoen  het, 
was  hy  trou  alleen  aan  die  hoogste  wat  ons  ken  — soos  Van  Wyk  Louw  se 
aristokratiese  held  van  die  gees  het  hy  die  “Edele  en  Kosbare  veilig  deur  die 
skare  (ge)dra”. 

Universiteit  van  Pretoria 


ALTA  VAN  DEN  BERG 
LENTE 

Die  lug  is  skerp  geslyp 

hier  waar  dit  in  ademlose  afwagting 

aan  kaal  takke  bly  gryp 

selfs  die  wind  gaan  lê  skeef 

op  die  dak  se  skouer 

en  kyk  hoe  rooi  blare 
drywend  in  die  aandlug  tol 
iets  van  lente  steek  in  die  tortel 
se  lied  vas  as  hy  hom  uit  die 
bondel  losmaak  en  vreugdevol 
teen  die  smeulende  son  opvlie’.. 

HYMNE  WEISS 


BEDEVAART  NA  DIE  ONVERGANKLIKE:  SELMA  LAGERLoF,  20 
NOVEMBER  1858  — 16  MAART  1940 

Op  ’n  heuwel  by  een  van  die  mooiste  mere  op  die  platteland  staan  ’n  stil, 
waardige  huis,  eenvoudig,  smaakvol  en  koninklik  soos  tydens  die  lewe  van 
een  van  die  besondere  mense  wat  die  wêreld  opgelewer  het. 

Dit  is  Márbacka  in  Vármland,  Swede,  die  tuiste  van  Selma  Lagerlóf,  die 
eerste  vrou  wat  die  Nobelprys  vir  letterkunde  verower  het  — as  waardering 
vir  die  edele  idealisme,  die  rykdom  van  fantasie  en  sielvolle  uitbeelding  van 
haar  werk  — soos  die  toekenning  aan  haar  in  1909  gemotiveer  is. 

In  ons  tyd  klink  daar  op  talle  plekke  die  voete  van  hulle  wat,  om  outydse 
taal  te  gebruik,  opgaan  na  vergaderings,  toesprake  en  eise  om  gelyke  regte  vir 
die  vrou  — wat  dit  ook  al  mag  behels. 

Ander  wil  miskien  eerder  hulde  en  waardering  bring  aan  hulle  wat  na 
swoege,  swerwe  en  miskenning  uiteindelik  die  ereplek  gekry  het  wat  hulle 
toekom  en  vir  ons  die  onverganklike  nagelaat  het  wat  in  die  wisselinge  van 
die  tye  bestendig  en  onaantasbaar  sal  bly. 

So  ’n  bedevaart  na  die  wêreld  van  die  besondere  mens  en  kunstenaar, 
Selma  Lagerlóf,  is  ’n  onvergeetlike,  verruimende,  sinvolle  ervaring  wat  die 
lewe  ’n  nuwe  inhoud  en  rykdom  gee.  Om  dit  persoonlik  te  kon  ervaar,  in  haar 
taal,  onder  haar  mense,  op  die  landgoed  waar  haar  hart  was,  by  haar 
lessenaar  waar  sy  geskryf  het,  by  haar  eenvoudige  graf  op  die  oewer  van  die 
meer,  is  ’n  voorreg  wat  ’n  mens  graag  wil  deel  met  ons  mense  hier  wat  in  die 
stilte  so  ’n  bedevaart  wil  meemaak. 

Selma  Lagerlóf  se  naam  is  indirek  verbonde  aan  dié  van  Bertha  von 
Suttner  en  Alfred  Nobel,  wat  die  Nobelprys  ingestel  het.  Bertha  von  Suttner 
was  ’n  adellike  Oostenrykse  vrou  wat  ’n  kort  tydjie  Alfred  Nobel  se 
sekretaresse  was  voordat  sy  met  Baron  Suttner  getroud  is.  Nobel  se  lewe  en  sy 
testament  is  beslis  beïnvloed  deur  Bertha  von  Suttner.  In  sy  testament  vind 
ons  dié  enkele  bepaling  i.v.m.  die  letterkundeprys  wat  ingestel  is  om  die 
positiewe  te  bevorder  en  te  beloon:  Aan  die  persoon  wat  op  letterkundige 
gebied  die  mees  voortreflike  werk  van  'n  idealistiese  strewe  gelewer  het.  — 

Dit  is  ook  bekend  dat  Selma  Lagerlóf  een  van  Alfred  Nobel  se  geliefde 
skrywers  was.  As  leser  het  hy  gesoek  na  die  Iewende  kern,  die  gedagte,  wat  vir 
hom  hoofsaak  was.  Dit  is  dus  nie  toevallig  dat  hy  baie  nadruklik  gestipuleer 
het  dat  ’n  idealistiese  strewe  ’n  essensiële  kwalifikasie  was  vir  werk  wat  vir 
bekroning  in  aanmerking  sou  kom  nie. 

Selma  Lagerlóf  is  egter  jare  lank  onderdruk  en  misken  voordat  haar 
werk  tot  sy  reg  gekom  het.  Sy  het  eers  met  die  versvorm  eksperimenteer,  toe 
met  die  drama,  maar  dit  wou  nie  vlot  nie.  Eindelik  probeer  sy  toe  die 
verhaalvorm,  maar  in  die  streng,  realistiese  prosa  van  haar  tyd.  Maar  sy  kon 
nog  nie  met  die  werk  vorder  nie.  Dit  was  heeltemal  natuurlik  dat  sy  die  aan- 
vaarde  styl  van  haar  tyd  as  norm  wou  neem;  dit  was  ook  in  ooreenstemming 
met  haar  nederigheid  dat  sy  geen  gedagte  daaraan  gegee  het  om  anders  te  wil 
skryf  as  die  erkende  letterkundiges  van  haar  tyd  nie.  Buitendien  was  die  dae 
van  die  Romantiek  verby,  en  al  het  haar  kinderdae  en  die  verhale  waarmee  sy 
opgegroei  het,  in  die  teken  van  die  romantiese  gestaan,  het  sy  tog  daaroor 
probeer  skryf  in  die  erkende  uitdrukkingswyse  van  haar  tyd. 

Toe  op  ’n  dag  probeer  sy  in  ’n  los,  ritmiese  prosa  skryf,  heeltemal  in  die 
romantiese  styl,  en  dit  was  of  sy  toe  sekerheid  begin  kry  dat  die  ridders  van 
Vármland  op  dié  manier  begin  lewe.  Maar  sy  het  vir  haarself  gesê  dat 
niemand  dit  ooit  sou  lees  nie;  dit  het  nie  aan  die  eise  van  die  dag  voldoen  nie. 

Daar  was  egter  twee  gebeurtenisse  kort  daarna  wat  die  deurslag  gegee 
het.  Die  een  was  die  verkoop  van  haar  ouerlike  huis,  M&rbacka,  in  1888.  Dat 
vreemdes  nou  besit  moes  neem  van  alles  wat  in  haar  merg  en  been  ingeweef 
was,  het  haar  só  diep  geraak  dat  sy  besluit  het  om  in  alle  nederigheid  die 
boek  op  haar  eie  manier  en  volgens  haar  vermoë  te  skryf.  Sy  het  die  gedagte 
dat  dit  ’n  meesterstuk  sou  word,  soos  sy  gehoop  het,  laat  vaar.  Mense  sou 
daarvoor  lag,  maar  sy  sou  dit  in  elk  geval  skryf,  net  vir  haarself,  om  vir 
haarself  te  behou  wat  daar  nog  uit  haar  tuiste  te  red  was:  al  die  geliefde 
verhale,  die  gelukkige  vreedsaamheid  van  kommerlose  dae  en  die  skoonheid 
van  haar  geboortestreek  met  die  lang,  smal  mere  en  die  vér,  blou  heuwels. 

Toe  sy  ’n  paar  weke  later  begin  skryf,  het  sy  geen  vooropgesette  plan 
gehad  nie,  sy  het  net  besluit  om  haar  met  al  haar  kinderlikheid  en  drome  aan 
haar  stof  oor  te  gee. 

Die  resultaat  was  verrassend.  Dit  was  of  alles  wat  al  die  jare  lê  en  wag 
het  om  geskryf  te  word,  eenvoudig  oorgestroom  en  die  manuskrip  homself 
geskryf  het. 

Dit  was  die  eerste  gebeurtenis. 

Die  tweede  was  dat  haar  suster  ’n  rukkie  daarna  by  haar  aangedring  het 
om  deel  te  neem  aan  ’n  prysvraag  wat  deur  die  Sweedse  vroueblad  IDUN 
uitgeskryf  is.  Agt  dae  voor  die  sluitingsdatum  het  sy  ingewillig  om  mee  te 
ding.  Toe  was  drie  hoofstukke  rofweg  geskryf  en  die  orige  twee  van  die  vyf 
wat  sy  moes  voorlê,  nog  nie  eers  aan  geraak  nie.  Ten  spyte  van  allerlei  ver- 
pligtinge  het  sy  snags  geskryf,  dikwels  tot  vieruur  soggens,  en  op  die 
vasgestelde  datum  was  die  vyf  hoofstukke  voltooi.  Daarmee  het  sy  ook  die 
prys  verower. 

Van  toe  af  het  dit  vinniger  gegaan.  Vriende  wat  die  waarde  van  haar 
werk  besef  het,  het  dit  vir  haar  moontlik  gemaak  om  ’n  jaar  lank  verlof  te 
neem  sodat  sy  al  haar  aandag  aan  die  voltooiing  van  die  werk  kon  gee,  en  ’n 
jaar  nadat  sy  die  prys  verower  het,  het  GoSTA  BERLING  verskyn. 

Die  merkwaardige  van  die  werk  is  dat  Selma  Lagerlof  nie  besluit  het  om 
die  werk  te  skryf  nie,  maar  dat  die  verhale  hulle  letterlik  aan  haar  opgedring 
het.  ’n  Kenner  van  haar  werk  het  dit  só  uitgedruk:  — Selde  in  die  geskiedenis 
van  die  letterkunde  is  ’n  skrywer  so  duidelik  gedwing  om  ’n  gegewe  verhaal  te 
vertel  as  in  die  geval  vanselma  Lagerlof  met  GóSTA  BERLING. — 

Oor  die  ontstaan  van  die  werk  skryf  sy  self  soos  volg: — Daar  was  een- 
maal  ’n  sage  wat  gewens  het  om  vertel  en  in  die  wêreld  uitgelei  te  word.  Dit 
was  heeltemal  natuurlik,  want  dit  het  geweet  dat  dit  so  goed  as  voltooi  was. 
Baie  het  deur  merkwaardige  dade  meegewerk  om  dit  te  skep;  ander  het  hulle 
deeltjie  bygedra  deur  dit  keer  op  keer  te  vertel.  Wat  nodig  was,  was  dat  dit 
versigtig  saamgestel  moes  word  sodat  dit  gerieflik  deur  die  hele  land  kon 
rondreis.  Dit  was  nog  net  ’n  vreemde  mengelmoes  van  verhale,  ’n  vormlose 
wolk  van  avontuur  wat  heen  en  weer  gedryf  het  soos  ’n  swerm  verdwaalde  bye 
op  ’n  somersdag  en  nie  geweet  het  waar  hulle  iemand  sal  vind  wat  hulle  in  ’n 
byekorf  sal  onderbring  nie. — 

— ’n  Mens  moet  ou  verhale  versigtig  hanteer,  hulle  is  soos  verlepte  rose, 
hulle  blare  val  maklik  af  as  ’n  mens  te  naby  kom. — Met  hierdie  eerbied  het 

Selma  Lagerlóf  die  geskiedenis  van  Gósfa  Berling  geskryf,  ’n  geniale  jong 
predikant  wat  aan  die  drank  verslaaf  raak.  Hy  word  deur  die  vrou  van  ’n 
majoor  opgeneem  in  die  kring  van  kavaliers  wat  sy  op  haar  landgoed,  Ekeby, 
om  haar  versamel,  en  ten  slotte  boet  hy  sy  sonde  deur  ’n  lewe  van  arbeid  en 
ontbering.  As  kind  het  Selma  Lagerlóf  met  oorgawe  geluister  na  die  verhale 
van  die  arm  offisiere  wat  in  hulle  ou  rammelende  koetse,  bespan  met  stokou 
perde,  voor  die  stoep  van  Márbacka  stilgehou  en  daar  om  die  kaggelvuur  vir 
die  gesin  Lagerlóf  hulle  avonture  vertel  het. 

In  GóSTA  BERLING  leer  ons  die  predikant  ken  wat  afgesit  is  en  dood- 
ongelukkig  as  bedelaar  rondswerf,  met  geen  begeerte  om  te  leef  nie.  Daar  is 
die  kavalier,  Liljecrona,  die  kunstenaar  wie  se  verlangens  gedurig  huiwer  op 
die  grens  tussen  die  idilliese  huislike  vrede  en  die  avontuurlike  atmosfeer  van 
Ekeby;  die  vrome  gravin  Ebba  Dohna  wat  op  die  weerkoms  van  die  Messias 
wag  en  die  majoorsvrou  self  wat  ’n  teenstelling  van  vroulikheid  en  heers- 
sug,  ’n  komplikasie  van  skuld  en  boetedoening  is.  En  dan  is  daar  die  genie, 
Kevenhiiller,  wie  se  wondergawe  hom  so  ongelukkig  maak  dat  hy  smeek  dat 
dit  van  hom  weggeneem  moet  word  sodat  hy  tog  net  ’n  gewone  mens  kan 
wees.  En  dan  die  fïlosoof,  Eberhard,  wat  die  wese  van  die  moderne  mens  met 
sy  twyfel,  vrae  en  negasie  in  dié  woorde  gee:  — Wat  is  ons  wat  deur  die  lewe 
fladder?  Die  vonke  van  die  lewe  spat  van  die  een  op  die  ander.  Ons  word 
aangesteek,  vlam  op  en  word  uitgeblus.  Dit  is  die  lewe. — 

By  die  verskyning  van  die  boek  is  die  kritici  heeltemal  in  die  war  gebring 
deur  die  andersheid  van  die  boek,  net  soos  met  Hans  Andersen  en  sy  sprokies 
gebeur  het.  Hulle  het  nie  eintlik  geweet  waar  om  dit  te  “plaas”  nie.  GóSTA 
BERLING  was  volgens  hulle  emosioneel  te  ryk,  en  die  temas  wat  verheerlik 
is,  het  tot  ’n  vergange  eeu  behoort.  Die  eeu  van  die  koue  rede  kon  dit  nie 
aanvaar  nie.  Volgens  die  literêre  smaak  van  die  dag  het  hierdie  onder- 
wyseressie  al  haar  kans  eop  ’n  literêre  toekoms  verbeur  deur  ’n  roman  te 
skryf  wat  feitlik  elke  ideaal  van  literêre  komposisie  trotseer  het.  In  plaas  van 
objekliewe  oorsaak-en-gevolg-verhouding  in  die  lewe,  het  Selma  Lagerlóf 
haar  besig  gehou  met  die  ongelooflike  en  fantastiese,  met  ’n  wêreld  van 
avontuur  waar  die  vreugde  van  die  lewe  nog  betekenis  het.  G’n  wonder  dat 
die  Sweedse  kritici  haar  werk  meedoënloos  verdoem  of  net  effentjies  aan- 
beveel  het  nie.  Dit  was  die  Deense  kritikus,  Georg  Brandes,  wat  die 
beslissende  woord  oor  die  onmiskenbare  vernuwing  van  die  Sweedse  prosa  in 
GóSTA  BERLING  gespreek  het.  Selma  Lagerlóf  het  die  Sweedse  roman 
rehabiliteer.  As  verteller  is  sy  deur  geen  ander  Skandinawiese  skrywer 
geëwenaar  nie,  behalwe  somtyds  deur  Hamsun.  ’n  Mens  moet  GóSTA 
BERLING  dan  ook  as  ’n  spontane  vertelling  lees  en  nie  die  maatstaf  van  siel- 
kundige  ontleding  en  die  gewone  romantegniek  daarop  probeer  toepas  nie. 
Van  die  kavaliers  is  daar  gesê  dat  hulle  soos  kinders  was  en  net  so  impulsief 
gehandel  het.  In  dié  sin  is  die  tegniek  van  die  werk  in  ooreenstemming  met 
die  karakters.  Daarby  kom  dat  hulle  impulse  fundamenteel  goed  bedoel  is. 
Swak  en  kinderlik  mag  hulle  miskien  wees,  maar  nooit  gemeen  nie.  En  dit  is 
weer  van  belang:  dat  Selma  Lagerlóf  dit  reggekry  het  om  in  die  kern  van  die 
menslike  natuur  altyd  nog  iets  goeds  te  vind. 

’n  Paar  jaar  lank  was  daar  ’n  hewige  twis  óf  sy  wel  die  Nobelprys  moes 
kry.  Veral  een  lid  van  die  Sweedse  Akademie,  Wirsén,  wat  haar  gawes 
heeltemal  misken  het,  het  hom  in  hierdie  woorde  daarteen  verset:  — Omdat 
ek  in  die  werk  van  ’n  outeur  wat  met  die  Nobelprys  vereer  moet  word, 

natuurgetrouheid  en  nie  onnatuurlikheid  wil  ontdek  nie,  ware  kuns  en  nie 
kunsmatigheid  nie,  egte  fantasie  en  nie  onwerklikheid  nie,  en  aangesien 
Selma  Lagerlóf  m.i.  in  die  meeste  van  haar  werk  nie  aan  hierdie  vereistes 
voldoen  nie,  kan  ek  nie  vir  haar  stem  nie. — 

Maar  dieselfde  selfversekerde  Wirsén  het,  toe  Maurice  Maeterlinck,  die 
Belgiese  skrywer,  kandidaat  vir  die  prys  was  en  die  komitee  hom  nie  wou 
goedkeur  omdat  hulle  hom  net  as  “’n  interessante  rariteit  met  hiper- 
sensitiewe  senuwees”  beskou  het,  gesê:  — Sy  skildering  van  die  lewe  is 
presies,  al  lyk  hulle  soos  drome. — En  hy  het  volgehou  dat  hulle  nie  kuns- 
matig  is  nie. 

In  elk  geval  het  die  Akademie  én  die  publieke  opinie  hom  i.v.m.  Selma 
Lagerlóf  oorstem  en  hulle  het  haar  die  erkenning  gegee  wat  haar  werklik 
toegekom  het. 

Hierdie  vrou  van  wie  in  die  woorde  van  een  van  haar  biografiste  gesê 
word:  “...  dat  sy  ons  altyd  en  enkel  die  onverganklike  gee,  dat  sy  ons  bo  die 
materie  ophef  na  die  goddelike  stabiele  wat  troon  bo  die  wisselinge,  dat  sy  vir 
ons  sing  van  waaragtige  menseliefde  wat  weet  om  te  vergewe  en  vir  ons  laat 
sien  dat  ook  in  die  mees  bedorwenes  daar  paradyse  sluimer...”  is  op  20 
November  1858  op  die  landgoed  Márbacka  (Moerasheuwel)  gebore.  Haar 
jeugjare,  en  veral  haar  ouma,  het  ’n  onuitwisbare  indruk  op  haar  lewe  gelaat, 
en  dit  is  een  van  die  mooi  en  gelukkige  dinge,  veral  in  haar  skrywers- 
loopbaan,  dat  sy  nooit  van  haar  verlede  losgekom  het  nie.  Haar  lewe  en  werk 
lewer  die  onomstootlike  en  uiters  belangrike  bewys  dat  die  huislike  invloed 
en  omgewing  deurslaggewend  vir  die  mens  se  lewe  is,  en  dit  is  uit  die  hoë 
idealisme  van  die  huis  waarin  sy  opgegroei  het,  dat  sy  die  idealisme  van  haar 
werk  kon  bou.  Iemand  het  van  haar  vader  gesê:  — In  u woon  die  groot 
welwillendheid,  die  hart  wat  vir  elke  skepsel  oop  is. — Die  idealisme  in  haar 
werk  is  dus  nie  iets  wat  apart  van  haar  lewe  staan  nie.  Die  Deense  skrywer, 
Anker  Larsen,  het  van  haar  gesê  dat  sy  die  onsigbare  sien.  Dit  is  waar,  van 
haar  in  die  besonder,  soos  van  alle  groot  kunstenaars. 

GóSTA  BERLING  het  op  ’n  tydstip  verskyn  toe  die  Sweedse  letterkunde 
baie  introspektief  van  aard  en  buitengewoon  pessimisties  van  toon  was.  Die 
werk  is  in  ’n  liriese  styl  geskryf  — in  sterk  teenstelling  met  die  destydse  werk 
— en  het  meteens  die  guns  van  die  Sweedse  en  internasionale  publiek  gewen. 
Dit  is  interessant  om  te  weet  dat  die  boek  in  Denemarke  onopgemerk  verby- 
gegaan  het  totdat  die  Vroue-leesunie  van  Kopenhagen  dit  aan  die  publiek 
gebring  het.  Dié  leesunie  het  o.m.  beheer  oor  leeskamers  gehad  en  literêre 
voorlesings  gereël. 

Die  geskiedenis  van  Gósta  Berling  is  met  aangrypende  en  misleidende 
eenvoud  gegee,  soos  so  dikwels  met  meesterwerke  gebeur,  totdat  iemand  se 
oë  daarvoor  oopgaan.  Dit  het  die  roman  tot  een  van  die  klassieke  van  die 
wêreldletterkunde  gemaak.  Maar  die  kern  en  blywende  waarde  daarvan  Iê  in 
die  aanvoeling  van  die  verband  tussn  God  en  mens,  in  die  kennis  van  goed  en 
kwaad  in  ’n  mensesiel  en  die  begrip  daarvan  wat  tot  vergewing  lei. 

Haar  werk  is  moderner  as  die  modernes,  is  op  ’n  keer  gesê.  Om  hieroor 
en  oor  die  veelsydigheid  van  haar  werk  te  skryf,  vereis  veel  meer  as  ’n  enkele 
artikel. ’n  Mens  kan  hoogstens  enkele  titels  van  haar  werk  noem  wat  in 
minstens  36  tale  vertaal  is,  bv.  die  poëtiese  CHRISTUSLEGENDES, 
JERUSALEM  met  sy  merkwaardige  kennis  van  die  enkeling  en  die  massa, 
NILS  HOLGERSSON,  ’n  kunssprokie  van  wêreldformaat,  DIE  HUIS  VAN 

LIUECRONA,  DIE  WONDERE  VAN  DIE  ANTICHRIS  en  die  trUogie 
DIE  LoWENSKJóLDSE  SIKLUS  wat  as  haar  eintlike  meesterwerk  beskou 
word  en  tussen  haar  65ste  en  70ste  jaar  geskryf  is. 

Op  haar  70ste  verjaarsdag  het  die  kritici  en  publiek  van  haar  gesê:  — 
Ons  het  te  doen  met  iemand  wat  ons  voortdurend  in  aanraking  met  die  ewige 
dinge  bring,  iemand  wat  die  onsigbare  werklikheid  sien.  Sy  het  daarom  ook 
die  Stem  wat  in  die  diepe  mensesiel  sing,  met  stille  toewyding  beluister  en  in 
haarself,  met  Gods  hulp,  die  growwe  geluide  van  die  wêrelde  wat  altyd  weer 
die  lied  probeer  oorstem  het,  teruggedring.  Daarvoor  moet  ’n  mens  nie  alleen 
’n  sterk  gees  en  vaste  karakter  hê  soos  sy  nie,  maar  veral  ootmoedig  wees. — 

Hier  in  ons  sonneland,  op  20  November,  Selma  Lagerlof  se  geboortedag, 
kan  ons  miskien  ’n  oomblikkie  stille  hulde  bring  aan  haar  wat  — dank  sy  die 
hulp  van  ’n  vérsiende  regering  en  ander  instansies  wat  dit  vir  haar  moontlik 
gemaak  het  — haar  Iewe  aan  die  onmisbare  skeppinge  van  die  gees  gewy  en 
vir  die  wêreld  nagelaat  het.  In  haar  werk  wat  oënskynlik  so  eenvoudig  lyk,  lê 
die  vertwyfeling  van  die  moderne  mens,  maar  ook  iets  anders.  Sy  skryf  in  een 
van  haar  briewe:  — Dit  is  moeilike  dae  vir  hulle  wat  behoefte  aan  geloof  het. 
Want  die  behoefte  is  sterk  in  my  ook  ter  wille  van  my  skeppingswerk.  Daar 
was  tye  toe  ek  sterk  materialis  en  verstandsmens  was,  maar  my  digtersaard 
wat  hom  op  die  gebied  van  die  mistiek  wil  beweeg,  dwing  my  bestendig  terug 
in  die  pad  van  die  gelowiges. — En  in  ’n  ander  brief  skryf  sy:  — As  ek  nie  oor 
die  wonder,  oor  die  bonatuurlike  kan  skryf  nie,  dan  deug  ek  vir  niks.  En 
hierdie  innerlike  drang  het  my  teruggevoer  na  die  geloof  dat  daar  ’n  ander 
wêreld  moet  wees. — 

Dit  is  haar  oplossing  vir  die  wêreld  van  vandag.  Min  het  sy  geweet  hoe 
groot  die  behoefte  aan  ’n  anker  35  jaar  na  haar  dood  sou  wees. 

In  die  jaar  van  die  vrou  sê  ons  graag:  Saluut,  Selma  Lagerlóf!  Maar,  met 
die  verdere  erkenning  dat  mense  en  kunstenaars  soos  sy  nie  aan  ’n  bepaalde 
jaar  gebonde  is  nie,  maar  aan  alle  tye  behoort,  en  dat  sy  ook  haar  erfenis  daar 
uit  die  heerlike  Vármland  waar  die  winter  nou  eensaam  en  stil  word,  aangee 
na  ons  in  die  sonnesuide  waar  ons  die  komende  Kersfees  weer  haar  Heilige 
Nag  sal  lees. 

My  hulde  aan  haar  wil  ek  graag  betuig  deur  die  eerste  hoofstuk  van 
GóSTA  BERLING  vir  die  eerste  keer  in  Afrikaans  aan  te  bied. 

SELMA  LAGERLoF 


UIT:  GóSTA  BERLING:  DIE  PREDIKANT 
(Uit  die  Sweeds  vertaal  deur  Hymne  Weiss) 

Eindelik  staan  die  predikant  op  die  preekstoel. 

Die  gemeentelede  kyk  op.  So,  dan  is  hy  tog  daar!  Hierdie  Sondag  sal  die 
diens  dus  nie  afgestel  word  soos  die  vorige  en  baie  ander  Sondae  nie. 

Die  predikant  is  jonk,  lank,  slank  en  stralend  mooi.  As  ’n  mens  ’n  helm 
op  sy  hoof  geplaas  en  hom  ’n  swaard  en  harnas  gegee  het,  sou  jy  hom  in 
marmer  kon  gebeitel  en  die  beeldhouwerk  na  die  mooiste  Athener  kon 
genoem  het. 

Die  predikant  het  die  diep  oë  van  ’n  digter  en  die  vaste,  ronde  ken  van  ’n 
veldheer;  alles  aan  hom  is  mooi,  fyn,  uitdrukkingsvol  — ’n  wakker,  geniale 
gees. 

Die  mense  in  die  kerk  voel  eienaardig  bedruk  om  hom  so  daar  te  sien. 
Hulle  was  eerder  gewoond  dat  hy  al  slingerend  uit  die  herberg  kom  in  die 
geselskap  van  vrolike  kamerade  soos  Beerencreutz,  die  owerste  met  die  dik, 
wit  snor,  en  die  sterk  kaptein,  Kristian  Bergh. 

Hy  het  hom  so  te  buite  gegaan  dat  hy  verskeie  weke  lank  nie  sy  werk  kon 
doen  nie,  en  die  gemeente  was  verplig  om  oor  hom  te  kla,  eers  by  sy 
hoofleraar  en  toe  by  die  biskop  en  sy  raadgewers.  Nou  het  die  biskop  na  die 
gemeente  gekom  om  die  ondersoek  te  lei  en  uitspraak  te  gee.  Hy  sit  in  die 
koor  met  die  goue  kruis  op  sy  bors  en  6m  hom  predikante  van  Karlstad  en 
omliggende  gemeentes. 

Dit  ly  geen  twyfel  dat  die  predikant  se  gedrag  die  grens  van  betaam- 
likheid  oorskry  het  nie.  Destyds  — - omstreeks  1820  — was  die  mense  betrek- 
lik  toegeeflik  wat  die  drank  betref,  maar  hierdie  man  het  sy  amp  ter  wille  van 
die  drank  verwaarloos,  en  nou  sou  hy  dit  verloor. 

Hy  staan  op  die  preekstoel  en  wag  terwyl  die  laaste  psalmvers  gesing 
word. 

Terwyl  hy  daar  staan,  kry  hy  die  besliste  gevoel  dat  hy  in  die  hele  kerk, 
in  al  die  banke,  net  vyande  het.  Onder  die  hoëlui  in  hulle  afgesluite  banke, 
onder  die  boere  laer  af  in  die  kerk,  onder  die  katkisante  in  die  koor  het  hy 
vyande,  niks  anders  as  vyande  nie.  Dit  is  ’n  vyand  wat  die  orrel  trap,  ’n  vyand 
wat  dit  bespeel.  In  die  kerkraadsbank  het  hy  vyande.  Almal  haat  hom,  van 
die  klein  kinders  wat  die  kerk  ingedra  is  tot  die  koster,  ’n  stywe,  stram 
soldaat  wat  die  slag  by  Leipzig  meegemaak  het. 

Die  predikknt  sou  op  sy  knieë  wou  neerval  en  hulle  om  erbarming 
smeek. 

Maar  die  oomblik  daarna  kom  daar  ’n  stomme  woede  oor  hom.  Hy 
onthou  goed  hoe  hy  was  toe  hy  ’n  jaar  gelede  vir  die  eerste  maal  op  dié  preek- 
stoel  geklim  het.  T6é  was  hy  ’n  smettelose  man,  en  nou  staan  hy  daar  en  kyk 
af  op  die  man  met  die  goue  kruis  om  sy  nek  wat  daarheen  gekom  het  om  hom 
te  veroordeel. 

Terwyl  hy  die  openingsgebed  lees,  styg  die  bloed  telkens  na  sy  gesig.  Dit 
was  die  woede. 

Dit  is  waar  genoeg  dat  hy  gedrink  het,  maar  wie  het  die  reg  om  hom 
daarom  aante  kla?  Het  iemand  die  pastorie  gesien  waarin  hy  moes  leef?  Die 
dennebos  staan  swart  en  donker  tot  teen  die  vensters  aan.  Die  nattigheid 

drup  deur  die  swart  dak  langs  die  beskimmelde  mure  af.  Is  daar  nie  bran- 
dewyn  voor  nodig  om  ’n  mens  moed  te  gee  as  die  reën  of  sneeustorm  deur  die 
gebreekte  ruite  binnetoe  jaag  en  die  verwaarloosde  aarde  nie  brood  genoeg 
wil  gee  om  die  honger  vér  te  hou  nie? 

En  hy  dink  toe  dat  hy  juis  die  soort  predikant  is  wat  hulle  verdien.  Hulle 
het  immers  almal  gedrink.  Waarvoor  moes  hy  alleen  hom  aan  bande  lê?  Die 
man  wat  sy  vrou  begrawe  het,  het  hom  by  die  begrafnismaal  te  buite  gegaan, 
die  vader  wat  sy  kind  laat  doop  het,  het  daarna  ’n  drinkparty  gehou.  Die 
kerkmense  het  op  pad  huis  toe  van  die  kerk  gedrink,  sodat  die  meeste  besope 
tuisgekom  het.  Dit  was  goed  genoeg  vir  hulle  om  ’n  beskonke  predikant  te 
hê. 

Dit  was  op  sy  ampsreise  toe  hy  myle  ver  oor  bevrore  mere,  waar  alle  koue 
winde  mekaar  ontmoet  het,  in  sy  dun  mantel  moes  ry,  toe  hy  op  hierdie  selfde 
mere  in  storm  en  stortreën  in  ’n  oop  boot  moes  ronddobber,  dit  was  toe  hy  in 
sneeustorms  uit  die  slee  moes  klim  en  vir  die  perd  ’n  pad  deur  huishoë 
sneeuhope  moes  baan,  oftoe  hy  deur  moerassige  bospaaie  moes  sukkel  — dit 
was  tóé  dat  hy  die  brandewyn  leer  liefkry  het. 

Die  dae  van  die  jaar  het  voortgesleep  in  drukkende  duisternis.  Boer  en 
kneg  was  met  alle  gedagtes  aan  die  aardse  stof  gebonde,  maar  teen  die  aand 
het  die  gees  sy  boeie  afgegooi,  bevry  deur  die  brandewyn.  Die  inspirasie  het 
gekom,  die  hart  is  verwarm,  die  lewe  het  stralend  geword,  liedere  het  geklink, 
rose  het  gegeur.  Dan  het  die  kroeg  vir  hom  ’n  blomtuin  in  die  Suide  geword. 
Druiwe  en  olywe  het  bo  sy  hoof  gehang,  marmerbeelde  het  tussen  die  donker 
loof  geblink,  denkers  en  digters  het  onder  die  palms  en  platane  gewandel. 

Nee,  hy,  die  predikant  hier  bo  in  die  preekstoel,  het  geweet  dat  sonder 
brandewyn  die  lewe  in  hierdie  landstreek  nie  geleef  kan  word  nie.  A1  sy  toe- 
hoorders  het  dit  geweet,  en  nou  wil  hulle  hom  veroordeel. 

Hulle  wil  sy  toga  van  hom  afruk  omdat  hy  dronk  in  die  huis  van  hulle 
God  gekom  het.  O,  al  dié  mense,  het  hulle  miskien...  wil  hulle  hulle  verbeel 
dat  hulle  ’n  ander  god  het  as  die  brandewyn? 

Hy  lees  die  voorgebed  en  buig  sy  hoof  om  die  Onse  Vader  op  te  sê. 

Daar  is  ’n  asemlose  stilte  in  die  kerk  onder  die  gebed.  Maar  skielik  gryp 
die  predikant  met  albei  hande  na  die  bande  wat  sy  toga  vashou.  Dit  is  vir 
hom  asof  die  hele  gemeente,  die  biskop  vooraan,  die  preekstoeltrappe  op- 
sluip  om  die  toga  van  hom  af  te  ruk.  Hy  lê  op  sy  knieë  en  roer  sy  kop  nie, 
maar  hy  kan  voel  hoe  hulle  ruk,  en  hy  sien  hulle  so  duidelik,  die  biskop,  die 
predikante,  die  kerkvoogde,  die  koster  en  die  hele  gemeente  in  ’n  lang  ry, 
rukkende,  plukkende  om  sy  toga  los  te  kry.  En  hy  sien  so  duidelik  hoe  hulle 
almal  wat  so  ywerig  ruk,  oormekaar  die  trappe  sal  afrol  as  die  toga  losgaan. 
En  die  hele  ry  daaronder  wat  nie  tot  by  die  toga  kon  kom  nie,  maar  aan 
mekaar  se  klere  trek,  sou  ook  val. 

Hy  sien  dit  so  duidelik  dat  hy  moet  glimlag  daar  waar  hy  op  sy  knieë  lê, 
maar  terselfdertyd  staan  die  koue  sweet  op  sy  voorkop.  Dit  is  alles  te  vreeslik! 

Dat  hy  nou  ’n  verstoteling  moet  word  om  die  brandewyn!  ’n  Afgesitte 
predikant  sal  hy  word.  Is  daar  iets  ellendigers  op  aarde? 

Hy  sou  een  van  die  bedelaars  langs  die  grootpad  word,  dronk  in  die  sloot 
lê,  in  vodde  gekleed  gaan  en  met  misdadigers  omgaan. 

Die  gebed  is  klaar.  Dan  moet  hy  sy  preek  begin.  Toe  tref  ’n  gedagte  hom 
en  verstom  die  woorde  op  sy  lippe.  E)it  sal  dan  die  laaste  keer  wees  dat  hy  hier 
op  die  preekstoel  mag  staan  en  die  eer  van  God  verkondig. 

Die  laaste  keer.  Dit  gryp  die  predikant  aan.  Hy  vergeet  alles  van  die 
brandewyn  en  die  biskop.  Hy  dink  dat  hy  die  oomblik  moet  aangryp  om  van 
Gods  eer  te  getuig. 

Dit  voel  vir  hom  asof  die  kerk  met  al  die  toehoorders  diep  wegsink,  diep 
afsink,  en  dat  die  dak  van  die  kerk  afgelig  word  sodat  hy  in  die  hemel  kan 
insien.  Hy  staan  alleen,  heeltemal  alleen  in  sy  preekstoel,  sy  gees  sweef  op  na 
die  geopende  hemel  bo  hom,  sy  stem  word  sterk  en  kragtig,  en  hy  verkondig 
die  eer  van  God. 

Hy  raak  heeltemal  besiel.  Hy  laat  die  geskrewe  woorde  lê,  die  gedagtes 
daal  op  hom  neer  soos  ’n  trop  mak  duiwe.  Hy  voel  asof  dit  nie  hy  self  is  wat 
praat  nie,  maar  hy  begryp  ook  dat  dít  die  hoogste  op  aarde  is,  en  dat 
niemand  in  glans  en  heerlikheid  hoër  kan  kom  as  hy  wat  daar  staan  en  Gods 
eer  verkondig  nie. 

So  lank  as  die  vlam  van  inspirasie  in  hom  gloei,  praat  hy,  maar  toe  dit 
uitgebrand  is  en  die  dak  weer  op  die  kerk  afsak  en  die  vloer  weer  opkom,  ver, 
vér  vandaan,  toe  laat  hy  sy  kop  sak  en  huil  want  hy  het  gedink  dat  die  lewe 
hom  sy  beste  uur  gegee  het  en  dat  dit  nou  verby  was. 

Na  die  diens  sou  die  vergadering  en  ondersoek  begin.  Die  biskop  vra  toe 
of  die  gemeente  enige  klagte  teen  hulle  predikant  het. 

Die  predikant  is  nou  nie  meer  kwaad  en  weerbarstig  soos  voor  die  preek 
nie.  Nou  skaam  hy  hom  en  buig  sy  hoof.  Ag,  al  die  ellendige  brandewyn- 
stories  wat  nou  voor  die  dag  sal  kom! 

Maar  daar  kom  niks  nie.  Dit  is  doodstil  om  die  groot  tafel  in  die  kon- 
sistorie. 

Die  predikant  kyk  op.  Eers  na  die  koster.  Nee,  hy  swyg.  Toe  na  die  kerk- 
raadslede,  toe  na  die  waardige  boere  en  eienaars  van  die  ystermyne.  Hulle 
swyg  almal.  Hulle  lippe  bly  styf  toe  en  hulle  kyk  effens  verleë  na  die  tafel. 

Hulle  wag  dat  iemand  moet  begin,  dink  die  predikant. 

Een  van  die  ouderlinge  maak  keel  skoon. 

— Ek  meen  dat  ons  ’n  goeie  predikant  het,  sê  hy. 

— Die  eerwaarde  biskop  het  self  gehoor  hoe  hy  preek,  val  die  koster  in. 

Die  biskop  sê  iets  van  herhaalde  afstel  van  die  diens. 

— Die  dominee  kan  tog  ook  siek  wees,  net  soos  enige  ander  mens,  meen 
die  boere. 

Toe  sinspeel  die  biskop  op  hulle  misnoeë  met  die  predikant  se  lewens- 
wyse. 

En  toe  verdedig  hulle  hom  uit  een  mond.  Hy  is  so  jonk,  die  dominee  van 
hulle,  daar  is  geen  gevaar  vir  hom  nie.  Nee,  as  hy  net  gereeld  so  sal  preek  as 
hy  vandag  gedoen  het,  sal  hulle  hom  nie  ruil  vir  die  biskop  self  nie. 

Daar  was  geen  aanklaers  nie,  daar  kon  ook  geen  regters  wees  nie. 

Die  predikant  voel  hoe  sy  hart  ruimer  word,  hoe  die  bloed  makliker  deur 
sy  are  vloei.  Om  te  dink  dat  hy  nie  langer  onder  vyande  is  nie,  dat  hy  hulle 
gewen  het  toe  hy  die  minste  verwag  het  om  predikant  te  bly! 

Na  die  ondersoek  eet  die  biskop,  die  predikant  en  die  voorste  gemeente- 
lede  in  die  pastorie.  Een  van  die  buurvrouens  het  die  reëling  van  die  fees  op 
haar  geneem,  want  die  dominee  was  ongetroud.  Sy  het  alles  ten  beste  versorg, 
en  dit  het  vir  hom  gelyk  asof  die  pastorie  nie  meer  so  aaklig  is  nie.  Die  lang 
etenstafel  was  buite  onder  die  dennebome  gedek  en  dit  het  so  mooi  gelyk  met 
die  wit  tafeldoek,  blou-en-wit  porselein,  glinsterende  glas  en  kunstig  gevoude 
servette.  By  die  ingang  was  daar  twee  berkebome  en  die  vloer  van  die  voor- 

kamer  is  met  jenewerblaartjies  bestrooi,  aan  die  balke  het  ’n  blommekrans 
gehang,  in  al  die  kamers  was  daar  blomme,  die  muwwe  lug  was  weg  en  die 
groen  vensterruite  het  vrolik  in  die  son  geblink. 

Hy  was  so  innig  bly,  die  predikant.  Nee,  hy  sou  nooit  meer  drink  nie. 

Daar  was  niemand  aan  dié  etenstafel  wat  nie  bly  was  nie.  Hulle  wat 
grootmoedig  was  en  vergeef  het,  was  bly,  en  die  vername  predikante  was  bly 
dat  hulle  ’n  skandaal  vermy  het. 

Die  goeie  biskop  lig  sy  glas  en  vertel  hoe  hy  hierdie  reis  met  ’n  beswaarde 
hart  onderneem  het,  want  hy  het  baie  lelike  gerugte  gehoor.  Hy  het  uitgegaan 
om  ’n  Saulus  te  ontmoet,  maar  kyk,  Saulus  was  reeds  in  ’n  Paulus  verander 
wat  meer  sou  werk  as  hulle  almal.  En  die  vrome  heer  praat  verder  oor  die  ryk 
gawes  wat  hulle  jong  broeder  ontvang  het,  en  hy  roem  hulle.  Nie  dat  hy 
hoogmoedig  word  nie,  maar  dat  hy  al  sy  kragte  sou  inspan  en  goed  oor 
homself  waak,  soos  hý  moet  doen  op  wie  se  skouers  ’n  besonder  swaar  en 
kosbare  las  gelê  is. 

Die  predikant  het  nie  baie  gedrink  die  middag  nie,  maar  hy  was  tog  in  ’n 
roes.  A1  die  groot,  onverwagte  geluk  het  na  sy  kop  gegaan.  Die  hemel  het 
vurige  tonge  van  inspirasie  op  hom  laat  neerdaal  en  die  mense  het  hom  hulle 
liefde  gegee.  Die  bloed  het  koorsagtig  en  met  rasende  vaart  deur  sy  are 
gevloei,  selfs  toe  dit  aand  geword  en  die  gaste  vertrek  het.  Tot  diep  in  die  nag 
het  hy  in  sy  kamer  wakker  gesit  en  die  naglug  deur  die  oop  venster  laat  in- 
stroom  om  die  koors  van  geluksaligheid,  die  heerlike  onrus  wat  hom 
verhinder  het  om  te  slaap,  af  te  koel. 

Toe  hoor  hy  ’n  stem. 

— Is  jy  wakker,  Dominee? 

Daar  kom  ’n  man  oor  die  grasperk  na  die  venster  aan.  Die  predikant 
kyk  uit  en  herken  kaptein  Kristian  Bergh,  een  van  sy  getroue  drinkebroers. 
’n  Swerwer  sonder  huis  of  haard  was  hy,  hierdie  kaptein  Kristian,  en  ’n  reus 
van  gestalte  en  krag.  Hy  was  so  groot  soos  die  Gurlittaberg  en  dom  soos  ’n 
bergtroll. 

— Natuurlik  is  ek  op,  kaptein  Kristian,  antwoord  die  predikant.  — Dink 
jy  dit  is  ’n  nag  om  in  te  slaap? 

En  hoor  nou  net  wat  hierdie  kaptein  Kristian  vir  hom  vertel!  Die  reus 
het  ’n  voorgevoel  gehad  en  begryp  dat  die  predikant  nou  bang  sou  wees  om  te 
drink.  Hy  sou  nooit  meer  rus  hê  nie,  het  kaptein  Kristian  gedink,  want  die 
predikante  van  Karlstad  wat  één  maal  daar  was,  kon  weer  ’n  maal  terugkom 
en  sy  toga  van  hom  wegneem  as  hy  drink. 

Maar  nou  het  kaptein  Kristian  sy  swaar  hand  op  die  goeie  werk  gelê  en 
dit  so  bewerk  dat  hierdie  predikante  nooit  weer  sou  terugkom  nie,  nie  hulle 
en  ook  nie  die  biskop  nie.  Van  nou  af  kon  die  predikant  en  sy  vriende  daar  in 
die  pastorie  soveel  drink  as  hulle  wou. 

En  hoor  nou  watter  kordaatstuk  hy  uitgevoer  het,  hy,  Kristian  Bergh, 
die  sterk  kaptein! 

Toe  die  biskop  en  die  twee  predikante  in  die  toe  rytuig  inklim  en  die 
deur  styf,  styf  toegemaak  is,  het  hy  op  die  bok  geklim  en  hulle  ’n  myl  of  twee 
in  die  ligte  somernag  weggebring. 

En  toe  het  Kristian  Bergh  die  hoogeerwaardes  laat  voel  hoe  lossies  die 
lewe  in  ’n  menseliggaam  sit.  Hy  het  die  perde  in  ’n  waansinnige  vaart  laat 
hardloop.  Dit  sou  hulle  kry  omdat  hulle  ’n  eerlike  man  nie  sy  roes  gun  nie. 

Dink  julle  dat  hy  op  die  grootpad  gebly  het  of  dat  hy  versigtig  was  om 

hulle  nie  te  laat  stamp  nie?  Hy  het  oor  slote  en  velde  met  boomstompe  gery, 
oor  die  heuwels  afgevlieg  na  die  meer  sodat  die  kantwater  om  die  wiele 
opgespat  het,  hy  het  byna  in  die  moeras  bly  vassit,  hy  het  by  die  kale  berg 
afgejaag  sodat  die  perde  hulle  pote  styf  gehou  en  afgegly  het.  En  die  hele  tyd 
sit  die  biskop  en  predikante  met  bleek  gesigte  agter  die  leergordyne  gebede 
en  prewel.  ’n  Erger  reis  het  hulle  nog  nooit  gehad  nie. 

En  dink  ’n  bietjie  hoe  hulle  moes  gelyk  het  toe  hulle  by  Rissáter  se 
herberg  aankom,  lewendig,  maar  deurmekaargeskud  soos  hael  in  ’n  leer- 
sakkie! 

— Wat  beteken  dit,  kaptein  Kistian?  vra  die  biskop  toe  hy  die  deur  van 
die  rytuig  vir  hulle  oopmaak. 

— Dit  beteken  dat  die  biskop  hom  twee  keer  moet  bedink  voordat  hy 
weer  op  ’n  kerkbesoek  na  Gosta  Berling  kom,  sê  die  kaptein  Kristian,  en 
hierdie  sin  het  hy  vooraf  uitgedink  om  nie  in  die  war  te  raak  nie. 

— Groet  Gosta  Berling  dan,  sê  die  biskop,  en  sê  vir  hom  dat  nóg  ek  nbg 
enige  ander  biskop  ooit  weer  na  hom  sal  kom! 

En  hierdie  kordaatstuk  staan  die  sterk  Kristian  Bergh  by  die  oop  venster 
in  die  somernag  vir  die  predikant  en  vertel.  Want  kaptein  Kristian  het  so  pas 
die  perde  na  die  herberg  geneem  en  dadelik  na  die  pastorie  gekom  met  die 
nuus. 

— Nou  kan  jy  gerus  wees,  Dominee  en  boesemvriend,  sê  hy. 

Met  bleek  gesigte  het  die  predikante  agter  die  leergordyne  gesit,  maar 
die  predikant  by  die  venster  lyk  in  die  ligte  somernag  nog  ontsettend  bleker. 

Die  predikant  tel  sy  arm  op  om  ’n  harde  hou  na  die  reus  se  growwe,  dom 
gesig  te  mik,  maar  hy  bedwing  hom.  Met  ’n  slag  maak  hy  die  venster  toe,  bly 
in  die  middel  van  die  kamer  staan  en  skud  sy  gebalde  vuis  na  die  hemel. 

Hy,  op  wie  die  vlam  van  inspirasie  neergedaal  het,  hy  wat  die  eer  van 
God  verkondig  het,  staan  daar  en  dink  dat  God  die  gek  met  hom  geskeer  het. 

Sal  die  biskop  nie  dink  dat  kaptein  Kristian  deur  die  predikant  saam- 
gestuur  is  nie?  Sal  hy  nie  dink  dat  hy  die  hele  dag  gelieg  en  gehuigel  het  nie? 
Nou  sal  hy  erns  met  die  ondersoek  teen  hom  maak,  nou  sal  hy  hom  skors  en 
afsit. 

Toe  dit  oggend  word,  was  die  predikant  weg  van  die  pastorie.  Hy  het 
hom  nie  geraak  om  te  bly  en  homself  te  verantwoord  nie.  God  het  die  gek  met 
hom  geskeer.  God  wou  hom  nie  help  nie.  Hy  het  geweet  dat  hy  afgesit  sou 
word.  God  wou  dit  so  hê.  Hy  kon  net  so  goed  dadelik  gaan. 

Dit  het  omstreeks  die  begin  van  1820  in  ’n  afgeleë  gemeente  in  Wes- 
Vármland  gebeur. 

Dit  was  die  eerste  ongeluk  wat  Gosta  Berling  getref  het.  Dit  was  nie  die 
laaste  nie. 

Want  sulke  vulle  wat  nie  spore  of  sweep  verdra  nie,  vind  die  lewe  swaar. 
By  elke  pyn  wat  hulle  tref,  hol  hulle  voort  op  woeste  weë  na  gapende 
afgronde.  So  gou  as  die  pad  klipperig  is  of  die  vaart  moeilik,  weet  hulle  geen 
ander  raad  as  om  die  voertuig  om  te  gooi  en  rasend  weg  te  hol  nie. 

VINCENT  VAN  DER  WESTHUIZEN 


SIGEUNERS 

Op  soek  na  vrae, 
trek  ons  van  tyd  tot  tyd 
met  wimpels  van  protes 
weg  van  die  sekerheid. 

Ons  moet  weer  voorgeboortelik 
onwetend  wees,  en  skoon 
soos  by  ontvangenis, 
en  weer  moet  ons  gaan  woon 
waar  daar  nog  skadu’s  is 
en  minder  as  vermoede, 
en  wanneer  hul  gestalte  vind, 
vertrek  ons  weer  met  woede. 


ONS  STASIE  SOETVERDRIET 

Ek  wil  jou  net  liefhê  tot  alles  verby  is  — 
jy  ken  mos  die  geut  waar  die  mossies  regeer, 
waar  die  duiwe  flankeer 
teen  die  hoek  van  ons  huurhuis 
oorkant  Soetverdriet-stasie. 

Nou  ja,  net  tot  hul  kleintjies  leer  vlieg  het  en  weg  is, 
tot  die  dondergemompel  verstom  oor  die  rant, 
tot  die  laat  trein  vertrek  en  ’n  winterwolk  stamp 
oor  die  nanagperron 
teen  die  sterreplafon. 

Met  die  kraai  van  die  haan 
is  jy  vry  om  te  gaan. 


BY  DIE  ROBOT 

’n  Vet  meisie  met  mooi  oë 

vertel  aan  ’n  vriendin 

hoe  sy  ’n  stuk  breiwerk  moes  uittrek 

om  van  voor  te  begin  — 

hoog  verontwaardig. 

Ek  vergeet  jou  nanagdood 
met  ons  alles  futiel 
ons  verrafelde  droom, 
voel  oor  haar  moeite  my  siel 
heeltemal  aardig. 


. 17 


TENOOR 


As  ek  net  daardie  puurste  noot  kan  haal, 

die  dun,  blink  fluit 

bo  al  my  verse  uit, 

die  hoogste  in  my  skaal 

as  ek  dit  soos  ’n  silwer  koord  kon  span, 

’n  suiwer  snaar, 

my  hart  se  hol  kitaar 

daarmee  kon  koppel  aan  die  koepel,  dan 

sou  ek  daar  rinkelwoorde  aan  kon  string 

wat  alle  stiltes  toor  tot  poësie, 

wat  alle  pyn  verhef  tot  litanie, 

wat  elke  kreet  en  elke  sug  laat  sing. 

Dan  was  my  werk  gedaan 
en  kon  ek  sterf  — 

sterf  is  die  sterfling  se  geboortereg  — 
nou  is  my  taak  my  skande: 
om  te  swerf, 

met  neuriesang  om  ’n  bestaan  te  veg 
waar  die  gepeupel  in  ’n  nagklub  maal, 
waar  elke  noot  met  hoor  en  sien  vergaan, 
nou  moet  ek  ritme  uit  ’n  blikding  haal  — 

’n  blink  kitaar  met  handelsmerke  aan. 


DIGTER  IN  DIE  NAG 

Die  berg  is  skoon,  die  stad  lê  blink  gewaai 
en  donker  skepe  glinster  op  die  baai 
waar  rimpelinge  vlamvat  by  die  maan, 
waar  staalkamele  nou  geknelter  staan. 
Uit  die  ruïnes  van  sy  nanagdroom 
half  toegeval,  verrys  ’n  simpel  oom 
om  wag  te  staan  by  een  of  ander  hek, 
en  so  word  ek  oplaas  ontdek,  waar  ek, 
my  eerste  stamelwoorde  skaars  gesê, 
gekruisig  in  my  eie  wrakhout  lê. 

OSWALDINA  CLAASSENS 


GEDIGTE 


met  ’n  fees 
in  kindertyd 
het  ek  ’n  verseboek 
present  gekry 


Ek  het  my  hart 
in  die  huis  verloor, 
iewers 

onder  die  persiese  mat 
of  agter  die  geweefde  gordyn. 


daarbinne 


het  kabouters 
in  ’n  kring 
almal  vrolik 
saam  gesing 


Het  hy  met 
die  derde  toilet 
weggespoel 


ringeltjie  ringeltjie  hop-sa-la 
hier  dans  ek  met  my  ou-pa-pa 


of  sit  hy  dalk 
in  die  \7fde 
badkamer  vas 


slapelose  nagte 
kom  die  reëls 
in  my  gedagte 


deur  soveel 


Iewers 

iewers 


is  my  hart, 


my  hart 
is  weg. 


ringeltjie  ringeltjie  hop-sa-la 
hier  dans  ek  met  my  ou-pa-pa 

dan  slaap  ek 
stil  verruk 
tot  die  rooidag 
rustig 

as  ek  dan  verlaas 
my  oë  sluit 
en  hul  my  toegooi 
met  die  laaste  kluit 

sing  dan  almal 
vrolik  saam 

ringeltjie  ringeltjie  hop-sa-la 
hier  dans  ek  met  my  ou-pa-pa 


*■ 

SUIKERRIET-BRANDE 


In  Amsterdam  is  die  sneeu 
spierwit 

Switserland  is  wit 
van  sneeu. 

Is  die  windjie  ‘koud  en  skraal’ 
oor  heel  die  Vrystaat 
en  Transvaal 

dan  sien  ’n  mens  van  ver 
die  sneeu 

wit  op  die  Drakensberge  lê. 

Maar  as  die  sneeu 
‘die  lieflike  sneeu 
op  die  aarde 
neer  kom  daal’ 
in  Zoeloeland 
dan  is  die  sneeu 
pikswart. 


die  son  gaan  onder 
by  Mont-aux-Sources 

die  dassies  soek  die  son 
hoog  bo 

die  hoogste  krans, 
gaan  sit  dan  in  ’n  rytjie 
al  langs 

die  smal  klein  lysie 

die  nag  is  in  die  kloof 
die  aasvoëls  sak  al  af 
en  laer 

die  hoogste  krans 
bly  rooi  geverf 
die  dassies  glim  wit 
al  witter 
in  die  son 

by  Mont-aux-Sources. 

FRANCIS  GALLOWAY 


VI R MY  KIND 

my  oë  gee  aan  jou 

die  houtappels  van  September 

en  my  voete 

probeer  vir  jou  ’n  staanplek  trap 
op  ’n  gladde  land 

jy  kruip  op  in  my  vingers 
sodat  ek  jou  kan  inlyf 
in  die  rondings 
van  die  liefde 

voor  geboorte  reeds 

bring  my  mond  die  kennis 

van  naboombitter  en  basiliekruid 

ek  plant  vir  jou 
’n  handvol 

langbeen  blou  aande 

en  skryf  jou  name 

met  nat  vingers  in  die  wind 


ALMANAK 

in  my  skommel 
die  dobbelsteentjies 
van  ’n  nuwe  lewe 

maar  ek,  met  ’n  naelstring 
vasgeanker,  het  geen 
sê  meer  in  die  spel 

die  wentelgang  van 
tien  mane 
mengel  ’n  karakter 
uit  rus  en  spanning 

en  iewers  in  die  donker 
verdeel  chromosome  ’n  sel 
in  been  en  spier 
bloedvat  en  nier 

word  die  lot  gewerp 
op  kontoer  en  kleur 
en  op  geslag 

in  die  geheim 
word  daar  besluit 
op  ’n  kombinasie  — 
een  uit  miljoen  miljoene 

(sal  dit  speling  laat 
vir  die  ronde  duikie 
in  jou  ken 
en  my  kleintoontjies 
byna  sonder  nael?) 

ETIENNE  BOTHA 


’N  BOWLER  SOOS  ’N  VERKLEURMANNETJIE 

Die  herfs  had  die  stad  al  donkerbruin  en  geel  beleër  dié  more.  Ek  het 
nog  loop  en  dink  dat  ek  tog  aanpas.  Genoeg  in  elk  geval  om  die  een  Europese 
winter  te  kan  deurleef  ondanks  die  wete  dat  die  somer  oor  mý  land  hang  en 
by  Witsand  die  branders  wit  blom  onder  die  son.  En  toe  ineens  dié  stem  uit 
die  Boland. 

Een  huiwerige  oomblik  dag  ek  aan  opgeefsels.  Maar  die  bry-erre  en  die 
padlangs  praat  was  onmiskenbaar  al  hoort  dit  iewers  waar  die  appelkoos- 
bome  nou  soos  bruidsmeisies  staan  en  Simonsberg  daagliks  korter  skadus 
gooi.  Hy  loop  hier  skuins  voor  my  en  praat  van  ’n  “drgaadloos”.  Netjies  Suid- 
Afrikaans  aangetrek.  ’n  Swart  jas  oor  ’n  snyerspak,  kort  hare,  brandpad  net 
bo  die  ore.  Langs  hom  loop  ’n  opgeskote  seun  wat  af  en  toe  op  net  .sulke 
netjiese  Afrikaans  antwoord. 

Ek  tik  hom  op  die  skouer.  “Dis  goed  om  die  Boeretaal  hier  te  hoor.”  Hy 
kyk  om.  Verras.  Dan  ruk  ’n  oop  glimlag  deur  die  effense  ouderdom  op  sy 
blekerige  gesig.  Ons  gee  hand  en  stel  voor.  “Hofmeyr”,  sê  hy.  Ek  dink  aan 
Onze  Jan,  verduidelik  my  studiestorie  en  vra  by  watter  hotel  hulle  tuis  is. 
“Nee,”  sê  hy.  “Ek  is  eintlik  professor  hier.  Nou  byna  tien  jaar.” 

Ek  ys  ’n  bietjie  oor  die  gevolge  van  my  implisiete  geringskatting  waar- 
voor  Suid-Afrikaanse  akademici  so  sensitief  is.  Hy  praat  egter  ongepla  voort 
en  kort  voor  lank  is  ek  genooi  vir  ’n  Sondagmiddagbesoek. 

Die  huis  in  die  rykmansbuurt  buite  die  stad  staan  met  sy  twee  ver- 
diepings  effe  weggekruip  agter  Europese  woudbome.  Met  my  aanstap 
voordeur  toe  roep  ’n  koekoek  nes  ’n  horlosietjie,  twee-,  driemaal. 

Ondanks  die  grys  hare  plek-plek  in  die  netjiese  kapsel,  is  die  vrou  by  die 
voordeur  mooi  met  die  trekke  van  ’n  jongmeisie.  Haar  Afrikaans  is  sonder 
aksent.  Halfpad  sitkamer  toe  kom  ons  ’n  dogtertjie  teë  wat  op  Afrikaans  en 
op  ’n  Suid-Afrikaanse  bedeesde  wyse  groet  nadat  haar  ma  haar  aangespreek 
het. 

“Sy’s  nou  ons  eerste  Europeërtjie,”  sê  die  vrou.  “Hier  gebore,  twee  jaar 
na  ons  aankoms.  Ai,  sy  sukkel  nogal  so  met  die  skooltaal.  Hou  veel  meer  van 
Afrikaans!” 

In  die  sitkamer  is  daar  ’n  buurman  wat  kom  inloer  het.  Ons  praat  on- 
Europees  oor  die  herfsdae  wat  nié  so  mooi  is  soos  ’n  mens  gehoop  het  nie. 
Professor  se  aksent  is  selfs  in  die  vreemde  taal  opmerklik  Afrikaans. 

As  die  man  weg  is,  drink  ons  koffie.  Ek  eet  die  varsgebakte  melktert  met 
waardering  en  komplimenteer  Mevrou  oor  die  kors.  “Dis  nog  my  ouma- 
grootjie  se  resep,”  sê  sy  ingenome. 

Die  gesprek  beweeg  aanvanklik  heen  en  weer,  maar  gaan  staan  dan  soos 
’n  kompasnaald  op  die  Toestand. 

Professor  roer  hom  effens  dieper  ín  in  sy  duur  leunstoel  en  vang  my 
onverwags  met  die  akademiese  objektiwiteit  waarmee  hy  die  Nasionale  Party 
se  stagnansie,  die  VP  se  versteendheid  en  die  Progge  se  skyn  óópsny.  “Die 
Afrikaner”,  sê  hy,  “trek  sy  laaste  laer”.  Mevrou  vul  aan  met  mooi  gekose 
woorde. 

Só  praat  mense  wat  hul  visie  nie  meer  laat  keer  deur  die  alledaagse  nie. 
Ek  besef  ineens  hoe  vervelend  selfs  my  objektiefste  geselspogings  oor  die  saak 

hier  moet  klink.  Professor  bevestig  dit  met  sy  intense  blik  op  die  herfsbome 
buite.  Mevrou  vryf  met  groot  aandag  haar  mooi  dogtertjie  se  blonde  haartjies 
deurmekaar. 

Ek  keer  die  gesprek  bewustelik  behendig  weg  na  die  opmerklike  impi 
stinkhoutstoele  om  ’n  geelhouttafel  eenkant  in  ’n  gesellige  eethoekie.  Dade- 
lik  is  Professor  weer  die  ene  lewe. 

“Ja,  ons  het  dit  uit  Stellenbosch  saamgebring.  Kaapse  stoele.  Erfgoed. 
Jy  weet  my  pa  was  mos  professor  en  my  oupa  ook.”  Mevrou  haal  ’n  versierde 
suikerpot  uit  ’n  vertoonkas.  “Kaapse  silwer  uit  die  vorige  eeu,  hoor!” 

Ek  begin  die  vertrek  met  belangstelling  deurkyk.  Teen  die  een  muur 
hang  ’n  reeks  afdrukke  van  potloodsketse  deur  bekende  ou  Suid-Afrikaanse 
kunstenaars.  Ek  staan  op  om  ’n  skildery  van  Tafelbaai  te  beskou.  “’n  Egte 
Bowler.  Was  nog  my  oupa  s’n”,  verseker  Professor  my. 

“Ja,”  sê  Mevrou.  “Ons  voel  ons  het  tog  ’n  táák  hier  in  die  buiteland  om 
die  Africana-stukke  te  bewaar.  ’n  Mens  is  só  bang  met  die  onluste  beskou  die 
swartes  die  museums  ook  as  simbool  van  die  Afrikaner-oorheerser.  En  as 
daar  die  dag  ’n  meerderheidsregering  kom...” 

Ons  wandel  later  ’n  bietjie  deur  die  herfswoud,  gesels  oor  die  moontlik- 
hede  wat  ’n  mens  hier  oorsee  het  om  akademies  te  kan  spesialiseer.  Hulle  het 
hom  destyds  pás  na  sy  promosie  genader  om  aan  te  bly  as  professor.  “Die 
keuse  was  nogal  moeilik,”  sê  Mevrou.  “Maar  hier  is  soveel  meer  moontlik- 
hede  en  ons  is  werklik  gelukkig.” 

“En  is  u nou  nog  Suid-Afrikaanse  burgers?” 

“Ons  het  tot  twee  jaar  gelede  gewag  voor  ons  dit  laat  vaar  het.  Daar  was 
nogal  altyd  iets  wat  ons  teruggehou  het.  Nouja,  ’n  mens  kan  ook  soveel  meer 
reis  met  ’n  ander  paspoort,  nê,”  sê  Mevrou. 

"Ja,  en  ’n  mens  se  belange  is  ook  maar  later  hier.  As  dit  byvoorbeeld 
verkiesing  is,  wil  jy  stem,”  voeg  Professor  by. 

Iewers  in  die  bome  roep  ’n  kraai  tweemaal,  driemaal.  Verderweg  ant- 
woord  sy  maat.  Ons  draai  terug. 

Ek  gesels  oor  die  moontlikhede  om  die  plek  te  gaan  opsoek  waar- 
vandaan  my  voorsate  geëmigreer  het  noudat  ek  die  kans  het.  Vir  Professor  is 
dit  nóg  ’n  geliefde  onderwerp.  Met  trots  vertel  hy  van  sy  familienavorsing. 
Tuis  haal  hy  ’n  lêer  uit  met  ’n  klomp  ou-ou  briewe  wat  sy  mense  se  voorouers 
aan  die  Kaap  aan  hul  verwante  oorsee  geskryf  of  in  antwoord  ontvang  het. 
Tussenin  is  ’n  hele  reeks  starre  foto’s  waarop  hy  akkuraat  die  manlike  draers 
van  die  familienaam  uitwys,  sý  naam.  “Dié  is  my  oupa”,  sê  hy  as  hy  die  pak 
amper  deur  is.  “Hy  was  destyds  ook  professor.  My  pa  had  ook  die 
familienaam.”  “Ja,  dié  was  ook  professor,”  help  Mevrou. 

“Hoe  interessant.  En  nou  is  u die  derde.” 

Ons  sluit  die  middag  af  met  ’n  lekker  glasie  droë  Kaapse  sjerrie.  Uit 
Stellenbosch  se  Bergkelder,  volgens  Mevrou.  Buite  het  die  son  deurgebreek 
en  dit  val  laag  deur  die  kalerwordende  bome,  deur  die  groot  vensters  met  die 
klein  ruitjies,  oor  die  geelhouttafelblad,  die  stinkhoutstoele  en  uiteindelik  op 
die  muur  met  die  egte  Bowler.  Die  branders  is  wit  blomblare,  dink  ek.  Soos 
dié  wat  naasbestaandes  op  ’n  begrafnis  strooi,  maar  tóg  nie.  Die  see  lééf  en  in 
daardie  land  bot  die  akkerbome  nou  en  die  appelkoosbome  staan  soos 
bruidsmeisies. 

Ons  stap  voordeur  toe  wanneer  die  outydse  horlosie  sesuur  begin  slaan. 
Net  na  die  derde  slag  druk  Professor  die  voordeur  toe.  By  die  voorhekkie 

groet  ons  met  stewige  hande.  “Dit  was  aangenaam  om  u te  ontmoet,”  sê  ek. 
En  as  ek  wegstap  dink  ek  aan  ’n  verkleurmanntjie  met  die  kleure  van  ’n  egte 
Bowler.  Só  anders  en  tog  so  eenders  as  die  warm,  tydelike  skildery  van  die 
herfs  om  my.  En  iewers  weet  ek  ineens,  kraai  ’n  haan  — driemaal. 


F.A.G.  ROUX 

DOOF  MAAR  NIE  BLIND 

Ek  staan  met  my  oor 
teen  die  wind  gespits 
maar  sien  slegs  die  verre 
geelwit  blits 

Hy  kom  in  die  wolk 
met  kanon  en  kartets 
maar  vir  my  slegs  ’n  lig 
in  die  verte  geëts 

en  die  vonk  in  die  wolk, 
die  vuur  teen  die  wand 
is  klanklose  skrif 
teen  die  muur  met  die  hand. 

Ek  staan  met  my  oor 
teen  die  wind  gespits 
doof  teen  die  helder 
lig-wit  blits 

LUCAS  MALAN 


ONDERSTROOM 

Meneer  lyk  vandag  weer  so;  asof  hy  kwaad  is.  Maar  as  hy  opkyk,  sien  ek 
dis  net  omdat  hy  moeg  is.  Ek  wonder  waarom  is  grootmense  so  moeg? 

As  Meneer  só  lyk,  sal  dit  niks  help  om  met  hom  te  praat  nie.  Netnou  het 
Desmond  hard  gelag  en  Meneer  het  net  vir  hom  gekyk.  Desmond  het  skaam 
gekry;  nou  praat  niemand  meer  nie.  Drieka  het  vir  Desmond  gekyk  omdat  hy 
so  hard  gelag  het.  Toe  kry  hy  weer  skaam.  Hy  hou  van  Drieka,  maar  sy  word 
sommer  vies  as  hy  so  aandag  trek. 

Dit  sal  nie  help  om  vandag  met  Meneer  te  praat  nie.  Miskien  word  hy 
weer  anders  ná  speeltyd,  maar  ek  weet  nie.  Sê  nou  hy  is  móre  nog  kwaad?  Dis 
nog  net  twee  dae  voor  die  vakansie.  Ek  kan  hom  mos  nie  vra  as  hy  moeg  is 
nie. 

Die  opstel.  Ek  sal  hom  van  die  plaas  vertel  in  my  opstel.  Hy  het  gesê  dis 
ons  huiswerk.  Ek  sal  van  alles  in  die  opstel  skryf,  dan  weet  hy  mos  as  ek  hom 
vra.  As  hy  weet  van  die  rivier,  en  Boet  Faan  se  perd,  sal  hy  seker  ja  sê.  Ek 
moet  net  alles  mooi  in  die  opstel  beskryf. 

“Meneer?”  Dis  Bettie  wat  witvoetjie  soek.  Sy  doen  dit  altyd  as  Meneer 
vir  ons  kwaad  is.  A1  is  dit  nie  sy  wat  hom  kwaad  gemaak  het  nie.  Meneer  kyk 
vir  haar,  maar  hy  sê  niks.  Dit  sal  nie  vandag  help  nie.  “As  ons  klaar  is  met 
die  kaarte,  kan  ons  maar  aangaan  met  die  huiswerk,  Meneer?”  Almal  kyk 
nou  vir  Meneer.  Dit  lyk  of  hy  dink.  Miskien  het  hy  nie  mooi  verstaan  nie.  My 
pa  maak  ook  partykeer  so  as  ek  met  hom  praat.  Ek  weet  nie  hoekom  is  groot- 
mense  so  nie. 

“Wie  is  nog  nie  klaar  nie?”  vra  Meneer  vir  die  klas. 

“Ons  is  amper  klaar,  Meneer”  sê  ’n  klomp  gelyk.  Bettie  hou  haar  boek 
op  dat  Meneer  kan  sien. 

“Ek  wil  eers  sien.  Bring  julle  boeke.” 

Bettie  loop  eerste.  Ek  kyk  eers  weer  na  my  kaart.  Dit  lyk  ’n  bietjie  lelik 
waar  ek  by  die  Drakensberg  uitgevee  het.  Miskien  moet  ek  die  blaai  uitskeur 
en  weer  begin;  ek  wil  Meneer  nie  weer  kwaad  maak  nie.  Maar  dan  gaan  ek 
agter  raak,  en  ek  wil  graag  met  die  opstel  begin. 

“Jy  kan  maar  aangaan  met  die  huiswerk”  sê  Meneer  vir  Bettie.  Sy  Iyk 
baie  vernaam  as  sy  weer  kom  sit.  Haar  Pa  is  ook  ’n  onderwyser  by  die  hoër 
skool.  Seker  daarom  dat  sy  nie  bang  is  vir  Meneer  nie,  al  lyk  hy  so  moeg. 

Dis  maklik  om  ’n  kaart  te  teken,  maar  ’n  mens  weet  nooit  of  dit  reg  is 
nie.  Daarom  moet  Meneer  eers  kyk.  Ek  wens  Bettie  kon  my  boek  vir  hom  vat. 
Met  opstelle  is  ek  nooit  bang  nie,  maar  met  ’n  kaart  weet  mens  nooit.  Ek  sal 
maar  solank  met  die  opstel  begin:  daar  is  nog  ’n  paar  kinders  by  Meneer. 

“Waaroor  gaan  jy  skryf?”  fluister  Neels  vir  my. 

“Oor  die  vakansie;  ons  moet  mos  almal  daaroor  skryf.” 

Meneer  het  ons  gehoor.  “Is  julle  twee  klaar?” 

Ek  weet  my  gesig  word  anders.  Nou  kyk  almal  vir  ons.  Ek  wil  hê  Neels 
moet  antwoord,  maar  hy  sê  niks. 

“Bring  julle  boeke.” 

Ek  wens  ek  het  my  kleurpotlode  skerp  gemaak  voordat  ek  die  kaart 
begin  inkleur  het.  Te  laat.  Neels  loop  voor.  Hy  het  ’n  geboortemerk  agter  op 


25 


sy  nek.  Ek  het  al  orals  op  my  lyf  gesoek  vir  een,  maar  daar  is  niks.  Ek  wonder 
hoekom  het  net  party  mense  geboortemerke.  Dis  seker  iets  spesiaals. 

Meneer  raas  met  Neels.  Sy  kaart  is  nie  reg  nie,  nou  moet  hy  dit  oor  doen. 
Dit  voel  soos  wanneer  my  pa  ons  roep  oor  ons  die  kallerhek  nie  toegemaak 
het  nie.  Ek  en  Bisa.  Hy  is  die  klong  wat  ons  beeste  oppas.  In  die  vakansie 
help  ek  hom  altyd.  Ek  moet  onthou  om  daarvan  in  my  opstel  te  skryf. 

“Jou  Pa  het  gebel.  Hy  sê  jy  moet  Vrydag  saam  met  die  Van  Stadens  ry;  hy 
kan  jou  nie  kom  haal  nie.”  Ek  dink  nie  Meneer  het  gesien  dat  ek  teleur- 
gesteld  is  nie.  As  my  pa  ons  nie  kom  haal  nie,  kan  ek  Meneer  nie  vra  nie.  My 
pa  moet  by  wees. 

“Goed  Meneer.”  Ek  wonder  of  my  pa  nog  ander  goed  ook  gesê  het. 
Meneer  het  nie  die  uitveeplek  gesien  nie. 

Ek  wou  weet  later  met  Meneer  gepraat  het,  maar  ek  kon  toe  nie.  Hy  was 
in  die  personeelkamer  ná  skool.  Meneer  Theron  was  ook  daar.  Hy  is  ons  hoof 
en  almal  is  bang  vir  hom. 

Ek  weet  nie  hoekom  my  pa  my  nie  kan  kom  haal  nie.  Miskien  is  my  Ma 
siek,  of  dalk  moet  hy  vir  Boet  Faan  by  die  landbouskool  gaan  haal.  Hulle 
maak  beurte  om  vir  Boet  Faan  en  Willem  te  gaan  haal,  my  pa  en  ons 
buurman,  oom  Wil. 

Miskien  is  ek  nie  meer  volgende  jaar  in  Meneer  se  klas  nie.  Ek  wil  nie 
aan  volgende  jaar  dink  nie.  Dis  nog  te  ver.  Liewer  aan  die  plaas  dink.  Die 
plek  waar  ons  vinkeiers  gaan  uithaal,  is  net  reg  om  die  opstel  mee  te  begin. 
Bettie  skryf  ook  goeie  opstelle,  maar  Meneer  sê  altyd  sy  begin  nie  reg  nie.  Dit 
sal  net  die  regte  ding  wees  om  met  die  eiertjies  te  begin. 

Dis  sulke  ligblou  eiertjies  met  spikkels  op.  Partykeer  is  hulle  bruin.  As 
’n  mens  eers  aan  hulle  gevat  het,  broei  hulle  nie  meer  uit  nie.  Dan  skop  die 
wyfie  hulle  sommer  uit  die  nes  uit.  Boet  Faan  sê  dis  omdat  ’n  mens  se 
vingermerke  op  die  eiers  sit,  want  hulle  kan  ruik  as  ’n  mens  daaraan  gevat 
het.  Dan  wil  hulle  nie  meer  die  kleintjies  hê  nie.  Gelukkig  is  daar  baie  vinke 
op  die  plaas,  veral  by  die  rivier.  ’n  Mens  weet  eintlik  nie  waar  kry  almal  plek 
om  nes  te  maak  nie. 

Ek  wonder  of  Meneer  al  so  ’n  blou  eiertjie  gesien  het. 

En  die  rooivinke!  Hulle  is  vir  my  die  mooiste.  Hulle  spog  baie  as  die 
wyfies  naby  is,  want  die  wyfies  is  nie  so  mooi  nie.  Dis  tog  te  snaaks  as  hulle 
nes  maak  vir  die  wyfies.  As  hulle  nie  mooi  werk  nie,  raas  die  wyfies  met  hulle 
en  breek  sommer  weer  die  nessies  stukkend. 

Ek  het  eenkeer  so  ’n  vinknessie  skool  toe  gebring  om  vir  Meneer  te  wys, 
maar  die  koshuiskinders  het  dit  gevat  en  geskop  soos  ’n  tennisbal.  Dit  was 
naderhand  heeltemal  flenters.  Ek  het  nie  vir  Meneer  gesê  nie,  maar  ek  sal 
nooit  weer  iets  van  die  plaas  af  skool  toe  bring  nie. 

Dis  lekker  by  die  rivier.  A1  die  vinke  is  daar,  maar  ons  swem  ook  altyd 
daar.  Boet  Faan  kan  goed  swem,  maar  ek  is  nog  skrikkerig.  Veral  as  die 
rivier  vol  is.  Daar  is  palmiete  en  riete  al  Iangs  die  rivier  af.  Dit  lyk  partykeer 
of  daar  meel  aan  die  riete  se  stamme  is.  En  dit  ruik  na  water  in  die  donker 
kolle  onder  die  riete. 

Ek  sit  baie  daar.  My  pa  vra  nooit  juis  dat  ek  moet  help  op  die  plaas  nie. 
Hy  dink  seker  ek  is  nog  te  dom,  want  Boet  Faan  is  al  twee  jaar  in  die  land- 
bouskool  en  hy  kan  omtrent  alles  al  doen.  Ek  mag  nie  saam  met  hom  op  die 
trekker  ry  nie.  Dan  gaan  ek  maar  rivier  toe.  Niemand  weet  dit  nie,  maar  ek 

het  al  maats  gemaak  met  een  van  die  groot  rooivinke.  Hy  ken  my  al  goed  en 
kom  sit  altyd  naby  my  as  ek  stil  sit.  Daar  is  geelvinke  ook,  maar  hulle  lyk  nie 
so  vet  soos  die  rooies  nie.  Ek  noem  die  rooie  Nero.  Dis  ’n  mooi  naam  vir  so  ’n 
groot  vink. 

As  ek  alleen  gaan,  haal  ek  nooit  die  eiers  uit  die  neste  nie.  Ek  kyk  net  na 
hulle.  Dit  help  tog  nie  om  hulle  uit  te  haal  as  daar  niemand  is  vir  wie  jy  dit 
kan  wys  nie.  Die  bloues  is  die  mooiste;  hulle  lyk  soos  klippies  wat  ’n  mens  net 
in  geheime  plekke  kry. 

Eendag  het  ek  en  Boet  Faan  gaan  visvang.  Ek  was  nog  klein  en  die  visse 
wou  nie  by  my  byt  nie.  Toe  het  ek  die  stok  gelos  en  vir  Boet  Faan  gaan  erd- 
wurms  grawe.  Ek  hou  daarvan.  Die  grond  is  vol  snaakse  goed  by  die  rivier. 
Toe  roep  Boet  Faan  skielik.  Ek  het  geskrik. 

“Jy  het  hom!  Kom  gou!” 

Ek  het  gebewe  toe  ek  die  stok  gryp  en  ek  voel  hoe  swaar  is  die  punt.  Dit 
was  ’n  blink  kurper.  Maar  hy  het  nie  baie  gespartel  nie.  Toe  ek  hom  van  die 
hoek  afhaal,  sien  ek  die  ander  merk  onder  sy  keel.  Hy  wás  al  gevang.  Boet 
Faan  het  hom  stilletjies  aan  my  hoek  gesit  omdat  ek  nog  niks  gevang  het  nie. 
Hy  wou  my  seker  help.  Dit  het  snaaks  gevoel.  Ek  het  gesê  ek  wil  nie  meer 
visvang  nie  want  die  visse  kry  te  seer.  Hy  het  nie  vir  my  pa  gesê  van  die  vis  wat 
ek  gevang  het  nie.  My  pa  het  ook  nie  gevra  nie.  Hy  hou  seker  nie  daarvan  dat 
ons  visvang  nie. 

Daar  is  sulke  groot  wasklippe  ook  langs  die  rivier.  Ons  lê  op  hulle  en 
droogword  as  ons  klaar  geswem  het.  Hulle  word  pikswart  en  blink  van  die 
water.  Dan  lyk  hulle  soos  beeste  of  ander  groot  diere  wat  altyd  net  op  een 
plek  staan. 

Ek  wonder  hoekom  kan  my  pa  my  nie  kom  haal  nie. 

Dit  reën.  Oom  Van  Staden  ry  versigtig  dat  ons  nie  in  die  modder  vasval 
nie.  Die  rivier  sal  afkom  as  dit  so  aanhou  reën.  Ek  wens  ek  kon  nou  al  gaan 
kyk.  Dis  mooi  om  in  die  reën  by  die  rivier  te  staan;  dan  dans  die  mannetjies 
op  die  water  en  jy  kan  niks  aan  die  oorkant  sien  nie. 

Hulle  laai  my  by  die  stoep  af.  Oom  Van  Staden  sê  hulle  sal  nie  inkom 
nie,  hy’s  haastig.  Ek  haal  my  tasse  self  agter  uit  die  bak  en  reën  omtrent 
sopnat.  My  Ma  kom  op  die  stoep  uit  en  help  met  die  tasse.  Sy  hou  my  vas  en 
waai  vir  Oom  Van  Staden.  Kerneels  waai  vir  my  deur  die  agtervenster.  Die 
kar  maak  spore  op  die  grasperk.  My  pa  en  Boet  Faan  is  nie  by  die  huis  nie. 
My  Ma  vra  hoe  gaan  dit.  Die  huis  ruik  na  brood  en  reën. 

“Hoe  gaan  dit  met  die  skoolwerk?” 

“Nee  goeddankie,  Pa.” 

“Leer  julle  darem  iets?” 

“Ja  Pa.”  My  pa  weet  nie  hoe  baie  weet  Meneer  nie. 

“Ek  wonder  my.” 

“Julle  moet  kom  eet”,  sê  my  Ma. 

Boet  Faan  staan  op  om  sy  hande  te  gaan  was.  “Ons  moet  more  na  die 
rivier  gaan  kyk,  Boet  Faan”,  sê  ek  vir  hom. 

“Julle  moet  wegbly  daar  as  die  rivier  afkom.  Daar  is  genog  om  te  doen 
op  die  plaas.  Julle  moet  loop  kyk  na  die  kamphek;  hy  lê  op  die  aarde.”  My  pa 
praat  net  met  Boen  Faan;  hy  dink  seker  ek  is  nog  te  klein. 

“Het  julle  gehoor  ek  roep,  Stefaans?”  sê  my  Ma  in  die  kombuis. 

Ons  sukkel  al  die  hele  móre  om  die  hek  reg  te  kry.  Boet  Faan  is  ook  al 
moedeloos.  Die  jong  sê  hy  wil  eers  eet.  Ek  sê  ons  moet  gou  na  die  rivier  gaan 
kyk.  My  pa  sal  ons  kos  bring.  Boet  Faan  lyk  nie  juis  lus  nie  maar  hy  stap 
darem  saam. 

Die  ergste  stroom  is  al  verby,  maar  hy  loop  nog  sterk.  Orals  is  bondels 
gras  teen  die  riete  vasgespoel. 

“Ons  sal  eers  móre  kan  swem,”  sê  Boet  Faan.  “Of  oormóre.” 

Ons  kyk  nog  rond.  Iewers  skree  ’n  vink  baie  hard.  Ons  sien  hom 
naderhand  tussen  die  riete;  ’n  bloedrooie.  Hy  lyk  bang  en  vlieg  soos  ’n  mal 
ding  rond.  Dan  sien  ek  sy  nes.  Dit  het  nat  geword  en  hang  tot  in  die  stroom. 
Die  riet  waaraan  dit  vas  is,  hang  krom  soos  ’n  visstok.  Boet  Faan  sien  ook  die 
nes  raak. 

“Hy  kan  vergeet;  hy  gaan  wegspoel.” 

“Kan  ons  hom  nie  help  nie,  Boet  Faan?” 

“Is  jy  mal?  Die  eiers  is  lankal  verkluim.” 

Die  pa-vink  skree  nog  harder.  Hy  dink  seker  ons  sal  hom  help. 

“Ons  kan  net  die  riet  oplig,  Boet  Faan.” 

“Ag  vir  wat?  Hy  sal  tog  nie  hou  nie,  hy’s  klaar  pap.” 

Ek  kyk  goed.  As  Boet  Faan  my  vashou,  kan  ek  rek  en  die  nes  bykom. 
Die  ma-vink  kom  ook  kyk.  Sy  skree  en  vlieg  oor  die  water.  Daar  moet 
kleintjies  in  die  nes  wees. 

“Ek  sal  hom  met  ’n  stok  haak,  Boet  Faan.” 

“Pa  wag  vir  ons.” 

“Kom  ons  probeer  net  een  keer,  toe?” 

Ek  kry  eintlik  seer  soos  Boet  Faan  my  klou.  Die  stok  mik-mik,  maar  ek 
laat  sak  hom  te  laag.  Amper  trek  die  water  hom  uit  my  hande.  Weer.  Onder 
my  arms  deur  kan  ek  Boet  Faan  se  voete  sien.  Hulle  begin  gly  op  die  nat 
palmiet.  Hy  skree  iets.  Ek  skrik.  Die  water  is  voor  my.  Daar  is  net  kans  vir  ’n 
halwe  asem. 

Daar  is  orals  klippe  onder  die  water;  ek  voel  hulle  teen  my  stamp. 
Beeste;  die  wasklippe  lyk  soos  swart  beeste.  Dis  donker  en  koud.  Ek  spoel 
teen  die  riete  vas.  Dit  voel  soos  mense  langs  ’n  straat  wat  vir  my  kyk.  Hulle 
stamp  my  weg,  terug  in  die  stroom.  Ek  kry  skaam  omdat  ek  niks  kan  doen 
nie.  En  hulle  kyk  vir  my. 

Dit  begin  lekker  word.  Ek  is  nie  meer  bang  nie;  ek  dryf  net.  Ek  hoef  niks 
te  doen  nie,  ek  spoel  net  saam  met  die  water.  Tot  teen  die  brug,  waar  die 
rivier  draai.  Ek  sien  die  hemel.  Daar  is  niks;  nie  wolke  of  vinke  of  riete  nie. 
Boet  Faan  kyk  vir  my.  Sy  gesig  is  wit  soos  die  vreemde  hemel  wat  ek  gesien 
het. 

Ons  gaan  nie  weer  terug  na  die  kamphek  toe  nie.  Die  jong  moet  maar 
klaarmaak,  reken  Boet  Faan.  Hy  help  my  as  ek  wil  val,  want  my  bene  is  lam. 
My  Ma  skrik  as  sy  ons  sien.  Sy  sê  ek  moet  gaan  lê.  Ek  sê  vir  haar  ek  wil  nie 
vanaand  eet  nie. 

My  Ma  en  Boet  Faan  bring  vir  my  sop.  Dit  begin  al  donker  word.  Hulle 
praat  nie  met  my  nie  en  ek  wil  naar  word  van  die  sop.  Boet  Faan  sê  vir  my  Ma 
hy  wil  ook  nie  eet  nie;  hy  moet  kraal  toe  gaan.  Hy’t  seker  my  pa  hoor  inkom. 
Ma  Ma  vat  die  goed  terug  kombuis  toe. 

“Waar’s  die  seuns?”  vra  my  pa. 

“Hulle  het  klaar  geëet.” 

Hy  sê  iets,  maar  ek  kan  nie  hoor  nie.  My  Ma  sê  vir  hom  ek  het  amper 
verdrink.  “In  die  rivier  geval.” 

“Het  hulle  tog  nie  gaan  swem  nie?”  Ek  kan  hoor  hy  is  kwaad. 

“Hy’t  ingeval.  Gegly.” 

“Maar  het  hulle  dan  nie  ore  nie?  Ek  het  hulle  die  rivier  belet!”  Ek  is 
bang  hy  roep  my,  want  ek  kan  nie  loop  nie.  Ek  wéét  hy  het  ons  die  rivier 
belet,  maar  ons  wou  mos  nie  gaan  swem  het  nie.  En  Boet  Faan  was  by.  En  die 
vinke  het  vreeslik  geskree... 

“Slaap  hy  al?” 

“Ja;  hy  het  groot  geskrik.” 

“Sal  hom  leer  om  sy  ore  oop  te  maak.” 

“Los  hom  nou;  dis  tog  verby.” 

Ek  hoor  my  Ma  sit  koppies  reg  in  die  kombuis. 

Ek  kan  nie  slaap  nie.  Daar  is  iemand  agter  die  deur.  Ek  weet  dis  Boet 
Faan  se  jas,  maar  dit  lyk  soos  iemand  wat  daar  staan  en  huil.  Dit  voel  of  die 
riete  weer  vir  my  kyk.  Ek  sien  Meneer  se  gesig  tussen  die  riete.  Hy  voel  nog 
moeg,  maar  hy  is  nie  kwaad  nie.  Ek  dink  hy  wil  met  my  praat,  want  sy  mond 
gaan  oop  en  toe. 

Ek  wens  my  pa  wil  by  my  kom  sit. 

Dis  koud  soos  in  die  water  vandag.  Ek  begin  huil. 

Ek  was  bang  vir  die  riete  en  die  mense  wat  so  naby  my  was. 

Nader  as  hý. 

ESTELLE  SCHUTTE 


666 


ek  bestaan 

soos  hi-fi-stelle 

in  hedendaagse  huise 

val  uit  koffieblikke  uit  en  week 

in  koppies  tee 

slaap  smiddags  om  2 

en  luister  stories  in 

eet  saans  my  rys  pampoen  en  vleis 

en  gaan  om  II  verveeld  na  bed 

Word  enkele  sekondes 

deur  ’n  droom  gered. 


SONSONDERGANG 


Die  son  is  doodgeskiet 
en  het  agter  die  horison 
ingeval 

nou  vee  die  wind  bloed  op 
met  wolke 

en  eenkant  staan  die  dag 

’n  bleekgeskrikte  ooggetuie  hang  sy 

haar  roukleed 

stadig 

om 


WOONSTELGEBIED 


Wees  my  genadig  Vader 
as  ek  in  die  verlepte  lug 
van  hierdie  stad 
die  sagte  loot  van  hoop 
misvat 

en  my  dink  se  dak 

soos  ’n  trapsuutjies 

stadig  groen  word  op  jong  waansin 

se  slap  tak 

Fokus  U dan  my  skeel  denke  weer 

sodat  ek  kaalvoet  deur  asfaltsole  van  die  pad 

die  aarde  kan  voel  groei 

en  in  die  bruin  en  groen  en  blou 

van  vreemde  oë 

u veld,  u bome  en  die  wydsheid  van  u lug  onthou 
En  as  die  son  soggens  bo  beton  opkom, 
maak  my  weer  seer  met  warm  deernis 
vir  weerlose  klein  kinders 
op  pad  skool  toe  in  die  oggendverkeer 

H.M.K. 


UITSPAN 

iewers  is  daar  per  abuis 
stukkies  glas  ontdek  in  vleis  — 
en 

doodgewoon 

maak  ’n  tannie  in  ’n  kakietent 
haar  naels  daarmee  netjies 
skoon 


BLOMFONTEIN 

’n  sweiser  het  in  hierdie  plek 
ver  verby  bankrot  getrek: 

by  elke  huis  versuur  met  tralies 
loer  tannies  uit  met  common  tjalies 
*#* 

huil  wat  in  die  kiewe  lê 
soek  nie  ’n  mond  nie 
dit  bly  en 
val  nie  rond  nie 


ONTVLUGTING 

ek  verlang  na  ’n  ceylon 

om  net  te  sit  en  bid 

met  die  kom  en  sak  vannie  son 

op  te  staan  en  te  voel 
wat  ek  met  vandag  bedoel 
— behoed  my  siel  dat  ek  nie  al  die 
Godgesaaidenis  verniel  — 

FRANS  KOCK 


COLLAGE 
op  ’n  plek 

waar  min  kom  (min  van  weet) 
is  lowerplante  en  strome 
wat  inmekaar  uitbrei 

en  word  emaljekleurige  varkore  geproduseer; 
tussen  staalblou  veldblomme 
groei  ’n  rooi 
ingeduikte  coke-blikkie 


*** 


die  kits  sojawors  en  sintetiese  melkpoeier 
is  uitverkoop  het  die  komper 
(rinkelend  van  staal  en  plastiek) 
aan  my  meegedeel 
en  ek  wis  nie  wat  ons  die  aand  sou  eet 

toe  onthou  ek  van  die  Griekse  supermarkie 
wat  behalwe  groente  en  vrugte  uit  die  oseaan 
ook  ander  stapelvoedsel  behoort  te  hê 


MISVERSTAND 

honger  toeriste  kom  dikwels  na  die  kafee 
— langs  ’n  sierlike  krom  betonbrug  wat  natuurskoon 
baie  meter  ondertoe  oorspan  en  aan  albei  kante 
afgronde  dennebome  balanseer — 
om  te  eet 

en  die  geriewe  deur  die  parkeraad  beskikbaar  gestel 
te  geniet  of  om  sommer  rond  te  kyk  of  loop 
blikkies  stronke  papiere  stank 
veldbrandjies  te  versprei 

dit  verseker  dat  die  brug  en  kafee 
nie  ontuis  sal  voel  in  ’n  vyandige  natuur  nie 

’n  diep  kruis 

oor  die  hart  en  ’n  paar  name 
uitgekerf  in  die  rooi  bas  van  ’n  boom 
(naby  die  brug)  kan  maklik 
tot  ’n  misverstand  lei 

P.J.  CONRADIE 


DIE  HELD  IN  DIE  DRAMAS  VAN  N.P.  VAN  WYK  LOUW 

Die  problematiek  van  die  heldedom  speel  ’n  belangrike  rol  in  ’n  hele 
aantal  dramas  van  Van  Wyk  Louw.  Die  moderne  mens  staan  baie  skepties 
teenoor  alle  aansprake  op  heldedom,  sowel  in  die  werklike  lewe  as  in  die 
letterkunde.  André  Brink  het  aangetoon  hoe  die  statuur  van  die  held  in  die 
drama  al  hoe  meer  afgeneem  het;  hy  is  sielkundig  ontleed,  sy  status  is  ver- 
minder  na  dié  van  ’n  gewone  man,  en  Brecht  het  selfs  alles  ondergrawe  wat 
attribute  van  die  heroïese  was.1'  Alhoewel  Louw  nie  eintlik  tot  die  geledere 
van  die  “nuwe”  dramaturge  behoort  nie  en  wel  in  die  moontlikheid  van 
heldedom  glo,  is  hy  tog  deeglik  van  hierdie  probleme  bewus  en  verskeie  van 
sy  dramatiese  werke  is  eintlik  ’n  verkenning  van  die  ware  aard  van  die 
heldedom. 

Voordat  ek  die  afsonderlike  dramas  bespreek,  wil  ek  eers  probeer  om  in 
die  algemeen  ’n  paar  aspekte  vandieheld  by  Louw  aan  te  stip.  Sy  helde  het  in 
die  meeste  gevalle  hoë  ideale,  maar  die  dramaturg  is  nie  tevrede  met  ’n  mooi 
vertoon  na  buite  nie.  Hoë  pretensies  wat  op  innerlike  kleinlikheid  en  selfsug 
berus,  word  genadeloos  afgetakel.  Aan  die  ander  kant  verwag  hy  nie  dat  die 
held  volmaak  moet  wees  nie;  hy  het  ’n  besondere  begrip  vir  die  swakheid  en 
onvolmaaktheid  waaraan  alle  mense  onderhewig  is.  Daarom  is  hy  bereid  om 
die  moontlikheid  van  heldedom  te  sien  in  gevalle  waar  ons  dit  normaalweg 
glad  nie  sou  gesoek  het  nie,  soos  in  die  hoorspel,  Die  held.  Hierdie  simpatie 
met  menslike  swakhede  verhinder  egter  nie  dat  die  eis  van  suiwerheid  baie 
pertinent  aan  die  held  gestel  word  nie;  dit  word  deur  sy  medemens  en  bowe- 
al  deur  homself  gedoen.  In  meer  as  een  drama  vind  ons  hierdie  worsteling  om 
suiwerheid  by  die  held,  en  miskien  kan  dit  selfs  as  die  kern  van  die  hele 
problematiek  by  Louwr  beskou  word. 

Die  held  word  meermale  gestel  teenoor  die  menigte  of  die  volk.  Hy  moet 
sy  ideale  handhaaf  teenoor  ’n  massa  wat  dreig  om  hom  mee  te  sleur  en  te 
dwing  om  hulle  wil  in  plaas  van  sy  eie  uit  te  voer.  Aan  die  ander  kant  moet  hy 
met  hulle  saamlewe  en  saamwerk,  en  as  hy  sy  ideale  wil  verwesenlik,  moet  hy 
hulle  in  die  regte  rigting  kan  stuur.  Die  held  moet  dus  ook  leiding  kan  gee. 
Maar  dikwels  kan  hy  alleen  mag  verkry  deur  dit  te  gryp,  en  daarmee  kom  die 
probleem  ter  sprake  of  dit  in  sekere  omstandighede  geregverdig  is  om  geweld 
te  gebruik  om  jou  ideale  te  bereik.  Loop  jy  nie  daardeur  gevaar  om  jou 
beginsels  geweld  aan  te  doen  en  so  jouself  te  besoedel  nie? 

Louw  toon  verder  ’n  besondere  belangstelling  in  die  held  wat  hom  nie 
soseer  deur  sy  dade  nie,  maar  wel  deur  sy  denke  onderskei.  In  ’n  opstel  getitel 
“Helde”  maak  hy  ’n  insiggewende  stelling:  “Ons  wil  nie  min  dink  van  die 
helde  wat  ons  land  voortgebring  het  nie.  Maar  sou  dit  onbillik  wees  as  ’n 
mens  sê  dat  ons  nog  feitlik  net  helde  van  een  soort,  helde  van  wat  ons  soms  so 
onnoukeurig  die  ‘daad’  noem,  voortgebring  het  — staatsmanne, 
krygsmanne,  politieke  leiers?  Maar  helde  van  die  gees:  stryers  vir  die 
waarheid,  martelare  van  die  denk,  heiliges  van  die  armoede?” 2)  Heldedom 
moet  dus  nie  net  gesoek  word  in  “’n  daad  wat  soos  donder  slaan”  nie,  maar 
ook  in  die  worsteling  om  helderheid  en  die  trou  aan  die  waarheid.  Dit  is 
daarom  dat  Louw  soveel  aandag  aan  aarseling  en  twyfel  by  die  held  gee.  Sy 
held  sien  sake  nie  altyd  so  eenvoudig  soos  die  massa,  as  ’n  eenvoudige  keuse 

tussen  wit  en  swart,  reg  en  verkeerd  nie.  Hy  tref  veel  fyner  onderskeidings  en 
dikwels  moet  hy  nie  tussen  reg  en  verkeerd  kies  nie,  maar  tussen  reg  en  reg. 
Dit  is  dus  vir  hom  veel  moeiliker  om  te  kies  as  vir  die  gewone  man.  In  die 
opstel  “Heerseren  humanis”  sê  die  Gevangene:  “Ek  was  nog  nooit  bang  om 
magteloos  of  onseker  te  voel  nie”.3) 

Ek  wil  nou  ’n  aantal  dramas  bespreek  waarin  hierdie  problematiek  ’n 
sentrale  rol  speel.  Ek  sal  hulle  nie  in  chronologiese  volgorde  behandel  nie, 
maar  min  of  meer  volgens  hul  graad  van  kompleksiteit.  Aan  die  begin  het  ek 
gesê  dat  Louw  geen  waarde  aan  bloot  uiterlike  vertoon  heg  nie.  Alhoewel  dit 
seker  nie  die  hooftema  van  die  hoorspel  Lewenslyn  is  nie,  is  die  ontmaskering 
van  Esme  tog  een  van  die  treffendste  aspekte  daarvan.  Esme  is  natuurlik  ’n 
besondere  pikante  kenmerk  van  hierdie  spel  dat  die  “hoog”  sowel  letterlik  as 
figuurlik  verstaan  moet  word.  En  sy  wil  ook  altyd  hoër  gaan.  Sy  is  nie  tevrede 
om  as  koordanseres  hoog  te  bly  nie,  maar  sy  wil  later  met  die  motorfiets  tot 
bo  uit  ry:  “Ek  is  byna  bang  om  dit  te  sê:  die  lyn  van  my  lewe,  tot  dusver,  was: 
loop  op  die  koord,  dans  op  die  koord:  altyd  gelyk  gespan  — hoog  of  laag;  aan 
die  end  so  laag  as  aan  die  begin:  nooit  6p  nie.  Maar  nou  teen  die  Muur: 
ópspiraal,  ál  hoër  op,  totdat  ek  bo  alles  jaag.  Bo.”  Hierdie  strewe  na 
grootheid  is  egter  net  uiterlik;  sy  meet  haar  sukses  net  aan  die  byval  van  die 
publiek.  Innerlik  is  sy  kleinlik,  want  sy  dink  net  aan  haarself.  En  wat  nog 
erger  is,  haar  sukses  word  ten  koste  van  ander  bereik,  selfs  ten  koste  van  hul 
lewens.  Haar  jeugvriend  Willie  lok  sy  uit  om  agter  haar  aan  op  ’n  pyp  oor  ’n 
diep  put  te  loop  en  Nel,  die  vrou  van  die  man  op  wie  sy  verlief  is,  dwing  sy  om 
’n  toertjie  uit  te  voer  waarvoor  sy  nie  opgewasse  is  nie.  So  verhard  is  sy  dat  sy 
ná  hierdie  rampspoedige  gebeurtenisse  kans  sien  om  die  rol  van  tragiese 
heldin  te  speel  en  so  nog  meer  indruk  te  maak. 

Maar  in  die  Hiernamaals  word  sy  genadeloos  ontmasker.  Morse,  die 
opsigter,  dwing  haar  om  vir  die  eerste  keer  werklik  te  luister;  sy  wou  nooit 
tevore  die  moontlikheid  erken  dat  haar  ideale  dalk  nie  so  groots  is  nie.  Hier 
lê  hy  vir  haar  haar  diepste  motiewe  bloot  en  sy  kan  niks  daarteen  inbring  nie. 
Hy  toon  stap  vir  stap  aan  hoe  haar  sogenaamde  groot  ideale  op  selfsug  en 
valsheid  berus  het.  “Hoogte,  by  jou,  was  eintlik  net  ’n  ander  naam  vir:  ‘self 
wil  groot  wees’;  ‘die  eie-ek  in  die  hoogste  hoogste  verheerlik!”  Die  “groot 
emosie”  was  vir  haar  die  belangrikste:  “Jy  moes  altyd  die  mooi  rol  speel:  die 
hoë  — selfs  die  heilige,  was  vir  jou  ’n  rol.  Jy  moes  bewonder  word,  geëer 
word.  En  wat  het  jy  gedóén,  ooit  gedóén,  om  eer  te  verdien!?”  So  word  Esme 
se  pretensies  geheel  en  al  afgetakel  totdat  sy  haarself  uiteindelik  in  haar  ware 
kleure  sien  en  daarvan  walg.  Hier  is  die  heldedom  nie  te  vinde  nie. 

Van  die  ware  helde  is  Kruger  in  Kruger  breek  die  pad  oop  die  mins 
gekompliseerde.  Hy  tree  op  in  ’n  krisistyd  vir  die  Transvaalse  republiek;  die 
volk  is  verdeel  in  strydende  partye  wat  elkeen  net  sy  eie  reg  wil  verkry,  al  is  dit 
ook  met  wapengeweld.  Te  midde  van  die  verwarring  neem  hy  ’n  baie  besliste 
standpunt  in  waaraan  hy  nie  ’n  oomblik  twyfel  nie.  Nie  die  reg  van  elke  party 
is  die  hoogste  maatstaf  nie,  maar  die  wet.  Die  wet  mag  gebreke  hê  omdat  die 
mens  wat  dit  maak,  onvolmaak  is,  maar  dit  moet  gehoorsaam  word  en  kan 
alleen  op  wettige  wyse  verander  word.  Hy  is  nie  bang  om  hierdie  standpunt 
met  die  grootste  krag  te  stel  nie;  die  welwillende  maar  swak  Pretorius  is  nie  in 
’n  debat  teen  hom  opgewasse  nie,  en  die  rebelse  Schoeman  word  deur  sy 
besliste  houding  so  geïntimideer  dat  hy  Pretoria  verlaat  en  sy  saak  gewonne 
gee.  Kruger  is  verder  ook  ’n  man  van  die  daad  wat  nie  aarsel  om  kragdadig 

en  selfs  met  geweld  op  te  tree  as  woorde  nie  help  nie.  Teen  Viljoen  trek  hy 
met  sy  gewapende  magte  op  en  vergiet  die  bloed  van  sy  landgenote  om  die 
orde  te  herstel. 

Dit  wil  dus  lyk  of  Kruger  ’n  alte  volmaakte  heldefiguur  is,  ’n  harde  en 
onverbiddelike  man  wat  enigsins  afskrikwekkend  is.  Mev.  Pretorius  noem 
hom  selfs  “’n  geweldenaar”  en  die  woord  “verskriklik”  word  meermale 
gebruik  om  hom  te  tipeer.  Hy  dring  daarop  aan  dat  almal,  selfs  Pretorius, 
voor  die  wet  moet  buig.  Maar  Kruger  het  tog  ook  sekere  eienskappe  wat  hom 
meer  menslik  en  simpatiek  maak.  Hy  beklemtoon  dit  dat  alle  mense  sondig 
is,  maar  hy  sluit  homself  ook  daaronder  in  en  erken  dat  daar  aan  sy  kant  ook 
foute  gemaak  kon  gewees  het.  Hy  is  self  ook  bereid  om  voor  die  wet  te  buig. 
Hy  besef  die  vreeslike  implikasies  van  sy  optrede  en  dit  raak  hom  diep.  Dit  is 
opvallend  dat,  wanneer  hy  uiteindelik  die  bevel  gee  om  op  Viljoen  se  mense  te 
skiet,  hy  tot  driekeer  toe  die  woord  “verskriklik”  gebruik  en  eindelik  ook 
teenoor  tant  Lena  erken:  “Dit  is  iets  verskrikliks,  Tante,  wat  die  Here  op  my 
gelê  het.”  Hy  smeek  ook:  “Wees  my  genadig,  Here.  Dat  ek  dit  moes  doen...” 
By  dit  alles  bly  hy  egter  oortuig  dat  hy  geroepe  was  om  so  op  te  tree  en  hy  is 
nie  bereid  om  ’n  tree  van  sy  koers  af  te  wyk  nie.  Antonissen  beweer  dat  ons 
hier  ’n  oorvereenvoudiging  van  die  wetsidee  kry  — “sivisme”  noem  hy  dit  — 
en  ’n  mens  moet  hom  seker  gelyk  gee  dat  hier  geen  verwikkelde  probleem- 
stelling  is  nie.4)  Miskien  kan  daar  ter  verdediging  aangevoer  word  dat  in  dié 
bepaalde  historiese  omstandighede  so  ’n  standpunt  gestel  moes  word  en  dat 
Kruger  tog  meer  van  ’n  dramatiese  figuur  is  as  wat  hy  wil  toegee.  Die 
didaktiese  strekking  van  die  stuk  is  egter  wel  ’n  bietjie  te  opsigtelik. 

’n  Mens  kan  jou  moeilik  ’n  groter  kontras  voorstel  as  dié  tussen  Kruger 
en  Gerardo  de  Torres  uit  Dagboek  van  'n  soldaat.  Hierdie  hoorspel  beskou 
ek  nie  as  besonder  geslaag  nie,  veral  omdat  die  eerste  helfte  baie  staties  is  en 
grotendeels  bestaan  uit  ’n  aantal  versnipperde  toneeltjies  met  ’n  menigte 
byklanke  wat  vir  die  luisteraar  baie  irriterend  kan  wees.  Verder  is  die  slot  ook 
nie  baie  oortuigend  nie.  Daarteenoor  moet  gestel  word  dat  die  ontwikkeling 
van  die  hooffiguur  geweldig  boeiend  is.  Tot  by  die  punt  waar  genl.  Alonso 
weerwraakmaatreëls  teen  die  bevolking  van  die  besette  stad  aankondig, 
verander  daar  nie  veel  by  Gerardo  nie,  maar  daar  word  ’n  goeie  indruk  van  sy 
geesteshouding  gegee.  Hy  is  vol  jeugdige  idealisme  en  geloof  in  die  reg- 
verdigheid  van  hul  saak.  Daaroor  bestaan  daar  by  hom  geen  twyfel  nie.  Ons 
vind  gedurig  die  kontras  tussen  die  skoonheid  van  hul  saak  en  die  vuilheid 
van  die  vyand.  Vir  Lobos  sê  hy:  “Jy  kan  die  massas  opsweep  deur  vir  hulle 
hemel  op  aarde  te  belowe;  ons  was  te  eerlik  om  dit  te  doen.  En  waarom  moes 
ons  eerlik  wees?  Jy  het  jou  helpers  gekies  sonder  om  te  vra  of  hulle  hande  vuil 
is  of  skoon:  en  met  sulke  metodes  het  jy  die  mag  in  die  hande  gekry.”  Van 
homself  sê  hy  ook:  " Ek  is  skoon:  ek  is  aan  niemand  verbind  nie”.  Hy  het  ’n 
geweldige  bewondering  vir  hul  manne  wat  swak  bewapen,  bang  vir  die  dood, 
maar  tog  oneindig  dapper  is.  Gerardo  het  ook  insig  in  sosiale  omstandighede 
en  is  eerlik  genoeg  om  te  erken  dat  die  bewind  van  vóór  die  tirannie 
onregverdig  was:  “Ons  hoër  stand  was  te  ryk!”  Daardie  fout  moet  nie 
herhaal  word  nie.  Hulle  moet  vryheid  en  geluk  vir  almal  bring. 

Dít  is  die  geesteshouding  wat  Gerardo  dwarsdeur  die  eerste  gedeelte  van 
die  drama  handhaaf.  Daar  is  net  ’n  paar  aanduidings  van  die  probleme  wat 
hy  later  sal  ondervind.  Gerardo  is  so  oortuig  van  die  regverdigheid  van  hul 
saak  dat  hy  glad  nie  kan  verstaan  dat  sy  vader  gesê  het  nie:  “Ons  moet  leer 

om  nie  aan  onsself  te  glo  nie.”  Ook  Maria  se  geloof  is  iets  wat  hy  nie  kan 
begryp  nie  en  wat  hom  ’n  bietjie  hinder.  Die  eerste  aanduiding  van  ’n  minder 
idealistiese  standpunt  word  gegee  deur  majoor  Eduardo  wat  ontsteld  is 
omdat  alles  so  geïmproviseer  is:  “Teen  vuilgoed,  kapt.  Gerardo,  moet  ’n 
mens  vuiler  wees”.  Dit  is  ironies  dat  juis  hý  later  saam  teen  Alonso  se  vuil 
metodes  protesteer.  Wat  Gerardo  die  grootste  skok  gee,  is  die  aankondiging 
dat  sy  vader  gearresteer  en  vermoedelik  gemartel  is.  Nou  kry  ons  die  eerste 
aanduiding  van  ’n  neiging  tot  gewelddadigheid  by  hom:  “Ek  sou  hulle  kon 
martel,  dié  wat  vir  jou  gevang  het.  Ek  sou  vir  Lobos  met  my  eie  hande  aan  sy 
vuil  keel  wou  wurg”. 

Nadat  genl.  Alonso  aangekondig  het  dat  hy  die  bevolking  van  die  stad  as 
gyselaars  sal  beskou  en  die  lede  van  Lobos  se  party  stelselmatig  sal  laat 
teregstel  as  vergelding  vir  Lobos  se  aanvalle,  kry  ons  ’n  snelle  ontwikkeling  by 
Gerardo.  Vir  die  eerste  keer  kan  hy  hulle  party  nie  meer  as  onberispelik 
beskou  nie:  “Ons  sal  voortaan  moordenaars  word.”  Maar  hoewel  hy 
verontwaardig  is,  weeg  die  eed  van  trou  aan  genl.  Alonso  nog  die  swaarste  by 
hom  en  hy  sien  nie  kans  om  ongehoorsaam  te  wees  nie.  Teenoor  Maria 
probeer  hy  selfs  Alonso  se  optrede  verdedig.  Dan  gaan  hy  openhartig  met  sy 
bevelvoerder  praat.  Gerardo  hou  nog  daaraan  vas  dat  hulle  saak  skoon  moet 
wees:  “Generaal,  ek  kan  enigiets  doen,  en  enigiets  ly,  as  ek  weet  dis  vir  ’n 
skoon  saak”.  “En  ek  het  met  u kom  praat  om  ons  hande  skóón  te  hou....” 
Maar  genl.  Alonso  aanvaar  openlik  dat  skoon  en  vuil  nie  meer  onderskei  kan 
word  nie,  en  dat  geweld  alleen  met  geweld  beveg  kan  word:  “Ek  het  afsku  in 
myself  vir  wat  vuil  is  — maar;  ek  sal  die  vuil  ding  doen  as  dit  moet;  en  ek  sal 
ander  daartoe  dwing  as  dit  moet.”  Met  die  teregstellings  word  hierdie  ver- 
warring  van  vuil  en  skoon  al  hoe  opvallender.  By  die  eerste  teregstelling  roep 
’n  stem  uit  die  volk:  “Vullis,”  en  majoor  Eduardo  stem  saam:  “Vullis:  jy;  ek, 
Gerardo.”  Terwyl  sy  moeder  nog  van  die  vyand  praat  as  “vuilgoed”,  moet 
Gerardo  erken:  “Moeder,  ek  was  by.  En  ek  is  nou  vuilgoed.”  Dit  lei  tot  die 
eerste  tekens  van  verset  by  hom;  hy  gaan  vir  majoor  Eduardo  sê  dat  hy  teen 
genl.  Alonso  wil  optree,  maar  hy  weet  nog  nie  presies  wat  om  te  doen  nie.  As 
hy  met  Maria  praat,  kan  hy  ook  nie  mooi  verstaan  watter  soort  verset  sy  in 
gedagte  het  nie:  “Weet  jy...met  jou  liggaam  ietsdoen  — sélfdoen..” 

Daar  kom  egter  ’n  skielike  ommekeer  by  Gerardo  wanneer  daar 
aangekondig  word  dat  sy  vader  tereggestel  is.  Sy  eerste  reaksie  is  verstaan- 
baar.  Hy  roep  om  wraak:  “Waarom  mag  ons  hulle  nie  ook  haat  nie,  Maria? 
Die  wêreld  skoonmaak  van  hulle  haat  nie?”  Maar  daar  kom  nog  ’n  on- 
verwagte  onthulling:  Maria  vertel  dat  sy  vader  op  haar  verlief  was.  Vir 
Gerardo  is  dit  ’n  groot  skok  en  hy  begin  dadelik  die  ergste  oor  hul 
verhouding  vermoed.  Hy  verloor  alle  geloof  in  die  suiwerheid  van  Maria  en  sy 
vader,  en  ook  van  die  hele  menslike  geslag:  “Dan  is  al  wat  mens  is,  vuil”.  Met 
een  slag  is  al  sy  idealisme  daarmee  heen  en  hy  stem  saam  met  Alonso:  “As 
alles  vullis,  nastergal  is,  wil  ek  ten  minste  bobaas  wees  oor  die  vuiles”. 

Hy  steun  nou  die  teregstellings  en  neem  self  deel  aan  weerwraak- 
maatreëls.  Die  uitbeelding  van  hierdie  ommeswaai  by  Gerardo  is  nie  baie 
oortuigend  nie.  Daar  was  wel  vroeër  die  neiging  tot  geweld  by  hom,  maar 
hierdie  onvoorwaardelike  steun  vir  geweld  is  nie  uitvoerig  genoeg  gemotiveer 
om  aanneemlik  te  wees  nie.  Die  motief  van  ’n  íiefdesverhouding  tussen  sy 
vader  en  Maria  is  ook  te  onvoorbereid  en  te  afgesaag  om  so  ’n  totale  om- 
mekeer  by  hom  te  verklaar. 

Uiteindelik  is  dit  Maria  se  vrywillige  dood  voor  die  vuurpeloton  wat 
Gerardo  tot  sy  sinne  bring.  Sy  eerste  reaksie  is  weer  verstaanbaar:  Alonso  het 
haar  vermoor.  Ek  sal  hóm  vermoor.”  Maar  hy  besef  dadelik  daarna  dat 
Maria  nie  dít  wou  gehad  het  nie.  Hy  mag  nie  geweld  gebruik  nie:  ‘‘Klaar  is 
alles  wat  nie  liefde  is  nie.”  Hy  moet  soos  sy  met  sy  liggaam  iets  doen:  “Dit 
moet  ’n  persoonlike  waagstuk  wees.”  Hy  haal  eers  sy  eie  peloton,  en  daarna 
ook  majoor  Eduardo  s’n,  oor  om  aan  genl.  Alonso  se  bevel  ongehoorsaam  te 
wees.  Die  situasie  word  nou  uiters  verwikkeld  as  hulle  na  hul  opperbevel- 
hebber  marsjeer  om  hul  besluit  aan  hom  mee  te  deel.  Maar  dan  bring  die  los 
skoot  wat  Alonso  tref,  ’n  gelukkige  einde  wat  nie  bevredig  nie  en  niks  oplos 
nie.  ’n  Mens  kan  saamstem  met  André  Brink  se  beswaar  ‘‘dat  die  stuk,  nogal 
op  die  model  van  Germanicus.  in  die  rigting  van  verbysterende  kompleksiteit 
beweeg  wanneer  Gerardo  teen  sy  generaal  in  opstand  kom  — en  dan  op 
amper  ongelooflike  wyse  vervlak  tot  ’n  ‘happy  ending’”.5>Dit  is  jammer  dat 
Gerardo  se  ontwikkeling  nie  verder  gevoer  kon  gewees  het  nie,  maar  dit  bly 
nietemin  ’n  baie  insiggewende  studie  van  die  wyse  waarop  ’n  held  gevorm 
word. 

Die  vreemdste  karakter  onder  die  aanspraakmakers  op  heldedom  in 
Louw  se  dramas  is  ongetwyfeld  Louis  Girod  uit  die  hoorspel  Die  held.  Hy  is 
’n  man  wat  skynbaar  geen  hoë  ideale  het  nie.  Vanaf  sy  kinderdae  was  hy  ’n 
dief  en  ’n  bullebak,  en  al  gou  is  hy  op  ’n  aanklag  van  inbraak  skuldig  bevind. 
Na  sy  ontslag  het  hy  met  nog  groter  haat  en  bitterheid  sy  loopbaan  as 
misdadiger  voortgesit.  Selfs  toe  hy  werklik  verlief  geraak  en  getrou  het,  het 
hy  nie  die  morele  moed  gehad  om  sy  lewe  te  hervorm  nie.  Hy  het  net  nie  kans 
gesien  om  nou  as  gewone  arbeider  sy  geld  te  verdien  nie,  en  het  nog  boonop 
die  skyn  van  ordentlikheid  aan  sy  misdadige  bedrywighede  probeer  gee.  Hy 
het  selfs  nie  geskroom  om  voor  te  gee  dat  hy  besig  is  met  versetswerk  nie. 

Louis  het  dus  geen  enkele  eienskap  wat  ’n  mens  met  ’n  held  assosieer 
nie.  Maar  dit  is  tog  nie  onmoontlik  dat  so  ’n  man  in  ’n  krisisoomblik  on- 
verwagte  deugde  kan  toon  en  ’n  heldedaad  verrig  nie.  Die  problematiese  by 
Girod  is  egter  dat  hy  geen  heldedaad  verrig  nie.  Deur  ’n  toevallige  sameloop 
van  omstandighede  probeer  hy  inbreek  by  ’n  huis  waar  die  Duitsers  ’n  groep 
samesweerders  inwag  en  so  word  hy  per  abuis  as  versetstryder  gearresteer.  Hy 
het  dus  niks  meer  as  die  valse  skyn  van  ’n  held  te  wees  nie.  Die  merkwaardige 
is  nou  dat  Louis  verkies  om  hierdie  skyn  te  bewaar  en  selfs  bereid  is  om 
daarvoor  te  sterf.  Dit  is  ’n  handelwyse  wat  vir  die  gewone  mens  heeltemal 
onsinnig  en  selfs  oneties  is.  Dr.  Ménard  stel  dit  baie  duidelik  aan  hom:  “Jy 
gaan  sterf,  Louis,  net  omdat  jy  te  bang  is  vir  wat  die  wêreld  van  jou  sal  dink.” 
Dit  blyk  nou  dat  Louis  tog  ideale  het,  dat  daar  tog  iets  is  waaraan  hy  baie 
waarde  heg,  nl.  die  agting  van  sy  vrou  en  die  goeie  naam  wat  hy  aan  sy 
kinders  wil  nalaat. 

Moet  so  ’n  persoon  nou  as  held  beskou  word?  Normaalweg  sou  ons  glad 
nie  eers  daaraan  dink  nie.  Dr.  Ménard  gee  ook  nie  vir  ons  ’n  duidelike  ant- 
woord  nie;  hy  laat  die  vraag  oop,  maar  suggereer  tog  beslis  ’n  positiewe 
antwoord:  “Die  heldedom,  so  lyk  dit  my,  is,  soos  van  die  heiligheid  gesê 
word:  ’n  vreemde  ingewikkelde  ding”.  André  Brink  sê  tereg:  “Hier  kom  die 
Nuwe  Drama  se  beheptheid  met  die  relatiewe  tot  ’n  hoogtepunt.”6) 

Dit  is  weer  eens  besonder  opvallend  in  die  gebruik  van  die  term  “vuil”. 
As  Louis  se  vrou  hom  in  die  tronk  besoek,  praat  sy  van  die  Duitsers  as 
“vuilgoed,  vieslike  vuilgoed”,  en  hy  vra  aan  haar:  “Ek  is  nie  vuilgoed  nie,  nê 

Jeanne?”  Maar  as  hy  later  aan  dr.  Ménard  die  waarheid  vertel,  gebruik  hy 
wel  hierdie  woord  van  homself:  ‘‘Ek  was  ’n  straatrot  vandat  ek  klein  was. 
Verstaan  jy:  ’n  rot;  skuim;  slym;  vuilgoed!”  Die  ander  versetsmanne  wou 
niks  met  hom  te  doen  hê  nie:  ‘‘Ek  was  vuilgoed.  Hulle  wou  my  nie  vertrou 
nie.”  Maar  noudat  hy  besluit  het  om  te  sterf,  hoop  hy  tog  dat  dit  sal 
verander:  “’n  Dief  kan  ook  goed  wees...nie  vieslik  nie.”  Ook  T.T.  Cloete  wys 
op  die  kompleksiteit  van  hierdie  kort  spel:  “Nie  net  die  kwessie  van  die 

heldedom  is ’n  kompleksiteit  nie,  nee  die  hele  dramatiese  gedagtegang 

(soos  die  handeling),  is  ’n  kompleksiteit...dit  gaan  in  die  drama  om  die 
kompleksiteit  van  die  mens  as  sodanig.”7^Met  reg  kan  André  Brink  die  vraag 
stel  of  Die  held  nie  dalk  die  beste  hoorspel  in  Afrikaans  is  nie. 

Nou  kom  ons  by  die  helde  wat  op  groter  skaal  geteken  is.  Van  hulle  word 
Dias  aanvanklik  met  feitlik  al  die  eienskappe  van  die  tradisionele  held 
uitgebeeld.  Hy  is  ’n  man  wat  vergesigte  het  oor  wat  hy  kan  bereik,  want  hy  is 
bewus  van  die  moontlikhede  van  sy  tyd  en  van  die  ontdekkings  wat  gemaak 
kan  word.  Dit  bly  ook  nie  net  by  ideale  nie.  Hy  het  die  moed  om  groot  waag- 
stukke  te  onderneem  en  wil  in  een  sprong  die  hele  pad  na  Indië  aflê;  hy  praat 
eintlik  ’n  bietjie  minagtend  van  die  pogings  van  sy  voorgangers: 

“maar  nou  gaan  daar  gestraal  word  om  dié  kus 
met  vuur,  soos  ’n  komeet  wat  in  een  nag 
sy  swaard  laat  kantel  deur  die  ronde  lug!” 

Soos  ’n  tipiese  held  wil  hy  altyd  eerste  wees;  hy  kan  selfs  nie  eens  verdra 
dat  Infante  vóór  hulle  vaar  nie: 

“Laat  hulle  volg!  Ek  moet  die  eerste  wees! 

Altyd  wil  ek  op  die  voorpunt  staan!” 

Hy  wil  roem  behaal  sodat  hy  nie  vergeet  sal  word  nie:  “En  my  naam  — sal 
dan  nie  sterf  nie.”  Dias  is  ook  ongeduldig  omdat  hy  moet  wag  en  deur 
minderwaardiges  opgehou  word: 

“Ek  kan  nie  lieg  nie: 

ek  moet  dwars  inslaan  teen  wat  dom  of  laf 

en  minderwaardig  is.” 

Uit  hierdie  woorde  is  dit  alreeds  duidelik  dat  Dias  oormoedig  is  en 
geneig  om  op  sy  medemens  neer  te  sien.  Hy  erken  self  later: 

“En  hoe  onmatig 

eers  tog,  was  ek  in  begeerte;  onmatig 
in  hoom  vir  dié  wat  minder  kon  of  wou.” 

Eindelik  is  hy  ook  vas  oortuig  dat  hy  deur  God  geroep  is  om  hierdie  ont- 
dekkingstaak  uit  te  voer. 

Ten  spyte  van  al  sy  selfversekerdheid  is  Dias  blootgestel  aan  aanvalle 
van  twyfel.  Dit  is  veral  duidelik  in  die  toneel  wat  hom  ná  die  storm  afspeel. 
Hy  het  dit  gesien  as  ’n  verbete  worsteling  tussen  hom  en  die  kus: 

“Ek  het  hom  weer  gegryp:  my  harde  vyand, 

Hierdie  kus  wat  been-wit  van  die  dood  is; 
hy  wat  wou  wegvlug  uit  ons  worsteling. 

Ons  hét  mekaar  weer.  Hy  of  ek  sal  breek.” 

Hy  vra  God  selfs  om  vergiffenis  dat  hy  ooit  aan  sy  geroepenheid  getwyfel  het. 
Antonissen  sê  tereg:  “Dias  se  sekerheid  het  gewankel;  soos  alle  geroepenes 
minstens  een  maal,  het  hy  aan  God  gewanhoop.”8*  Nadat  hulle  land 
bereik  het,  lyk  dit  of  alles  weer  reg  is,  maar  daar  is  ’n  baie  duidelike  aan- 
duiding  van  die  verwydering  tussen  Dias  en  sy  manne;  hy  het  hulle  nie  met 

hom  saamgeneem  in  die  hoë  vlugte  van  sy  geesdrif  nie  en  dit  sou  nog 
noodlottig  vir  hom  wees. 

Nou  moet  Dias  leer  dat  sy  heroïese  eienskappe  nie  voldoende  is  om  die 
groot  taak  deur  te  voer  waarop  hy  sy  hart  gesit  het  nie.  Die  krisis  kom  in  die 
derde  bedryf  waar  die  besef  by  hom  tuisgebring  word  dat  sy  werk  van  mense 
afhanklik  is  en  dat  dit  hom  nederig  moes  gehou  het: 

“My  werk  is  deur  die  lot  verstrek  met  mense. 

Ek  staan  nie  los.  Niks  kan  ek  doen  alleen. 

En  ‘menslik’  is  — al  dink  ons  aan  adel 

en  beeld  van  God  — : verwardheid,  vrees,  nyd, 

dwarsheid  van  denk,  selfsug,  aparte  paaie... 

Dit  is  ons  straf.  Dít  moet  ons  nederig  hou 
ná  te  veel  trots.’’ 

Eers  verset  hy  hom  hartstogtelik  teen  die  gedagte  dat  minderwaardige  mense 
sy  lewenswerk  gaan  verydel:  “nie  hierdie  lawwes  gaan  my  inkeer  bring  nie.” 
Hy  wil  hom  selfs  met  ’n  eed  bind,  maar  Pedro  keer  hom  en  hy  vra  vergiffenis 
vir  die  trots  waarmee  hy  hom  verhef  het.So  maklik  gee  Dias  egter  nie  in  nie; 
hy  gebruik  juis  die  skyn  van  oorgawe  om  nog  ’n  laaste  toegewing  van  sy 
manne  af  te  dwing,  en  die  tog  gaan  voort.  Deur  hierdie  episode  word  die 
halsstarrigheid  van  die  tipiese  held  weer  eens  geillustreer. 

Eindelik,  in  die  vierde  toneel,  moet  Dias  sy  neerlaag  aanvaar  en  erken 
dat  hy  nie  vir  hierdie  taak  bestem  was  nie.  Dít  was  die  teken  waarop  hy  gewag 
het: 

“Pedro,  ék  was  nie  vir  hierdie  vaart  bestem  nie,  ek  nie,  Pedro... 
van  my.  van  my  wou  hy  die  werk  nie  hê  nie.” 

Die  hele  toneel  is  gedemp,  sonder  die  opwinding  en  hartstog  van  die  vorige 
toneel,  maar  die  tragiek  is  daarom  nie  minder  aangrypend  nie: 

“So  lyk  ’n  einde  dan,  Infante: 

still,  byna  soos  ’n  vrede:  sonder  gebaar, 

sonder  dat  helde  breek,  en  sonder  sterwe.” 

A1  het  Dias  aanvaar  dat  hy  nie  bestem  was  om  verder  te  vaar  nie,  is  dit 
vir  hom  ná  jare  nog  steeds  ’n  bittere  gedagte  dat  hy  nie  die  taak  waardig  geag 
was  wat  andere  wel  verrig  nie.  Sy  heldedom  was  nie  goed  genoeg  nie: 

“Iets  moes  onrein  aan  my  gewees  het, 
iets  in  my  hart  was  voos  of  dun  en  laf.” 

Hy  erken  nou  sy  foute:  hy  was  onmatig  en  trots  en  sy  gebed  was  onsuiwer, 
want  dit  het  net  om  homself  gedraai,  Maar  hy  is  nog  nie  heeltemal  tevrede 
nie,  want  sy  lewe  maak  vir  hom  nie  sin  nie.  In  sy  sterwensuur  kom  hy  eindelik 
tot  insig  en  besef  dat  hy  op  ’n  ander  manier  voltooiing  gevind  het  as  wat  hy 
hom  dit  voorgestel  het.  Hy  is  nou  volkome  gesuiwer  en  “uit  die  kern  geryp”; 
hy  het  ’n  groot  taak  verrig  waarvan  hy  die  betekenis  nog  maar  vaag  vermoed. 
In  hierdie  hoorspel  vind  ons  dus  ’n  merkwaardige  ontwikkeling  van  ’n  meer 
konvensionele  na  ’n  dieper,  ryker  en  suiwerder  heldedom. 

Voordat  ek  by  die  bespreking  van  Germanicus  kom,  wil  ek  eers  kortliks 
na  twee  opstelle  van  Louw  verwys.  Die  eerste  is  “’n  Lewenshouding  vir  ’n 
moderne  mens”  uit  die  bundel  Lojale  verset,  waar  “moderne  mens”  feitlik 
gelyk  gestel  kan  word  aan  ”intellektuele  mens”.  Louw  skilder  daarin  die 
moeilike  situasie  van  die  moderne  mens  te  midde  van  die  groot  mags- 
bewegings  van  sy  tyd  wat  van  hom  eis  dat  hy  tussen  eenvoudige  leuses  moet 
kies:  “En  juis  omdat  hulle  met  groot  getalle  en  hoeveelhede  werk,  wil  hulle 

nie  die  fynheid  en  voortvlugtige  presiesheid  soek  wat  kenmerk  van  die  gees  se 
strewe  is  nie.”  Die  moderne  mens  vind  dit  moeilik  om  finaal  tussen  die  groot 
ideologiese  stelsels  te  kies  omdat  elkeen  groot  brokke  waarheid  in  hom 
verborge  het.  Eintlik  is  die  moderne  mens  magteloos  teen  hierdie  mags- 
bewegings,  maar  hy  moet  hom  tog  op  een  of  ander  manier  verset:  “Maar  die 
mens  kan  ten  minste  regop  staan  en  helder  kyk...Jy  kan  ’n  kern  van  verset 
lewendig  hou  binne  die  almag  rond-en-om.”  Dit  is  baie  belangrik  dat  die 
moderne  mens  iets  doen  om  sy  ideale  te  bevorder,  al  kan  hy  ook  daardeur  sy 
suiwerheid  verloor:  “Elke  ideaal  word  onsuiwer  as  hy  in  die  werklikheid 
ingaan,  maar  dit  is  al  iets  gewonne  as  hy  nie  net  ideaal  meer  wil  bly  nie  om  só 
sy  suiwerheid  te  bewaar.”  Selfs  al  sit  hy  stil,  beteken  dit  tog  dat  hy  lankal  na 
die  een  of  ander  kant  ’n  beslissing  neem:  “Van  die  daad  sal  hy  nie  verskoon 
bly  nie,  selfs  al  doen  hy  niks.”  Maar  as  hy  hom  in  die  stryd  begewe,  moet  hy 
daarteen  waak  om  te  veel  binne  die  volk  te  staan  en  moet  hy  probeer  om  sy 
innerlike  suiwerheid  te  bewaar:  “Maar  binne  alle  geloof,  binne  die  hartstog- 
telik  op  die  spel  sit  van  alles  wat  hy  het,  moet  hy  ’n  klein  kamertjie  van  eie 
stilte  bewaar:  van  suiwer  dink  en  skoonheid,  van  enkele  onaantasbare 
waardes.”  Die  aanrakingspunte  met  Germanicus  is  in  die  oog  lopend, 
maar  die  klem  val  sterker  op  die  noodsaaklikheid  van  daadwerklike  optrede. 
In  ’n  latere  opstel  “Kultuur  en  krisis”  uit  die  bundel  Liberale  nasionalisme  is 
daar  egter  ’n  effense  aksentverskuiwing  te  bespeur.  Daar  val  die  klem  minder 
op  die  kragtige  daad  na  buite  en  meer  op  die  dink:  “En  ons  elkeen  (jy  en  ek 
en  almal)  moet  ons  ondersoek  en  leer  watter  dade  ons  geskik  is  om  te  doen.” 
en  ook:  “Stil  dink  selfs  is  ’n  daad  wat  magtig  en  oorrompelend  kan  word. 
Niks-doen  of  liewer;  weier-om-te-doen,  is  self  ’n  daad.” 

Oor  Germanicus  is  al  so  baie  geskryf  dat  dit  moeilik  is  om  iets  nuuts 
daaroor  te  sê.  Ek  wil  hier  net  op  een  aspek  konsentreer,  nl.  op  die  vraag 
waarin  sy  heldedom  bestaan.  A1  die  kritici  stem  nie  saam  dat  hy  ’n  tragiese 
held  is  nie,  maar  die  meeste  sou  hom  wel  as  held  beskou.  Op  grond  van 
watter  eienskappe  sou  hy  as  held  gereken  kon  word?  Na  my  mening  kan  ’n 
mens  hom  as  die  intellektuele  held  by  uitstek  beskou.  As  denker  staan  hy 
alleen  teenoor  die  groot  magsbewegings  van  sy  tyd  en  weier  om  hom  deur 
hulle  te  laat  meesleur;  hy  wil  nie  gedwing  word  om  tussen  hulle  te  kies  nie. 
Dit  is  alreeds  duidelik  uit  sy  houding  teenoor  die  soldate.  Die  Derde  Soldaat 
praat  taamlik  minagtend  van  hom: 

“Germanicus  moet  kies; 

die  fyn  jong  veldheer  moet  iets  doen..of  trap.” 

Germanicus  weier  beslis  om  so  behandel  te  word: 

“Eer  ek  my  in  triomf  laat  stad  toe  sleep 
om  die  pop  van  komediante,  vrygemaaktes 
en  uittand-veterane  daar  te  wees, 
vat  ek  my  eie  swaard...” 

Hy  weier  ook  om  te  kies  tussen  die  groot  partye  van  sy  tyd,  die  republikeine 
en  die  imperialiste.  Met  die  republikeine  het  hy  die  meeste  simpatie,  en  vir  ’n 
lang  tyd  het  hy  met  hulle  saamgewerk.  Hul  ideale  is  egter  te  eng  en  sou  net  vir 
’n  klein  deel  van  die  Ryk  se  bevolking  geregtigheid  bring: 

“Jy  meen  nog  dat  die  wêreld  wyd  is,  Piso; 

dat  jy  self  helder  en  eenvoudig  is 

en  ou-Romeins.  Maar  glo  my  dit  is  eng,  dis  om  te  stik..” 

Vir  hom  is  “Romein”  nie  die  laaste  word  nie. 

Hoewel  Germanicus  teen  die  keiserlike  regering  gekant  is,  is  hy 
ruimhartig  genoeg  om  te  erken  dat  dit  ook  goeie  eienskappe  het.  Hy  het  self 
in  diens  van  hierdie  regering  geveg: 

“ek  het  geveg  om  die  vrede  van  ons  Ryk 
wyer  en  groots  te  maak,  dat  hy  sy  seën 
oor  die  ronde  aarde  uit  kan  strek”. 

In  ’n  openhartige  oomblik  in  sy  gesprek  met  Tiberius  moet  hy  selfs  erken  dat 
die  republiek  tog  nie  herstel  kon  word  nie,  omdat  dit  geen  verbetering  sou 
wees  nie: 

“Ek  wil  nie,  Caesar,  vra: 

‘Herstel  die  vryheid’  — dié  het  ons  verbeur; 
ons  vryheid  was  wreed  en  roekeloos  vir  die  minderes.” 

Maar  met  die  wyse  waarop  die  orde  en  vrede  in  die  Ryk  gehandhaaf  word, 
kan  hy  hom  nie  vereenselwig  nie. 

Germanicus  het  wel  deeglik  sy  eie  ideaal  vir  die  Ryk,  nl.  dat  almal  hul 
menslikheid  ten  volle  moet  kan  verwesenlik;  sy  groot  beswaar  teen  die  keiser- 
like  regering  is  juis  dat  dit  “al  die  menslikheid  omknel.”  Maar  hy  het  vir 
homself  geen  duidelikheid  oor  hoe  hierdie  ideaal  bereik  moet  word  nie. 
Teenoor  Tiberius  erken  hy  dat  sy  woord  “vaag  en  ondeurdink”  is: 

“maar  ek  tas,  ek  weet  nie  hoe  na  ’n  helderheid 
na  iets  so  heerlik  wat  die  Ryk  kan  word.” 

En  aan  Piso  sê  hy: 

“Ek  voel-voel  na  iets  nuuts  in  die  gemors.. 
ek  sien  iets  nuuts,  iets  menslik  êrens  skemer..” 

Solank  hy  nie  sekerheid  het  oor  wat  hy  moet  doen  nie,  wil  hy  nie  optree  nie. 

In  die  eerste  gedeelte  van  die  drama  staan  Germanicus  veral  voor  die 
probleem  dat  hy  geen  mag  het  om  toestande  in  die  Ryk  te  verander  nie.  Hy 
moet  dus  besluit  of  dit  geoorloof  is  om  die  mag  te  gryp: 

“Ek  weet  ek  het  geen  mag  om  reg  te  doen 
voordat  ek  alle  mag  geneem  het.” 

Maar  die  oortuiging  vat  al  hoe  sterker  by  hom  pos  dat  die  omstandighede  in 
die  Ryk  van  so  ’n  aard  is  dat  dit  niks  sou  baat  nie.  Hy  sou  die  toestand  net 
erger  maak  en  homself  ook  afbreek: 

“Wie  dán  wil  heers,  woed  later  teen  homselwe... 

sou  hy  deur  die  waansin  waad, 

van  reg  tot  reg  deur  onreg  en  verskrikking 

struikel!” 

Germanicus  sien  dus  nie  kans  om  geweld  te  gebruik  om  die  reg  te  probeer 
herstel  nie.  Daarom  weier  hy  uiteindelik  om  kragdadig  op  te  tree.  Die  uit- 
spraak  uit  “Kultuur  en  krisis”  is  hier  baie  toepaslik:  “En  ons  elkeen...  moet 
ons  ondersoek  en  leer  watter  dade  ons  geskik  is  om  te  doen.” 

Maar  nadat  hy  tot  hierdie  besluit  gekom  het,  bly  Germanicus  nie 
onaktief  nie.  Daar  word  dikwels  die  indruk  geskep  dat  hy  ná  die  vierde  toneel 
heeltemal  passief  is  en  geen  doel  meer  het  waarna  hy  strewe  nie.  Hy  het  wel 
besluit  dat  hy  nie  kragdadig  in  die  situasie  gaan  ingryp  nie,  maar  hy  probeer 
nog  steeds  om  sy  ideale  van  menslikheid  en  billikheid  vir  almal  op  ander 
maniere  te  bevorder.  Een  van  sy  kragtigste  pogings  vind  ons  in  sy  gesprek 
met  Tiberius  as  hy  hom  probeer  oorhaal  om  die  Ryk  te  hervorm: 

“Gryp  eenmaal  toe,  breek  hierdie  vorm  en  aard, 
knee,  knee  die  magtige  Ryk  met  al  sy  volke 

en  maak  daar  mense  van;  laat  hierdie  vrees 
waarmee  elkeen  geknelter  loop,  verdwyn; 
laat  niemand  luister,  loer,  rondsluip,  verklik; 
breek  die  ou  haat...” 

Hierdie  grootse  poging  misluk,  maar  ook  in  Sirië  doen  Germanicus  sy 
bes  om  sy  ideale  hoog  te  hou,  al  is  hy  reeds  siek  en  moedeloos.  Daarom  wys  hy 
Piso  tereg  as  hy  en  sy  offisiere  hul  bondgenote  beledig,  en  hy  doen  dit  om  die 
hoogste  eer  van  Rome  te  red.  Aan  Piso  sê  hy  later: 

‘‘So  lank  as  ek 

die  mag  het,  sal  die  billikheid  ’n  kern, 
miskien  ’n  kern,  klein  byna  onsigbaar, 
en  tog  ’n  kem  bly  in  die  geweld.” 

Dit  herinner  sterk  aan  Louw  se  raad  aan  die  moderne  mens:  ‘‘Jy  kan  ’n  kern 
van  verset  lewendig  hou  binne  die  almag  rond-en-om.”  Germanicus  hou  dus 
aan  om  te  stry  vir  sy  ideale,  en  al  is  daar  nie  dadelik  vrug  op  sy  pogings  te  sien 
nie,  help  hy  tog  mee  om  die  regte  geestesklimaat  te  skep  waarin  die 
Christendom  later  triomfeer. 

Daar  is  ’n  neiging  by  kritici  om  Germanicus  se  sekerheid  te  oordryf  en 
hom  voor  te  stel  as  ’n  figuur  wat  vol  innerlike  rus  en  sekerheid  beweeg  tussen 
die  ander  mense  wat  deur  allerlei  menslike  hartstogte  geteister  word.  Dit  is 
wel  waar  dat  van  die  ander  karakters  voel  dat  hulle  nie  heeltemal  tot  Ger- 
manicus  kan  deurdring  nie,  dat  hy  te  ewewigtig  vir  hulle  is,  maar  dit  beteken 
nie  dat  hy  bo  menslike  swakhede  verhewe  is  nie.  Hy  moet  ook  daarteen  stry, 
soos  dit  in  meer  as  een  passasie  tot  uiting  kom.  Hy  sê  dat  hy  die  vrees  moet 
uithou,  want  anders  sal  dit  hom  terroriseer.  Hy  het  ook  die  alte  menslike 
begeerte  na  mag  en  eer: 

‘‘Het  ek  nie  daad,  oorwinning,  eer,  mag 
soos  drank  voel  opstoot  deur  my  sinne  nie 
en  droë-keel  geword  van  die  begeerte 
meer  as  een  dag!” 

Tot  die  einde  is  daar  by  hom  die  twyfel  of  hy  wel  reg  gekies  het.  In  die  slot- 
toneel  is  daar  ’n  mate  van  ontnugtering  by  hom  te  bespeur: 

‘‘Ek  sou  ook  kon  begryp  het 

Ek  was  te  helder. 

’n  Mens  die  moet  ook  modderig  wees 
asjy  wil  mens-wees  — ófasjy  wil  heers....” 

Germanicus  is  dus  voortdurend  aan  geestelike  en  liggaamlike  lyding  bloot- 
gestel  en  dit  lyk  my  onjuis  om  soos  J.C.  Kannemeyer  te  beweer:  “En  dit  is  juis 
hierdie  omringende  figure  en  nie  Germanicus  nie,  wat  die  menslike  lyding  in 
die  drama  verteenwoordig.”  9)  A1  het  hy  meer  insig  as  die  meeste  sterflinge, 
moet  Germanicus  soos  alle  mense  sy  stryd  voer  sonder  volkome  sekerheid  oor 
wat  die  uiteinde  sal  wees.  Hy  is  nog  altyd  mens  soos  ons  almal  en  daarom  kan 
sy  heldedom  ons  aanspreek. 

Ten  slotte  wil  ek  nog  iets  sê  oor  Die  pluimsaad  waai  ver,  ’n  stuk  wat 
gewoonlik  onderskat  word.  Die  opset  van  hierdie  drama  is  ’n  bietjie  anders. 
Ek  het  tevore  gesê  dat  ons  dikwels  by  Louw  vind  dat  die  held  teenoor  ander 
mense  gestel  word  — ’n  groep,  ’n  massa  of  ’n  volk.  In  die  meeste  gevalle  val 
die  klem  grotendeels  op  die  persoon  van  die  held.  Dit  is  veral  so  by  Dias, 
maar  geld  ook  in  mindere  of  meerdere  mate  van  Kruger,  Gerardo  en  Ger- 
manicus.  Hier  is  dit  egter  heel  anders.  Die  volk  speel  ’n  belangrike  rol  en  is 

selfs  belangriker  as  president  Steyn.  Die  hooftema  van  hierdie  drama  is:  Wat 
is  ’n  volk?  Nietemin  speel  Steyn  ook  ’n  prominente  rol  en  is  feitlik  voort- 
durend  op  die  toneel.  ’n  Mens  moet  hom  dus  ook  onder  Louw  se  helde  tel. 

Die  volk  word  geteken  as  ’n  baie  gemengde  groep  wat  uit  goeies  en 
slegtes,  dapperes  en  lafhartiges  bestaan,  en  veral  deur  groot  verdeeldheid 
gekenmerk  word.  Daarop  wil  ek  nie  hier  ingaan  nie.  Teenoor  hierdie  volk 
word  veral  drie  standpunte  ingeneem.  Grootvader  Visser  verklaar  dat  hulle 
geen  volk  is  nie,  slegs  ’n  versameling  individue.  Na  sy  mening  is  dit  dus  nie 
die  moeite  werd  om  hul  onafhanklikheid  ten  alle  koste  te  verdedig  nie,  want 
onder  ’n  Engelse  regering  sou  hulle  net  so  goed  kon  lewe.  Jan  Visser  weer, 
stel  baie  hoë  ideale  aan  sy  volk  en  kan  hul  foute  en  swakhede  net  nie  verdra 
nie.  Uiteindelik  verloor  hy  alle  geloof  in  hul  toekoms  en  verraai  sy  volk. 
Laastens  is  daar  ’n  groep  wat  die  volk  se  swakhede  ten  volle  besef,  maar  tog 
nie  die  geloof  verloor  nie  aan  die  volk  trou  bly,  soos  genl.  De  Wet  en  veral 
Steyn. 

Hy  word  in  die  eerste  plek  gesien  as  ’n  man  met  besondere  intellektuele 
vermoëns.  Dit  blyk  veral  uit  Pieter  se  woord:  “En  ek  het  begin  voel:  hier  is  ’n 
nuwe  soort  Afrikaner.  Nie  net  plat  Boer,  soos  ons  sê  nie  ...  waarom  moet  ’n 
Boer  plat  wees,  waarom?  Nie  net  eenvoudig,  gelowig,  sterk,  aartsvaderlik  nie 
— laat  ek  uitpraat!  Ek  het  gevoel:  hier  het  die  Afrikaner  wýsheid  geword  en 
intellek;  gelyk  of  bo  die  Engelse  se  bestes,  geskaafd.’’  Verder  word 
beklemtoon  dat  hy  nie  blind  is  vir  die  volk  se  foute  nie;  veral  hul  verdeeldheid 
teken  hy  baie  skerp: 

“Ons  lyk  as  volk  vir  onenigheid  gebore; 

en  nie  net  verskille  van  pro  en  kontra  nie, 

nee,  maar  met  klówe  van  onenigheid,  afgronde..” 

Dit  ontmoedig  hom  egter  nie,  maar  maak  hom  net  meer  vasberade  om  sy 
taak  as  leier  uit  te  voer,  hoe  moeilik  dit  ook  al  is: 

“Ek  moet  bind,  ek  moet  my  mense  bind  — 
eers  aanmekaar,  ek  moet  my  mende  bind  — 
en  dit  is  ’n  eensaam  iets,  dié  bind, 
dié  probeer  bind.” 

Die  opvallendste  kenmerk  van  Steyn  is  seker  sy  diepe  besef  van  sy 
verantwoordelikheid.  In  die  loop  van  die  drama  verrig  hy  geen  groot  krygs- 
dade  nie,  maar  dit  is  hy  wat  keer  op  keer  beslissings  moet  neem  wat  vir  sy 
volk  van  lewensbelang  is.  En  hierdie  beslissings  neem  hy  nie  maklik  nie.  Dit 
kwel  hom  dat  hy,  wat  eintlik  buite  die  militêre  stryd  staan,  van  sy  volk  soveel 
opofferings  moet  vra.  Veral  nadat  Bloemfontein  ingeneem  is,  gaan  hy  ’n 
bittere  sielestryd  deur:  “Ek  is  die  hoof.  Ek  veg  self  nie.  As  daar  moet 
ingestorm  word  in  die  koeëls,  dan  is  dit  julle  wat  instorm;  julle  wat 
doodgeskiet  word...  Sê  julle  vir  my.  Sê  vir  my.  Hoeveel  kan  ek  van  die  volk 
eis?”  Steyn  is  hier  natuurlik  te  beskeie,  want  hy  is  wel  aan  persoonlike  gevare 
blootgestel,  soos  sy  noue  ontkoming  later  in  hierdie  gedeelte  bewys.  Tereg  sê 
genl.  De  Wet:  “Jy,  President,  is  in  die  vuurlinie  voortaan.”  Nietemin  lê  sy 
groot  belangrikheid  in  sy  mag  tot  beslissings. 

En  al  kos  hierdie  beslissings  hom  baie  stryd  en  wroeging,  deins  hy  nie 
daarvoor  terug  nie,  selfs  al  moet  hy  ’n  landgenoot  ter  dood  veroordeel.  Hy 
toon  dwarsdeur  die  drama  ’n  groot  beslistheid  en  is  gewillig  om  radikale 
besluite  te  neem  as  hy  van  die  wenslikheid  daarvan  oortuig  is.  So  steun  hy 
genl.  De  Wet  se  nuwe  metodes  van  oorlogvoering.  ’n  Mens  kan  teen  die  einde 

van  die  drama  selfs  van  ’n  sekere  hardnekkigheid  by  hom  praat  as  hy  weier 
om  enige  aandeel  aan  vredesonderhandelinge  te  hê,  al  is  die  militêre  posisie 
ook  hoe  hopeloos.  Hier  kan  die  toeskouer  wel  van  Steyn  verskil,  maar  dit  sal 
nie  afbreuk  doen  aan  sy  bewondering  vir  ’n  man  wat  so  taai  kan  vashou  aan 
wat  hy  as  reg  beskou  nie.  En  by  dit  alles  bid  hy  nog  dat  die  bitterheid  hom  nie 
moet  oorweldig  nie. 

Met  hierdie  voorbeelde  het  ek  ’n  indruk  van  Van  Wyk  Louw  se  siening 
van  die  heldedom  probeer  gee.  Hy  probeer  volkome  eerlik  wees  en  toon  die 
foute  van  sy  helde  duidelik  aan.  Maar  tog  vind  ons  in  sy  dramas  die  vaste 
oortuiging  dat  daar,  ten  spyte  van  sy  onvolmaaktheid  en  magteloosheid  of 
miskien  juis  dáárdeur,  nog  steeds  heroïese  eienskappe  by  sekere  mense  te 
vind  is  en  dat  hulle  ons  bewondering  verdien. 


(1)  Aspekte  van  die  nuwe  drama,  Pretoria/Kaapstad,  1974,  p.  108. 

(2)  Liberale  nasionalisme,  Kaapstad,  1958,  bl.  44. 

(3)  Ibid.,  bl.  117. 

(4)  Spitsberaad,  Kaapstad,  s.j.,  bl.  136. 

(5)  a.w.,  bl.  130. 

(6)  a.w.,  bl.  131. 

(7)  Koers,  Mei-Junie  1962. 

(8)  Kern  en  tooi,  Kaapstad,  s.j.,  bl.  10. 

(9)  Opstelle  oor  die  Afrikaanse  drama,  Pretoria/Kaapstad,  1970,  bl.  109. 

LITERêR-  AKTUEEL 


GEDAGTEWISSELING  OOR  KRONIEK  VAN  PERDEPOORT 

Van  die  skryfster  T.C.  Pienaar  het  die  redaksie  ’n  artikel  onder  die 
opskrif Erosie,  gedateer  16  April  1976  ontvang,  waarin  bepaalde  bedenkinge 
oor  Anna  M.  Louw  se  roman  Kroniek  van  Perdepoort  geopper  is: 

Ek  het  maar  onlangs  eers  die  boek  KRONIEK  VAN  PERDEPOORT 
van  Anna  M.  Louw  onder  oë  gekry.  Nadat  ek  dit  deurgelees  het,  was  my  hele 
wese  in  verset.  Ek  wou  maar  net  nie  glo  dat  so  ’n  boek  wat  aangebied  word  as 
’n  “wesenlike  werklikheid  soos  dit  nog  selde  tevore  in  die  Afrikaanse 
romankuns  vorm  gekry  het”,  waar  is,  dat  daar  ’n  siener  onder  ons  is  vir  wie 
die  lewe  so  futiel  geword  het.  En  dit  ’n  vrou. 

Weliswaar  het  die  wyse  Prediker  in  die  Bybel  gesê:  “Dis  alles  ’n  gejaag 
na  wind”,  maar  die  slotsom  waartoe  sy  wysheid  hom  gelei  het  was  tog: 
“Vrees  God  en  hou  sy  Gebooie;  want  dit  is  die  hele  mens.” 

As  motto  vir  die  boek  kies  die  skryfster  Rom.  7:13:  “Het  die  goeie  dan 
vir  my  die  dood  geword?  Dit,  tog  nie!  Maar  wel  die  sonde....” 

Die  tweede  hoeksteen  van  haar  tema  is  die  woorde  van  Dame  Julian  of 
Norwich:  “It  behoved  that  there  should  be  sin,  but  all  shall  be  well....” 

Meesterlik  en  absoluut  oortuigend  beskryf  sy  die  woekering  van  die 
sonde  in  die  mens  — só  realisties  dat  jy  daarvan  walg.  Sy  illustreer  ’n  son- 
dedood  soos  dit  seker  nog  nie  in  die  Afrikaanse  letterkunde  gedoen  is  nie. 
Selfs  die  onontbeerlikheid  van  die  sonde  uit  die  tweede  hoeksteen  van  haar 
tema,  weef  sy  soos  ’n  swart  draad  deur  haar  patroon.  Maar  die  goue  draad 
van  geloof  in  die  drie  woorde  “Dit  tog  nie!"  en  in  die  “all  shall  be  well” 
ignoreer  sy  — of  sy  begryp  dit  nie.  Jammer  tog,  want  dit  is  juis  dié  goue  draad 
wat  haar  weefstuk  tot  ware  “groot  kuns”  sou  verhef  het,  wat  die  boek  na  die 
stembus  vir  beste  romans  kon  gedra  het.  Ook  ter  wille  van  ons  letterkunde  is 
dit  ’n  baie  groot  jammerte,  want  veral  in  hierdie  tyd  van  verwarring  is  daar  ’n 
groot  behoefte  aan  ’n  erkende  kunswerk  wat  ’n  lig  voor  in  die  wapad  kan 
wees. 

’n  Mens  wonder  wat  die  skryfster  genoop  het  om  hierdie  groot  moontlik- 
heid  in  die  worstelstroom  van  futiliteit  te  laat  beland.  Is  dit  miskien  die 
vroulike  swakheid  om  in  die  mode  te  wil  wees  en  soos  die  mans  ’n  gerafelde 
denimbroek  te  dra?  Of  die  ambisie  om  ’n  werk  van  “wêreldformaat”  te  wou 
skep? 

Dan  het  sy  ’n  boemerang  hanteer. 

Die  tema  wat  sy  gekies  het  is  een  van  die  wesenlikste  in  die  mens  se 
bestaan  en  vir  balans  in  die  uitbou  daarvan  is  Geloof  nodig. 

Maar  haar  God  is  dood. 

Soms  voel  ’n  mens  die  skryfster  aan  as  ’n  koue,  objektiewe  toeskouer, 
maar  al  te  dikwels  ervaar  die  leser  haar  as  ’n  sadis  wat  ’n  wrede  genot  daaruit 
put  om  haar  karakters  genadeloos  tot  die  uiterste  toe  in  die  moeras  van  hul 
sonde  vas  te  trap  — vgl.  waar  Chris  uiteindelik  die  neerlaag  deur  sy  wellus  ly, 
toe  hy  agterna  soos  dood  op  die  gras  lê  en  sy  sê:  “uitgeput  of  dood.  En  God 
ook.  Sy  hel  is  ysig  koud  en  verlate.”  Tereg  sê  Bartho  Smit  in  Rapport:  “Die 
seksuele  het  hier  gelei  tot  die  grootste  dieptes  van  afsku  wat  nog  in  Afrikaans 
te  boek  gestel  is.”  Met  dáárdie  afsku  in  homself  laat  Anna  M.  Louw  Chris 

genadeloos,  soos  dood  op  die  gras  lê.  Dit  is  die  leser  se  laaste  sien  van  die 
aspirant-predikant. 

Ons  Afrikaners  bely  tog  vergifnis  van  sonde  en  die  opstanding  van  die 
vlees.  As  Chris  daar  opgestaan  het  uit  sy  sondedood  en  in  die  koue  hel  van  sy 
verlatenheid  na  die  vergewende  hand  van  die  Verlosser  wat  elkeen  wat  glo, 
van  sy  sondes  verlos,  gereik  het,  sou  hy  mos  net  die  regte  karakter  gewees  het 
om  Paulus  se  stelling:  “Dit  tog  nie!”  te  bewys.  By  Paulus  gaan  dit  tog  om  die 
stryd  tussen  die  “vlees”  en  die  “gees”  en  die  redding  van  “geloof’.  Maar 
Anna  M.  Louw  sê  die  modewoord:  “En  God  ook”.  En  met  daardie  drie 
woorde  gooi  sy  die  visie  van  ’n  Christen  in  die  wind  en  spring  in  die  donker 
stroom  van  erosie  wat  dit  wat  heilig  en  edel  in  die  mens  is,  ontken,  ’n 
Godgegewe  talent  misbruik  om  vasgeankerde  beskouings  oor  Godsdiens, 
respek  vir  die  heiligheid  van  die  liggaam  — die  tempel  van  God  — en  die 
veredeling  van  die  seksinstelling  te  fusilleer. 

Sonder  die  geloof  word  die  uitdaging  van  ’n  karakter  wat  insinueer  dat 
die  Groot  Regisseur  van  menselewens  ’n  bleddie  fool  is,  onverantwoord 
gebruik.  Hierdie  illustrasie  van  die  klimaks  van  sonde  bly  in  die  lug  hang. 
Maar  die  implementering  van  Paulus  se  stelling  “Dit  tog  nief''  mag  die  kuns 
dalk  verlaag  tot  didaktiek. 

Daar  is  die  afsluiting:  Die  eeue-oue  stryd  tussen  goed  en  kwaad 
kulmineer  in  Anna  M.  Louw  se  miniatuur-wêreldjie  in  ’n  waas  van  twyfel  en 
onsekerheid  met  die  duiwel  aan  die  woord.  Die  laaste  wat  ’n  mens  van  die 
arme  Lotriets  verneem  is  ’n  redenasie  oor  die  tema  tussen  Klaas  en 
Beëlsebul.  Of  die  ou  duiwel  uiteindelik  die  oorhand  gekry  het,  bly  ’n  raaisel 
(want  definitiewe  standpunte  is  mos  uit  die  mode).  Vir  my  lyk  dit  wel  so  want 
“’n  opgedêmmette  bloedsomloop”  is  Klaas  se  erfenis. 

Skaars  is  die  arme  man  ontnugter  uit  sy  nagmerrie-worsteling,  dan 
bevind  hy  hom  in  ’n  gewettigde  seks-eksposisie  waarna  die  leser  die  intiemste 
besonderhede  te  aanskou  kry.  Die  subtiele  hantering  van  die  aksie  verhoog 
net  die  banaliteit  daarvan.  (Maar  dit  móét  banaal  wees).  Daar  is  geen  sprake 
van  behoudende  emosies  nie,  want  Klaas  vlug  stilletjies  uit  die  bed  eer  Annie 
dalk  wakker  word  en  weer  oor  liefde  gaan  praat. 

Die  simboliek  in  hierdie  slot  is  skokkend  omdat  dit  vals  is. 

Dis  nie  ’n  Afrikaanse  werklikheid  nie. 

A1  word  die  huwelik  uit  baie  rigtings  met  papierbomme  gesaboteer,  dit 
het  nog  nie  in  die  donker  stroom  van  erosie  beland  nie.  Die  ruik  wat  die 
ontploffing  afgee,  is  wel  onplesierig,  maar  dit  sal  nimmer  die  fondament  van 
die  oudste  Goddelike  instelling  kraak  nie. 

Wat  help  dit  as  ’n  mens  ’n  bewonderingswaardige  vermoë  ontvang  het 
om  die  lewenswerklikhede  oop  — te  — skryf,  om  die  sêkrag  van  jou  woorde 
so  te  laai  dat  jy  hulle  met  ’n  benydenswaardige  ekonomie  kan  inspan,  as  jy 
die  leser  laat  skadely  aan  sy  siel? 

Graag  wil  ek  van  redaksionele  kant  by  die  voorgaande  ’n  paar  sake 
aanmerk: 

— Is  dit  nie  ter  sake,  vir  die  Christen-leser,  dat  die  sonde  vir  hom  só  beskryf 
word  dat  hy  daarvan  walg  nie? 

— Die  uitbeelding  van  die  vervallenheid  van  die  karakters  wys  daarop  dat 
God  (miskien)  vir  hulle  dood  is,  maar  dit  beteken  nie  dat  God  vir  die  verteller 

dood  is  nie.  Daar  is  ook  karakters  soos  Koos  Nek,  wat  in  sy  ouderdom  ’n 
toonbeeld  van  geloof  is;  en  die  dominee  op  die  dorp,  wie  se  preek  (heel  vroeg 
in  die  roman,  bl.8 — 10)  een  van  die  vernaamste  sleutels  is  tot  die  vertolking 
van  die  roman.  In  dié  preek  sê  hy  o.a.  “dat  die  mens  van  ons  tyd  die  laaste 
bitter  vrug  aan  die  pluk  was  — die  traagheid  van  gees,  die  acedia:  ’n  sondige 
toestand  van  die  siel  waarin  alles  sonder  betekenis  word,  wanneer  God  vir  die 
mens  dood  is  en  hy  alleen  op  aarde  gelaat  is”  (bl.9).  Let  wel:  die  leser  word 
pertinent  meegedeel  dat  hierdie  traagheid  van  gees  ’n  sondige  toestand  is. 

— Byna  teen  die  einde  van  die  roman  (bl.243 — 248)  kry  die  leser  ’n 
geleentheid  om  iets  van  Chris  se  stryd  met  homself  mee  te  maak,  in  ’n 
gesprek  met  Klaas,  waarin  ook  Klaas  se  probleme  nader  verduidelik  word. 
Hierdie  soort  verduideliking,  wat  by  elke  karakter  plaasvind,  het  tog  dié 
funksie  dat  dit  ook  die  leser  se  deernis  en  begrip  vir  die  karakters  wek? 

— Wat  die  leser  ten  eerste  van  die  Lotriets  verneem  (en  dit  is  gesê,  volgens 
die  a-chronologiese  opset  van  die  boek,  nadat  die  karakters  een  en  almal  al 
hul  wildheid,  hul  sondigheid  getoon  het),  is,  weer  in  die  woorde  van  die 
dominee  (bl.  6):  “Maar  telkens  moes  hy  terugkeer  in  die  raaiselagtige  opdrag 
om  nie  te  oordeel  nie...  Weer  eens  het  hy  besef  dat  die  verborgenisse  van  die 
menslike  natuur  veel  dieper  lê  as  wat  hy  dit  moontlik  vind  om  te  peil.” 

— Klaas  se  sondige  toestand,  sy  liefdeloosheid,  sy  traagheid  van  gees,  is 
skokkend  (maar  sekerlik  moet  ook  elke  Christen  erken  dat  dit,  by  die  sondige 
mens,  Afrikaner  of  nie,  moontlik  is).  Maar  juis  omdat  dit  deur  die  leser  so 
skokkend  ervaar  word,  ervaar  hy  dit  ook  as  waarskuwing.  So  het  die  roman 
hierin,  maar  ook  in  vele  ander  opsigte,  ’n  didaktiese  strekking. 

Die  redaksie  het  egter  ook  die  teks  ontvang  van  ’n  praatjie  gelewer  deur 
die  skryfster  Berta  Smit  in  Oktober  1976,  by  geleentheid  van  die  A.T.K.B.  se 
huldigingsaand  vir  Anna  M.  Louw  wat  ons  graag  hierby,  as  perspektief  ook 
op  Kroniek  van  Perdepoort,  plaas: 

Ek  het  Anna  M.  Louw  ontmoet  daar  in  die  vyftigerjare  toe  ek  in  die 
redaksie  was  van  ’n  redelik  obskure  klein  Christelike  maandblad  genaamd 
Naweekpos.  In  daardie  jare  het  sy  vir  dié  blad  ’n  vraerubriek  behartig  waar 
lesers  se  probleme  bespreek  is.  Sy  was  ook  een  van  ons  gereelde  medewerkers 
wat  kortverhale  en  vervolgverhale  betref  — en  as  ek  reg  onthou,  het  sy  nog  vir 
ons  artikels  ook  geskryf. 

Ek  noem  dit  hier  omdat  die  meeste  ervare  skrywers  van  daardie  tyd  nie 
baie  geesdriftig  was  om  vir  ons  bydraes  te  lewer  nie.  Miskien  behoort  ek  hulle 
dit  nie  kwalik  te  geneem  het  nie:  ons  finansies  was  immers  nie  so  dat  ons  na 
waarde  kon  vergoed  nie  en  ons  leserskring  was  maar  bra  beperk  — hoe  goed 
ons  bedoelings  ook  al  was. 

Die  feit  dat  Anna  M.  Louw  wel  ten  spyte  van  alles  bereid  was  om  vir  ons 
te  skryf,  sê  vir  my  veel  van  haar  — as  mens,  maar  veral  nou  as  skrywer.  Vir 
haar,  in  haar  skryfwerk,  het  dit  van  altyd  af  gegaan  om  kommunikasie.  Haar 
skrywer-wees  — dit  het  ek  al  in  daardie  jare  besef — is  ’n  noodwendige  uiting 
van  haar  betrokkenheid  by  mense,  haar  belangstelling  in  mense,  haar  gevoel 
van  verantwoordelikheid  teenoor  hulle.  Sy  kon  die  menswaardigheid,  die 
lewensvatbaarheid  van  elke  situasie  insien  en  waardeer. 

Haar  katolieke  benadering  tot  haar  taak  het  my  dan  ook  van  die  begin 
af  opgeval.  Immers,  in  dieselfde  tyd  dat  sy  ligte  verhale  vir  Naweekpos 
geskryf  het,  het  daar  ’n  politieke  roman  van  haar  verskyn  Twenty  days  that 

autumn,  ’n  historiese  roman  Die  banneling  - die  lyfwag,  die  reisverhaal  Agter 
my  ’n  albatros,  die  romans  Die  koms  van  die  komeet  en  Die  onverdeelde  uur 
en  daardie  skreeusnaakse  lekker  Voortreflike  familie  Smit. 

Katoliek  voorwaar.  En  dit  val  nog  meer  op  as  onthou  word  dat  daar  in 
daardie  jare  dikwels  gepraat  is  van  die  vervreemding  wat  daar  tussen  die 
Aírikaanse  skrywer  en  die  maatskappy  of  die  leser  ontstaan  het  — in  so  ’n 
mate  dat  die  skrywer  dikwels  van  volksvreemdheid  beskuldig  is,  van 
duisterheid  wat  so  wie  so  sinoniem  gestel  is  met  dekadensie.  Dat  daar  in  dié 
argumente  dikwels  misgetas  is  oor  wat  die  verhouding  skrywer-leser  werklik 
inhou  en  wat  die  rol  van  die  letterkunde  in  die  maatskappy  is,  dit  is  nou  nie 
hier  ter  sake  nie.  Feit  is  dat  ’n  mens  jou  by  hierdie  skrywer  se  werk  nooit  van 
’n  botsingbewus  was  nie.  Met  die  verskeidenheid  van  haar  publikasies  het  sy 
in  elk  geval  midde-in  die  hele  ryke  verskeidenheid  van  menswees  gestaan. 

In  later  jare  had  ek  ook  die  voorreg  om  as  redaksielid  by  Tafelberg- 
Uitgewers  gemoeid  te  wees  met  die  publikasie  van  ander  van  haar  werke.  Een 
van  die  hoogtepunte  uit  daardie  uitgewersjare  bly  dan  ook  die  verskyning  van 
Kroniek  van  Perdepoort. 

En  vandag,  meen  ek,  kan  ek  ’n  bepaalde  patroon  sien  in  hierdie  ver- 
skeidenheid  van  rigtings  waarin  sy  deur  die  jare  gewerk  het,  soos  ek  dan  wil 
probeer  aantoon. 

Die  vraag  wat  ek  egter  wil  stel,  is:  Hoe,  of  liewer  waardeur  het  die  werk 
van  Anna  M.  Louw  die  Afrikaanse  letterkunde  verbreed  en  verruim,  dit  as’t 
ware  op  ’n  breër  doek  geplaas?  Want  hierdeur  reken  ek,  word  die  eintlike 
waarde  van  ’n  skrywer  binne  sy  letterkunde  bepaal. 

Natuurlik  is  dit  onmoontlik  om  in  die  kort  bestek  van  so  ’n  kleine 
huldigingswoord  hierdie  vraag  na  reg  te  beantwoord.  Ek  wil  tog  enkele 
dinge  noem. 

As  verwysingsbasis  het  Anna  M.  Louw  die  Christelike  denke  gebruik. 
Die  Griekse  denke,  w.o.  die  Platoniese,  die  Panteïstiese,  die  Oosterse,  die 
heidens-mitologiese  — om  maar  net  ’n  paar  denkrigtings  te  noem  — was 
reeds  al  almal  vrugbare  bronne  waaruit  die  Afrikaanse  letterkunde  — en  dit 
wel  deeglik  tot  eie  verruiming  — kon  put,  van  Celliers  af  reeds  en  Leipoldt  tot 
by  die  modernes.  Maar  wie  die  verwysingsgrond  van  hierdie  skryfster  se  werk 
wil  nagaan  — en  vir  die  literêre  kritiek  is  dit  immers  nodig  — sal  moet  terug- 
gaan  na  Christelike  denkers  soos  Augustinus,  Kierkegaard,  Calvyn  en  selfs 
ook  die  Middeleeuse  mistici.  Gevolglik  word  die  Christelike  denke  soos  dit 
deur  die  eeue  ontwikkel  het,  deel  van  die  singewing  van  die  letterkunde. 

En  hiersonder  sou  die  letterkunde  van  ’n  volk  wie  se  denke  en  leefwyse 
en  gees  tot  op  baie  groot  hoogte  deur  hierdie  denke  bepaal  word,  of  dan 
mede-bepaal,  as  u wil,  inderdaad  onvolledig  en  daarom  in  ’n  sekere  sin 
onwaar  gewees  het. 

Sy  het  ook  nie  net  die  Christelike  denke  as  verwysingsbasis  gebruik  nie; 
die  Christelike  denke  as  sodanig  vorm  as  ’t  ware  die  dampkring  waarbinne 
haar  werk  beweeg.  In  haar  werk  is  bepaalde  aspekte  daarvan  belig  soos  nog 
selde  tevore  in  die  Affikaanse  letterkunde. 

Ek  wil  in  hierdie  verband  verwys  na  die  besondere  aardsheid  van  haar 
werk.  En  by  aardsheid  bedoel  ek  net  wat  die  woord  sê:  van  die  aarde,  van 
hierdie  aarde  en  van  hierdie  bepaalde  stuk  van  die  aarde  waarop  ons  woon. 
En  as  ek  dit  reduseer  tot  by  die  Suid-Afrikaanse  stukkie  aarde,  weier  ek  tog 
om  dit  as  verengend  te  sien.  In  veral  Kroniek  van  Perdepoort  het  Anna  M. 

Louw  na  aan  die  universele  gekom  juis  ook  omdat  dit  so  Afrikaans  en 
daarom  eg  is. 

Die  aardsheid  waarvan  hier  sprake  is,  kan  miskien  ook  só  geformuleer 
word:  Wie  werklik  Christen  is,  weet  dat  hy  van  die  tyd  is  en  dat  hy  daarom 
ook  binne  die  tyd  en  uit  die  tyd  en  die  tydelike  moet  leef.  Maar  hy  weet  ook 
meteen  dat  dit  Gód  se  tyd  is.  Hy  weet  dat  hy  van  die  aarde  is  met  sy  stof  en 
modderigheid  en  onvolkomenheid,  maar  weet  ook  meteen  dat  dit  Gód  se 
aarde  is.  En  dat  ook  ons  geestelike  lewe  deel  is  van  hierdie  aardse  — die  sien 
soos  deur  ’n  spieël  in  ’n  raaisel. 

Kortom,  vir  Anna  M.  Louw  gaan  dit  om  die  mens  in  sy  volle  mens- 
likheid.  En  dit  sluit  dan  ook  in  die  mens  as  strydffont  in  wat  Augustinus  sou 
noem  die  stryd  tussen  die  ryk  van  die  lig  en  die  ryk  van  die  duistemis. 

Ons  beskawing  — ek  wil  dit  waag  om  dit  te  sê  — en  daarom  ook  ons 
letterkunde  is  tot  op  groot  hoogte  siek.Ons  is  siek  aan  ’n  bepaalde  skuld- 
gevoel.  Selfs  Neil  Diamond  sing  daarvan.  Iewers  het  ons  gefaal.  Ek  wil  dit 
waag  om  hierdie  siekte  nog  verder  te  diagnoseer  deur  te  sê  dat  mede  uit 
hierdie  skuldgevoel  die  oordrewe  aksent  op  seks  en  geweld,  onder  andere,  in 
ons  letterkunde  kom.  Seks  het  sonde  geword,  deel  van  ons  skuld  — baie  myle 
lê  tussen  ons  en  die  gesonde  baldadigheid  van  die  Wife  of  Bath  (en  ek  weier 
om  die  skuld  volledig  aan  die  deur  van  die  Calvinisme  te  lê)  — en  nou  skryf 
ons  maar  daaroor  om  te  kyk  of  die  woord  ons  nie  kan  reinig  nie.  Die  woord 
moet  ook  help  om  die  skok  van  geweld  te  besweer. 

En  so  val  die  klem  vandag  baie  sterk  op  die  terapeutiese  van  die  kuns. 

Ons  is  siek  aan  ’n  bepaalde  wêreldvervreemding  en  ons  soek  na  nuwe 
mites,  ook  deur  die  letterkunde,  om  hierdie  lewe  weer  sin  te  gee.  En  as  ons  dít 
nie  kan  doen  nie,  verheerlik  ons  maar  die  sinloosheid  self.  Die  absurde  het 
immers  al  ’n  volwaardige  lewensbeskouing  en  kunsrigting  geword. 

Inderdaad,  die  Prometheus-figuur  van  die  negentiende  eeu  het  verdwyn 
en  ons  leef  in  die  teken  van  Sisyphus. 

Nou  moet  u my  nie  verkeerd  verstaan  nie:  A1  hierdie  dinge  het  seer  seker 
’n  plek  in  die  letterkunde,  moet  seker  ook  plek  daarin  hê  as  dit  ’n  volledige 
beeld  van  mens  en  wêreld  wil  gee.  Maar  dan  moet  die  volwasse  standpunt 
ook  sy  plek  daarin  kry.  Ek  noem  dit  volwasse,  want  wie  is  immers  so  volwasse 
as  juis  hy  wat  weet  dat  hy  mens  is,  met  alles  wat  daarmee  saamhang  — sonde 
én  heerlikheid  — en  dat  God  Gód  is  met  alles  wat  weer  dáármee  saamhang? 

En  dit  is  die  realistiese  lewensbenadering  wat  Anna  M.  Louw  laat  vorm 
kry  het  in  haar  werk.  Sy  kyk  die  bose,  maar  ook  die  goeie,  in  die  gesig  omdat 
sy  weet  dat  goed  en  kwaad  binne  die  tyd  in  hul  vervlegtheid  bestaan.  Hieroor 
is  sy  trouens  al  gekritiseer.  Ná  die  verskyning  van  Kroniek  van  Perdepoort 
het  daar  wel  deeglik  geskokte  stemme  opgegaan:  Dat  so  ’n  ordentlike  vrou 
nou  sulke  dinge  kan  skryf.  En  dit  maak  ’n  mens  eerlik  gesê,  miskien  ’n  bietjie 
moeg.  Moet  ons  ons  dan  nog  altyd  instel  op  die  vraag  of  die  skrywer  die  bose 
mag  uitbeeld? 

Miskien  tog.  Want  wie  dit  doen  sonder  die  nodige  insig  in  die  wese  van 
die  aardse,  kan  natuurlik  gevaar  loop  om  daardeur  aangetas  te  word  en  deur 
die  siektekieme  van  ons  tyd.  Maar  dít  is  die  bydrae  wat  Anna  M.  Louw 
gebring  het:  dat  sy  die  bose  kon  uitbeeld  “without  connivance”,  soos 
Maritain  dit  iewers  gestel  het,  en  met  die  nodige  volwassenheid  waarvan  ons 
reeds  gepraat  het. 

Maar  ek  moet  verder  gaan.  Hierdie  aardsheid  gee  ’n  besondere 

outentisiteit,  ’n  besondere  werklikheid  en  geloofwaardigheid  aan  die  wêreld 
en  die  mense  wat  sy  in  haar  romans  skep  sodat  jy  voel  jy  het  hier  in  der 
waarheid  met  lewe  te  doen  — die  lewe  soos  hy  geleef  word. 

Dit  bring  my  dan  weer  by  wat  ek  reeds  genoem  het,  haar  betrokkenheid 
by  en  insig  in  haar  mense  en  haar  wêreld.  Die  Christelike  idee  staan  wel  sterk 
in  haar  werk  — sonder  die  lewensbeskoulike  gáán  dit  immers  nie  in  die 
letterkunde  nie  — maar  by  haar  gaan  dit  nie  om  die  formulering  of  die  deur- 
vorsing  of  die  propagering  van  ’n  bepaalde  lewensbeskouing  nie,  maar  eerder 
om  — as  ek  dit  so  mag  stel  — die  vleeswording  van  daardie  lewensbeskouing, 
die  manifestasie  daarvan.  Oor  Perdepoort  waai  daar  dae  lank  ’n  wind.  Dit  is 
’n  wind  wat  met  sy  heenwysing  na  die  denke  van  Augustinus  sterk  simbolies 
gelaai  is,  maar  tegelyk  is  dit  ook  die  onvervalste  wind  van  die  noordweste  en 
jy  voel  hom  en  ruik  hom  en  proe  sy  stof  op  jou  tong.  Anna  M.  Louw  se 
simboliek  is  volkome  geïntegreer  met  haar  werklikheid  sodat  ’n  mens  hier 
inderdaad  van  realisme  moet  praat.  En  ek  dink  ’n  studie  van  wat  ons  presies 
by  haar  onder  hierdie  begrip  moet  verstaan,  sal  baie  insiggewend  wees. 

Dit  is  in  elk  geval  ’n  realisme,  om  net  weer  te  herhaal,  wat  gebore  is  uit 
haar  lotsverbondenheid  met  haar  mense.  Die  afgelope  jare  het  die  begrip 
betrokkenheid  in  die  letterkunde  baie  sterk  prominensie  gekry,  maar  dan  is 
dié  begrip  alte  dikwels  te  eng  gesien  as  sou  dit  dan  veral  gaan  om  politieke 
betrokkenheid.  Dit  is  egter  vanselfsprekend  dat  geen  skrywer  kan  skryf 
sonder  om  betrokke  te  wees  nie.  Maar  betrokke  dan  by  wat?  “I  am,”  sê  John 
Donne  in  sy  klassieke  uitspraak,  “involved  in  mankind.”  En  dáárom  gaan 
dit.  Daarom  gaan  dit  by  Anna  M.  Louw.  Sy  is  volledig  betrokke  by  die  mens 
in  sy  menslike  gesitueerdheid.  En  sy  het  hom  lief.  Haar  betrokkenheid  sluit 
die  politieke  en  maatskaplike  betrokkenheid  nie  uit  nie  — daarvan  getuig 
o.a.  tog  Twenty  days  that  autumn  en  Kroniek  van  Perdepoort  wat  ook  as  ’n 
geweldige  aanklag  teen  ons  blanke  beskawing  gsien  moet  word.  Maar  haar 
betrokkenheid  omsluit  baie  meer.  Dit  gaan  by  haar  om  wat  Arnold  Bennett 
sou  noem  “a  Christ-like,  all-embracing  compassion.” 

Anders  gestel:  Dit  gaan  by  haar  om  drie  begrippe  wat  onvervreembaar 
deel  moet  wees  van  die  letterkunde  as  daar  van  volwasse  realisme  sprake  wil 
wees:  Geloof,  liefde  en  hoop  — dié  drie  wat  Paulus  reeds  saamgegroepeer 
het. 

Oor  die  geloof  en  die  liefde  hoef  ek  nie  hier  verder  uit  te  wei  nie.  Maar 
dit  is  belangrik  dat  ons  die  begrip  hoop  beklemtoon.  Hoop  beteken  die  weg 
beweeg  van  die  Sisyphus-figuur  waarby  die  letterkunde  nou  lank  genoeg  bly 
steek  het.  Hoop  staan  téénoor  die  uitsigloosheid,  die  sinloosheid,  die  ab- 
surde.  En  hoe  goed  hierdie  lewensbeskouing  dan  ook  al  in  die  letterkunde 
uitgebeeld  is,  moet  daar  tog  altyd  vernuwing  wees.  Hoop  beteken  beweging, 
dit  beteken  die  moontlikheid  van  ’n  reis  iewers  heen,  ’n  beweging  vorentoe,  ’n 
bewuswording  van  die  dinamiek  van  lewe.  Dit  is  wat  Moltmann  sal  noem  ’n 
kalme  verlustiging  in  bestáán  as  sodanig.  En  Anna  M.  Louw  se  belang- 
stelling  in  die  reisverhaal  — ek  dink  aan  Agter  my  albatros  en  Dié  wat  met 
die fluite  loop  — is  nie  sommer  toevallig  nie. 

Die  begrip  hoop  begin  al  hoe  meer  identiteit  kry  binne  ons  eietydse 
denke,  soos  die  werke  van  denkers  soos  Moltmann  bewys  — om  maar  net  een 
eksponent  van  die  Teologie  van  hoop  te  noem.  En  in  die  werk  van  Anna  M. 
Louw  is  dié  begrip  ook  besig  om  hom  literêr  te  identifiseer.  Woorde  van 
Moltmann  kan  goed  van  toepassing  gemaak  word  om  haar  werk.  “Dit  is  net 

hoop,”  sê  hy,  “wat  werklik  realisties  genoem  kan  word,  want  slegs  die  hoop 
maak  erns  met  die  moontlikhede  wat  daar  in  die  werklikheid  lê.  Dit  aanvaar 
nie  maar  net  dinge  soos  hulle  dan  nou  toevallig  is  of  staan  of  lê  nie,  maar  sien 
hulle  as  bewegend  vorentoe,  bewegende  dinge  met  die  moontlikheid  tot 
verandering.” 

Maar  hierdie  vooruitbeweeg,  hierdie  openheid  tot  verandering  vereis 
eers  ’n  bepaalde  terugskouing,  ’n  bepaalde  bestekopname,  ’n  bepaalde 
historiese  perspektief  op  die  pad  waarlangs  daar  dan  wel  reeds  beweeg  is.  En 
daarom  is  die  sterk  historiese  en  epiese  inslag  in  haar  werk  ook  nie  bloot 
toevallig  of  willekeurig  nie.  In  haar  twee  historiese  romans  Die  banneling  — 
die  lyfwag  en  Die  groot  gryse  verbeeld  sy  ’n  tydvak  in  ons  geskiedenis,  sy 
herskep  dit  weer,  interpreteer  dit  weer  opnuut  sodat  die  moontlikheid  tot 
beweging  daargestel  word.  Dieselfde  geld  trouens  vir  Kroniek  van  Per- 
depoort  wat  alhoewel  dit  nie  histories  in  die  regte  sin  van  die  woord  is  nie,  tog 
so  onmiskenbaar  uit  ons  eie  bodem  gegroei  het,  dat  dit  tog  in  ’n  sekere  sin 
wel  histories  genoem  kan  word.  Immers,  mense  het  al  vir  my  gesê:  Ons  het 
een  naweek  gaan  blomme  kyk  en  ons  was  toe  in  Perdepoort  se  wêreld.  Maar 
dit  eintlik  terloops. 

Die  terugskouende  in  haar  werk  is  ook  in  ’n  ander  opsig  insiggewend. 
Kroniek  van  Perdepoort  se  verhaal  werk  terug  na  die  verlede.  Koos  Nek  is 
lank  voor  die  romanverhaal  begin,  reeds  dood.  Hy  is  lank  reeds  begrawe.  Die 
verhaal  wat  nou  afspeel,  is  ’n  her-begrafnis.  En  watter  makabere  klug  word 
dit  nie.  A1  die  gaste  daar  met  hul  gissings  en  die  familie  met  hul  struwelings 
en  dinge  en  die  kis  wat  gly  en  val  en  breek...  So  word  hierdie  roman  onder 
andere  — en  ek  wil  “onder  andere”  onderstreep,  want  dit  is  maar  één  siening 
daarvan  — ’n  heerlike  parodie  op  die  dood,  ook  op  die  dood  in  die  sonde.  Die 
stryd  is  in  ’n  sekere  sin  reeds  verby.  Dit  gaan  nou  om  die  beweeg  vorentoe.  En 
Koos  Nek  se  kleindogter  is  reeds  op  die  toneel,  al  is  haar  beeld  nog  maar 
vaag. 

Onlosmaaklik  aan  die  hoop  verbonde,  aan  die  beweeglikheid  van  lewe, 
is  die  lewensdrif,  so  kenmerkend  vir  Anna  M.  Louw  se  werk  — dink  maar 
aan  haar  uitbeelding  van  Paul  Kruger,  veral  as  jongman. 

En  dan  die  humor. 

Humor  is  hier  ’n  sleutelwoord.  Want  as  ons  wegbeweeg  van  die 
Sisyphus-idioom,  beteken  dit  nie  dat  ons  terugbeweeg  na  Prometheus  nie. 
Waarheen  dan?  Nee,  ek  is  nie  profeties  genoeg  om  te  sê  nie.  Maar  Helmut 
Thielicke  sê  in  sy  boek DasLachen  der  Heiligen  und Narren  dat  dit  Christelik 
is  om  te  lag.  En  in  Anna  M.  Louw  se  werk  was  die  lag  nog  altyd  daar.  Lees 
maar  weer  die  Voortreflike  Familie  Smit  en  Oom  Kolie  gee  raad  en  Agter  my 
'n  Albatros.  Dit  werk  deur  van  die  komiese  tot  by  die  ware  humor.  Kyk  maar 
weer  na  Kroniek  van  Perdepoort.  Dit  is  inderdaad  ’n  skokkende  boek.  Dit  is 
’n  geweldige  aanklag  teen  ’n  hele  beskawing.  Dit  vertel  van  hoogmoed  en 
wellus  enhebsugen  afguns  en  geweld,  van  buite-egtelike  kinders  en  van  self- 
moord.  En  tog.  Onthou  u hoe  arme  Jan  Pampoen  in  die  buitehuisie  sit,  en 
met  grootse  gedagtes  ten  spyte  van  sy  nederige  troon,  ’n  toespraak  voorberei. 
Hy  sal  tog  immers  as  die  oudste  aan  die  woord  moet  kom.  En  daar  vra  die 
dominee  hom  toe  glad  nie  eens  nie.  Dink  maar  aan  die  manewales  van  die 
kinders  om  die  huis  waarin  die  lyk  lê  van  die  buite-egtelike  kind  van  Kobus 
Karba  en  ou  Mietjie.  Dis  om  van  te  huil.  Maar  jy  móét  gewoon  lag. 

Hierdie  lagmaak,  soos  Moltmann  tereg  sê,  die  ems  nieoorbodig  nie.Dit 

bewaar  en  beskerm  juis  ons  wesentlike  erns  teen  die  demoniese,  teen 
wanhoop,  teen  die  mens  se  neiging  tot  selfvergoddeliking  en,  aan  die  ander 
kant,  selfveragting;  dit  beskerm  ons  teen  ’n  beheptheid  met  volmaaktheid  én 
die  wanhoop  wanneer  ons  net  die  onvolmaakte  kan  bereik. 

As  ons  werklik  erns  maak,  so  sê  hy,  met  ons  maatskaplike  en  politieke 
verpligtinge  rys  hierdie  dinge  oorweldigend  groot  voor  ons  op.  En  hierdie 
verantwoordelikheid  kan  die  mens  vernietig  omdat  hy  net  méns  is  en  nie  God 
nie.  Ek  het  die  idee  — dit  is  nog  altyd  Moltmann  wat  praat  — dat  die  lag  as 
’n  middelaar  kan  optree  tussen  die  oneindige  grootheid  van  ons  verpligtinge 
en  die  beperktheid  van  ons  krag. 

Met  die  lag  is  ons  dan  inderdaad  weg  van  Sis\,phys  én  Prometheus.  Ek 
het  gesê  dat  ek  nie  profeet  genoeg  is  om  te  sê  waarheen  dit  ons  bring  nie. 
Maar  miskien  tog  net  dit.  Ek  dink  dit  plaas  ons  midde-in  hierdie  aardse 
realisme  wat  ek  sien  as  dié  sterk  vernuwing  wat  Anna  M.  Louw  se  werk 
gebring  het.  En  ek  wïl  dit  waag  om  te  sê  dat  sy  hiermee  die  moontlikheid  van 
’n  nuwe  beweeglikheid  in  ons  prosakuns  gebring  het.  Die  pad  vorentoe  lê  nou 
oop. 


OPENBARE  UITLEENREG 

“Openbare  uitleenreg'  of'leenvergoeding'  is  die  afgelope  jaar  bestendig  op 
die  agenda  van  die  Afrikaanse  Skry*erskring.  Op  6 Oktober  1977  het  mnr. 
P£.  Westra,  assistent-direkteur  van  die  Staatsbiblioteek.  Pretoria,  n lesing 
oor  dié  ondenverp  gehou  voor  die  Noord-Transvaalse  tak  van  die  SA.  Biblio- 
teekvereniging,  waarvan  die  teks  hier  volg.  Die  lesing  sal  ook  gepubliseer 
word  in  die  amptelike  tydskrif  van  die  S.A.  Biblioteekvereniging,  Suid- 
Afrikaanse  Biblioteke/S.A.  Libraries. 

1.  Inleiding 

Die  term  “openbare  uitleenreg”  is  ’n  direkte  vertaling  van  die  Engelse 
public  lending  right  wat  omskryf  word  as  die  reg  tot  vergoeding  vir  die 
gebruik  van  werke  in  biblioteke.  Volgens  Ellsworth  word  die  term  nie  korrek 
gebruik  nie.  “Such  a right  exists  only  when  defined  as  such  by  statute.”  Die 
woord  ‘reg’  kan  egter  sowel  na  ’n  wetlike  voorskrif  en  bepaling  wat  in  ’n 
gemeenskap  geld,  as  na  ’n  aanspraak  of  eis  verwys. 

In  Skandinawïese  lande  word  ’n  meer  pragmatiese  benadering  tot  die 
probleem  gevolg.  Daar  word  die  term  “biblioteekvergoeding”  of  "outeurs- 
vergoeding”  algemeen  gebruik,  en  dit  verwys  na  die  betaling  wat  outeurs 
ontvang  vïr  die  biblioteekgebruik  van  hulle  boeke.  Daar  is  dit  ’n  ooreenkoms 
tussen  outeurs,  biblioteke  en  die  owerheid  dat  outeurs  vergoeding  moet  kry 
vir  die  gebruik  wat  biblioteke  maak  van  hulle  boeke,  bo  en  behalwe  die 
vergoeding  (of  royalty)  wat  die  skrywer  ontvang  het  toe  een  of  meer  kopieë 
van  sy  boek  deur  biblioteke  aangekoop  is.  In  Duitsland  word  die  terme 
Bibliotheks-  of  Buchereitantieme  (tantieme  — outeursvergoeding,  skrywers- 
aandeel)  of  Bibliotheksabgabe  (abgabe  — belasting,  honorarium)  gebruik.  In 
Nederland  is  vroeër  ’n  verskeidenheid  terme  gebruik  soos  leenrecht,  boeken- 
recht,  bibliotheekrecht  en  leeszegel  om  na  die  begrip  te  verwws,  maar 
gedurende  die  laaste  jare  is  die  term  uitleenrecht  algemeen  aanvaar.  Ek  sou 
graag  wou  voorstel  dat,  terwyl  die  debat  oor  die  prinsipe  van  uitleenreg  nog 

voortgaan,  ons  liewer  laasgenoemde  term  moet  vermy  en  eerder  behoort  te 
praat  van  leenvergoeding,  wat  na  die  werklike  saak  verwys  en  nie  na  ’n  reg 
wat  bestaan,  al  dan  nie. 

My  onderwerp  is  dus  “vergoeding  aan  outeurs  vir  die  biblioteekgebruik 
van  hulle  boeke”  of  dan:  leenvergoeding. 

2.  Leenvergoeding  in  die  praktyk 

2.1  Denemarke  was  in  1946  die  eerste  land  wat  ’n  stelsel  van  outeurs- 
vergoeding  ingevoer  het.  ’n  Klousule  is  in  die  Deense  Openbare 
Biblioteekwet  opgeneem  wat  bepaal  dat  ’n  bedrag  gelykstaande  aan  6% 
van  die  totale  regeringsfondse  vir  openbare  biblioteke  aan  Deense 
outeurs  beskikbaar  gestel  moet  word  as  vergoeding  vir  die  gebruik  van 
hulle  boeke  in  openbare-  en  skoolbiblioteke.  Die  uitbetalings  aan  in- 
dividuele  outeurs  is  gebaseer  op  die  aantal  eksemplare  van  Deense 
boeke  in  biblioteke  (dus  nie  op  uitlenings  nie).  Jaarliks  word  ’n  lys 
saamgestel  van  titels  van  Deense  outeurs  en  biblioteke  moet  dan  aandui 
hoeveel  eksemplare  van  hulle  van  die  titels  besit.  Sedert  1975  ontvang 
skrywers  ongeveer  R0,20  vir  elke  eksemplaar  van  hulle  boeke  aanwesig 
in  openbare  biblioteke  en  skoolbiblioteke. 

Gedurende  1976  het  die  staat  ongeveer  R2Vi  miljoen  aan  individuele 
skrywers  uitbetaal.  Een  Deense  skrywer  het  in  1975  R30.000  uit  hierdie 
fondse  ontvang. 

2.2  Sedert  1947,  word  in  Noorweë  ’n  jaarlikse  bedrag  gelykstaande  aan 
5%  van  die  staatstoelaag  vir  boekaankope  deur  openbare-  en  skool- 
biblioteke  aan  ’n  sentrale  outeursfonds  beskikbaar  gestel.  Hierdie  geld 
word  uitsluitlik  gebruik  om  jong  outeurs  deur  middel  van  werkbeurse  en 
pryse,  of  deur  staatsaankope  van  hulle  boeke  aan  te  moedig  en  om 
skrywers  of  afhanklikes  van  skrywers  wat  in  behoeftige  omstandighede 
verkeer  te  help. 

2.3  ’n  Soortgelyke  fonds  is  sedert  1961  in  Finland  van  krag  terwyl 
Ysland  sedert  1968  ’n  ekwivalent  van  10%  van  die  jaarlikse  staatstoelaag 
aan  openbare  biblioteke  in  ’n  sentrale  outeursfonds  stort.  Hiervan  word 
60%  aan  behoeftige  outeurs  of  hulle  afhanklikes  uitgekeer  en  die  res 
word  bestee  aan  literêre  pryse  en  werksbeurse  vir  outeurs. 

2.4  Swede  se  stelsel,  van  krag  sedert  1954,  is  gebaseer  op  die  aantal 
uitlenings  deur  openbare-  en  skoolbiblioteke  en  die  aantal  naslaanwerke 
aanwesig  in  hierdie  biblioteke.  Ongeveer  150  biblioteke  word  jaarliks  op 
’n  rotasiebasis  gevra  om  noukeurig  rekord  te  hou  van  hulle  leenomset, 
asook  van  naslaanwerke  van  Sweedse  outeurs  in  voorraad,  oor  ’n 
periode  van  13  weke.  Hierdie  statistiek  kan  redelik  maklik  verskaf  word, 
want  die  meeste  Sweedse  biblioteke  beskik  oor  een  of  ander  vorm  van 
fotografiese  uitleenmasjiene  wat  uitlenings  vaslê  op  ’n  fotografiese  band. 
Hierdie  gegewens  word  dan  deur  die  Sweedse  Outeursfonds  verwerk  en 
die  bedrae  wat  aan  individuele  outeurs  uitbetaal  moet  word,  word 
uitgewerk. 

In  1973/74  het  dié  fonds  oor  ongeveer  R2,5  miljoen  beskik.  Hiervan  is 
15%  opsy  gesit  vir  administratiewe  koste  en  koste  van  biblioteke.  R650 
000  is  direk  aan  Outeurs  uitbetaal  op  grond  van  die  gebruik  en  aan- 

wesigheid  van  hulle  boeke  in  biblioteke  en  die  res  is  aan  spesiale  toelaes, 
pryse,  werksbeurse  en  pensioene  spandeer. 

Direkte  uitbetalings  op  grond  van  biblioteekgebruik,  geskied  op  die 
volgende  basis: 

2 sent  vir  elk  van  die  eerste  100  000  lenings 
1 sent  vir  elke  daaropvolgende  lening  tot  200  000  lenings. 

Vj  sent  vir  elke  daaropvolgende  lening  tot  400  000  lenings. 

1/5  sent  vir  elke  daaropvolgende  lening. 

Uit  die  totaal  van  70  miljoen  per  jaar  lenings,  word  ’n  steekproef  van  200 
000  gemaak. 

2.5  In  Nederland  is  sedert  1972  ’n  sisteem  in  werking,  gebaseer  op  die 
aanskaf  van  werke  van  Nederlandse  outeurs  deur  Openbare  Biblioteke. 
Die  regering  maak  jaarliks  ’n  bepaalde  bedrag  aan  ’n  sentrale  fonds 
beskikbaar,  wat  statistiek  versamel  en  die  bedrae  uitbetaal.  In  1976  het 
die  fonds  oor  ruim  R160  000  beskik.  Die  stelsel  is  baie  maklik  om  te 
administreer  omdat  90%  van  alle  boekaankope  gekanaliseer  word  deur 
die  Nederlandse  Bibliotheekdienst,  ’n  sentrale  aankoopdiens  waarby 
omtrent  alle  literêre  Nederlandse  uitgewers  ingesluit  is.  Die  bestuur  van 
die  fonds  bepaal  elke  jaar  watter  boeke  wel  en  watter  nie  vir  vergoeding 
in  aanmerking  kom  nie  — vakliteratuur,  bloemlesings  en  vertalings 
word  uitgesluit. 

In  1974  het  646  outeurs  bedrae  ontvang  wat  gewissel  het  van  R3.50  tot 
R2  000.  Nederlandse  outeurs  is  baie  ontevrede  met  die  huidige  reëling. 
Dit  blyk  uit  ’n  onlangse  publikasie  van  die  Nederlandse  Vereniging  van 
Letterkundigen  getitel  Van  geen  recht  naar  leenrecht.  Hierin  word  die 
daarstelling  van  ’n  stelsel  gebaseer  op  uitlenings  bepleit. 

2.6  Duitsland  is  tot  dusver  die  enigste  land  wat  sy  leenvergoeding  aan 
sy  outeursregwetgewing  gekoppel  het.  Gedurende  1972  is  ’n  klousule  in 
die  Duitse  Wet  op  Outeursreg  opgeneem  wat  bepaal  dat  ’n  gepaste 
vergoeding  betaal  moet  word  aan  die  eienaar  van  die  outeursreg  van 
werke  wanneer  sulke  werke  verhuur  of  uitgeleen  word  deur  ’n  openbare 
instelling  soos  ’n  biblioteek.  Hoe  groot  die  vergoeding  moet  wees  en  wie 
dit  moet  betaal,  word  nie  gespesifiseer  nie.  Na  ruim  2 jaar  van  onder- 
handeling  tussen  die  Federale  Regering  en  die  verskillende  State  is 
ooreengekom  dat  vir  die  jare  1973  tot  1975  retrospektief  ’n  bedrag  van 
± R3.1/3  miljoen  per  jaar  vir  leenvergoeding  aan  outeurs  beskikbaar 
gestel  sou  word.  Hiervan  betaal  die  Federale  regering  10%  en  die  state 
90%.  Ruimte  ontbreek  om  hier  in  detail  op  die  taamlik  ingewikkelde 
Duitse  skema  in  te  gaan.  Ek  wil  net  noem  dat  die  beskikbare  geld 
versprei  word  oor  vier  verskillende  Verwertungsgesellschaften  (outeurs- 
verenigings).  V.G.  Wort  in  Miinchen  wat  uiteindelik  die  meeste  met 
leenvergoeding  te  doen  het,  ontvang  ongeveer  77%  van  die  totaal. 
Hierdie  organisasie  is  ook  verantwoordelik  om  deur  middel  van  steek- 
proewe  statistiek  in  te  samel  oor  hoe  dikwels  boeke  wat  nog  aan 
kopiereg  onderhewig  is  deur  Duitse  biblioteke  uitgeleen  word. 

In  1975  het  V.G.  Wort  oor  DM  10  miljoen  (R3  300  000)  beskik.  Ad- 
ministrasiekoste,  belasting  ens.  het  ongeveer  16%  beloop.  DM  4.2. 
miljoen  is  gestort  in  ’n  “Sosialfonds”  wat  toekennings  maak  aan 
behoeftige  outeurs  en  die  res,  naamlik  DM  4 miljoen  is  individueel  aan 


54 


outeurs  uitbetaal  op  die  basis  van  uitlenings  deur  biblioteke.  Outeurs 
kry  70%  en  uitgewers  30%;  vertalers  50%  van  die  outeursaandeel. 

Die  eerste  betalings  is  in  1975  gemaak  en  he.t  gewissel  van  R10  tot  R5 
000.  Wat  verder  van  belang  is,  is  dat  Duitsland  die  enigste  land  is  wat 
voornemens  is  om  buitelandse  outeurs  wie  se  werke  in  Duitse  biblioteke 
uitgeleen  word,  te  vergoed.  Die  bedoeling  is  dat  sulke  betalings  aan 
buitelandse  insamelingsverenigings  soos  bv.  die  Suid-Afrikaanse  S A M 
R O sal  geskied.  Tot  op  datum  is  egter  geen  betalings  aan  S A M R O 
gemaak  nie. 

2.7  In  Nieu-Seeland  is  gedurende  1973  ’n  skema  ingestel  om  soos  dit 
amptelik  lui,  “to  make  payments  in  compensation  to  New  Zealand 
authors  for  the  loss  of  royalties  resulting  from  the  use  of  their  works  in 
Public  Libraries.”  Die  regering  van  Nieu-Seeland  bewillig  ’n  jaarlikse 
toelaag  van  ongeveer  R160  000  aan  die  New  Zealand  Author  Fund. 
Betalings  aan  outeurs  geskied  op  basis  van  die  aantal  eksemplare  van 
boeke  van  Nieu-Seelandse  outeurs  in  universiteite,  openbare,  provinsiale 
en  skoolbiblioteke.  In  1976  is  betalings  aan  505  outeurs  gemaak;  ± 1500 
titels  was  betrokke  en  125  000  kopieë.  Die  minimum  betaling  was 
R65.00,  gemiddeld  is  R350.00  betaal  en  ’n  paar  skrywers  het  R1  000  of 
meer  ontvang. 

2.8  In  Australië  is  die  eerste  outeursvergoeding  in  1974  uitbetaal.  Die 
skema  betaal  jaarliks  50c  aan  die  outeur  en  12‘/2C  aan  die  uitgewer  van 
elke  Australiese  boek  in  voorraad  van  Australiese  biblioteke.  Gedurende 
die  eerste  jaar  het  die  Australiese  regering  ongeveer  R500  000  beskik- 
baar  gestel  aan  die  Australiese  Authors’  Fund  en  het  ongeveer  2 000 
outeurs,  en  80  uitgewers  respektiewelik  R400  000  en  R100  000  gekry. 
Die  minimum  betaling  was  R25,00,  gemiddeld  is  R140.00  betaal  en  die 
hoogs  betaalde  outeur  met  47  titels  en  9 600  kopieë  het  R4  800  ontvang. 
Angus  en  Robertson,  Australië  se  grootste  uitgewer,  het  gedurende  1974 
R25  000  ontvang.  Administratiewe  en  ander  koste  verbonde  aan  die 
administrasie  van  die  skema,  was  in  1976  ongeveer  R100  000  of  20%  van 
die  totale  beskikbare  bedrag. 

Die  stelsel  is  taamlik  eenvoudig.  Die  Australiese  outeursfonds,  in  same- 
werking  met  die  Australian  National  Library,  het  ’n  katalogus  saam- 
gestel  van  9 000  werke  van  ongeveer  2 000  Australiese  outeurs  en  80 
uitgewers  en  ’n  aantal  biblioteke  het  vervolgens  getel  hoeveel  eksem- 
plare  van  hierdie  boeke  in  hul  voorraad  is,  waarvolgens  die  individuele 
betalings  gemaak  is.  Biblioteke  het  op  ’n  vrywillige  basis  alle  moontlike 
samewerking  verleen  om  die  skema  ’n  sukses  te  maak. 

2.9  In  Engeland  duur  die  stryd  van  outeurs  nog  onverpoosd  voort  om 
’n  leenvergoeding  op  ’n  wetlike  basis  deurgevoer  te  kry.  Wie  ’n  goeie 
indruk  wil  kry  oor  al  die  argumente  vóór  en  teen  leenvergoeding,  hoef 
slegs  ’n  studie  te  maak  van  die  geskiedenis  van  die  begrip  in  Engeland. 
Derduisende  briewe  het  sedert  die  vyftiger  jare  oor  die  onderwerp  in  die 
Engelse  pers  verskyn.  Tientalle  ondersoeke  is  geloods  en  ’n  magdom 
verslae  is  hieroor  gepubliseer.  Sedert  1960  is  ten  minste  6 wetsvoorstelle 
by  die  Britse  Parlement  ingedien.  Die  tyd  ontbreek  om  hierdie 
geskiedenis  in  detail  op  te  som.  Ek  wil  net  noem  dat  die  Britse  regering 

onder  druk  van  die  Authors’  Association  in  1974  ’n  omvattende  onder- 
soek  gelas  het  na  die  koste  van  ’n  openbare  uitleenregstelsel  wat 
gebaseer  is  op  die  aantal  uitlenings  deur  biblioteke.  Die  ondersoek  is 
gedoen  deur  die  Technical  Investigation  Committee,  wat  sedertdien 
twee  verslae  gepubliseer  het.  Hierdie  verslae  bevat  baie  interessante 
gegewens  oor  bv.  die  gemiddelde  leeftyd  van  boeke  in  openbare 
biblioteke,  die  gemiddelde  aantal  uitlenings  van  ’n  boek  per  jaar,  die 
aanwesigheid  van  ISBN’s  in  publikasies,  ens.  Die  koste  van  ’n  skema 
gebaseer  op  uitlenings  is  geraam  op  £400  000  en  die  koste  van  ’n  skema 
gebaseer  op  die  voorrade  van  openbare  biblioteke  omtrent  10%  laer. 
Gedurende  Maart  1976  het  die  Britse  regering  ’n  Public  Lending  Right 
Bill  ingedien  met  die  doel  om  ’n  uitleenregstelsel  as  ’n  afsonderlike  reg 
los  van  outeursregwetgewing  ingestel  te  kry.  Betalings  sou  geskied  op 
grond  van  die  aantal  kere  wat  boeke  deur  openbare  biblioteke  uitgeleen 
word.  Die  wetsvoordeel  bepaal  dat  ’n  sentrale  staatsfonds  van  voorlopig 
£1  miljoen  vir  hierdie  doel  beskikbaar  gestel  sal  word.  Van  Maart  tot 
November  1976  het  hierdie  wetsontwerp  sy  moeisame  pad  deur  die 
House  of  Commons  en  later  deur  die  House  of  Lords  geloop.  Van  sowel 
regeringskant  as  die  opposisie,  is  skerp  teenkanting  teen  sowel  die 
prinsipe  van  die  reg  as  die  voorstelle  vir  die  praktiese  instelling  daarvan 
geloods.  Tientalle  wysigings  is  voorgestel  wat  ellelange  besprekings 
uitgelok  het.  Aangesien  al  die  wysigingsvoorstelle  nie  aan  die  einde  van 
die  parlementêre  sitting  afgehandel  is  nie,  moet  die  wet  in  enigsins 
gewysigde  vorm  vanjaar  weer  dieselfde  paadjie  deur  die  House  of 
Commons  and  House  of  Lords  loop.  Blykbaar  is  die  eerste  gedeelte  nou 
afgehandel,  maar  die  wet  staan  nie  hoog  op  die  prioriteitslys  van  die 
Britse  regering  nie.  Daar  word  ook  gevrees  dat  die  wetsvoorstel  in  elk 
geval  geen  kans  het  om  aanvaar  te  word  nie  omdat  ’n  paar  parlements- 
lede  blykbaar  vasbeslote  is  om  dit  dood  te  praat.  (Die  Britte  gebruik  die 
mooi  woord  fillibustering  hier). 

3.  Die  argument  voor  en  teen  leenvergoeding 

3.1  Dit  is  bekend  dat  die  skryf  van  boeke,  ekonomies  gesien,  oor  die 
algemeen  nie  ’n  baie  lonende  aktiwiteit  is  nie.  Die  British  Society  of 
Authors  het  bv.  in  1966  vasgestel  dat  56%  van  die  Britse  skrywers 
minder  as  £500  per  jaar  vir  hulle  pennevrugte  ontvang.  Vergelykbare 
statistiek  oor  Suid-Afrikaanse  skrywers  is,  sover  ek  weet,  nie  beskikbaar 
nie.  Die  bekende  kampvegter  vir  openbare  leenreg,  Sir  Alan  Herbert, 
wat  in  1960  ook  vir  die  eerste  maal  die  'term  Public  Lending  Right 
gebruik  het,  het  vasgestel  dat  hy  slegs  £3  verdien  het  in  die  vorm 
van  skrywerspersentasie  uit  die  verkoop  van  twee  van  sy  boeke  wat 
oor  ’n  periode  van  20  jaar  3 600  keer  uitgeleen  is. 

3.2  Die  hele  problematiek  van  uitleenvergoeding  het  die  laaste 
dekades  al  hoe  meer  aktueel  geword  as  gevolg  van  die  enorme  ver- 
meerdering  van  die  aantal  publikasies  wat  veral  deur  openbare 
biblioteke  uitgeleen  word.  In  Engeland  het  lenings  in  openbare 
biblioteke  bv.  gestyg  van  75  miljoen  in  1925  tot  600  miljoen  in  1975. 
Verder  is  vasgestel  dat  die  gemiddelde  roman  ongeveer  8 keer  en  in 
sommige  gevalle  tot  30  keer  per  jaar  uitgeleen  word. 


56 


3.3  Argumente  ten  gunste  van  leenreg  sentreer  gewoonlik  om  die 
volgende: 

3.3.1  Die  vrye  uitleen  van  boeke  gaan  teen  alle  beginsels  van  billike 

gebruik  soos  neergelê  in  outeursregwetgewing. 

3.3.2  Outeurs  ly  finansiële  verlies  omdat  hulle  geen  vergoeding  kry 

vir  die  gebruik  wat  biblioteke  van  hulle  boeke  maak  nie. 

Dit  is  tans  nog  ’n  ope  vraag  of  outeurs  werklik  skade  ly  as  gevolg  van  die 
bestaan  van  biblioteke.  Skrywers  beweer  dat  hulle  baie  meer  eksemplare 
van  hulle  boeke  sou  verkoop,  indien  daar  geen  biblioteke  sou  gewees  het 
nie.  Bibliotekarisse  daarteenoor  meen  dat  baie  boeke  nooit  gepubliseer 
sou  gewees  het  as  die  uitgewer  nie  geweet  het  dat  ’n  groot  gedeelte  van 
die  oplaag  deur  biblioteke  gekoop  sou  word  nie.  Voorbeelde  hiervan  is 
vakliteratuur  oor  gespesialiseerde  onderwerpe  en  eerste  romans  van 
outeurs.  Dit  is  egter  ook  waarskynlik  dat  sommige  boeke  in  groter 
getalle  verkoop  sou  gewees  het,  indien  daar  geen  openbare  biblioteke 
sou  bestaan  het  nie.  Andere  se  verkope  sou  waarskynlik  skerp  gedaal 
het.  Engelse  bibliotekarisse  het  reeds  die  drastiese  voorstel  gemaak  dat 
biblioteke  ’n  jaar  lank  geen  nuwe  boeke  moet  koop  nie  en  daama  kyk 
wat  die  resultaat  is. 

Dit  word  dikwels  beweer  dat  biblioteekgebruikers  meer  boeke  koop  as 
persone  wat  nie  lede  van  biblioteke  is  nie.  In  1975  het  ’n  markondersoek 
in  Nederland  egter  die  teendeel  aangedui.  Daar  is  vasgestel  dat  lede  van 
openbare  biblioteke  gemiddeld  80  boeke  per  jaar  lees;  hiervan  het  hulle 
12  self  gekoop,  5 present  gekry,  5 van  vriende  en  58  van  biblioteke 
geleen.  Nie-lede  het  29  boeke  gelees  waarvan  14  self  gekoop  en  4 present 
gekry  is,  en  6 van  vriende  en  5 van  biblioteke  geleen  is. 

In  Nederland  het  die  openbare  biblioteek  sedert  1974  deur  ’n  in- 
teressante  ontwikkeling  gegaan,  deurdat  kinders  onder  18  jaar  van 
ledegeld  vir  biblioteke  vrygestel  is.  Dit  het  tot  gevolg  gehad  dat  die 
aantal  lede  van  openbare  biblioteke  in  1975  met  25%  en  die  aantal 
uitlenings  met  18%  gestyg  het.  Uit  die  volgende  tabel  kan  mens  egter 
aflei  dat  die  styging  in  die  aantal  uitlenings  oor  ’n  periode  van  3 jaar 
gepaard  gegaan  het  met  ’n  daling  in  verkope  van  publikasies. 


1973 

1974 

1975 

Lenings 

83 

96 

114miljoen 

Verkope  

44 

43 

41  miljoen 

Daar  word  ook  dikwels  beweer  dat  ’n  goeie  openbare  biblioteekdiens  in 
’n  bepaalde  land  bydra  tot  ’n  gesonde  mark  vir  publikasies.  Uit  die 
volgende  tabel  blyk  dit  egter  dat  Duitsland  gedurende  1971,  10  000  meer 
boektitels  gepubliseer  het  as  Brittanje.  Daarteenoor  het  die  openbare 
biblioteke  in  Brittanje  jaarliks  600  miljoen  publikasies  uitgereik  en  slegs 
175  miljoen  in  Duitsland. 

Bevolking 

Uitlenings 

Aantal  titels 
GEPUBLISEER 

Frankryk  

45 

22,400 

United  Kingdom 

56miljoen 

600 

32,538 

Wes-Duitsland 

175 

42,957 

(Bron:  Buch  und  Buchhandel  in  Zahlen,  1971) 


4.  Outeursregwetgewing  en  uitleenreg 

Vervolgens  ’n  paar  opmerkings  oor  die  verband  tussen  outeursreg- 
wetgewing  en  uitleenreg.  Soos  reeds  gesê,  het  slegs  Duitsland  tot  nou  toe 
hulle  leenvergoeding  gekoppel  aan  hulle  outeursregwetgewing  — ander 
lande  soos  Australië,  Engeland  en  Nieu-Seeland  was  huiwerig  om  dit  te  doen 
omdat  hulle  daardeur  weens  internasionale  ooreenkomste  waarskynlik  gebind 
sal  wees  om  aan  die  skrywers  uit  ander  lande  wat  in  hulle  biblioteek  geleen 
word,  dieselfde  voordele  te  bied  as  aan  hulle  eie  skrywers.  Outeursreg- 
wetgewing  is  daarop  gemik  om  die  skepper  van  oorspronklike  werke  ruim 
kontrole  te  gee  oor  die  eksploitasie  kontroleer  wat  verband  hou  met  die 
kopiëring  of  vermenigvuldiging  van  oorspronklike  werke  en  tweedens  die  reg 
van  openbare  uitvoering  (public  performance)  wat  alle  metodes  insluit  wat  ’n 
werk  langs  ’n  nie-tasbare  weg  openbaar  maak. 

Outeurs  en  sekere  regsgeleerdes  is  van  mening  dat  die  uitleen  van 
eksemplare  van  werke  aan  die  publiek  as  ’n  reg  onder  hierdie  laaste 
kategorie,  naamlik  openbare  uitvoering,  behoort  te  ressorteer. 

Die  bewering  dat  uitleen  aan  ’n  groot  aantal  lesers  vergelykbaar  is  met 
’n  openbare  uitvoering,  gaan  natuurlik  nie  op  nie  — ’n  publieke  uitvoering 
van  ’n  boek  sou  beteken  dat  dit  aan  ’n  gehoor  voorgelees  word.  Boeke 
word  aan  indiwidue  uitgeleen  wat  dit  privaat  benut.  ’n  Verdere  probleem  is 
ook  dat  uitleen  van  werke  deur  privaat  persone  aan  mekaar  in  elk  geval 
onkontroleerbaar  is.  Nogtans  vind  leenvergoeding  sy  basis  in  die  gebruik  van 
die  werk  van  ’n  outeur,  wat  na  sy  aard  ’n  onderdeel  van  outeursreg  is. 

Daar  is  ander  aspekte  waaraan  die  bibliotekaris  aandag  moet  skenk  by 
die  bespreking  van  leenvergoeding: 

5.  Die  rol  van  die  openbare  biblioteek 

Verskeie  kampvegters  vir  leenvergoeding  het  in  die  verlede  gepleit  dat 
die  gebruiker  van  die  openbare  biblioteek  behoort  te  betaal  vir  die  diens  wat 
aan  hom  verleen  word  en  dat  die  geld  wat  daardeur  beskikbaar  kom  aan 
outeurs  uitbetaal  moet  word.  Die  beginsel  van  die  vrye  biblioteek  kom  met  so 
’n  benadering  in  die  gedrang.  In  Brittanje  is  vasgestel  dat  tot  70%  van  alle 
uitlenings  uit  ligte  leesstof  bestaan.  Die  vraag  word  ook  gestel  of  dit  reg  is  dat 
die  biblioteekdiens  ten  volle  deur  die  staat  of  ander  owerhede  gefinansier 
word,  terwyl  die  publiek  duur  moet  betaal  vir  die  bywoning  van  bv.  musiek- 
en  toneelopvoerings  en  filmvertonings.  Selfs  as  ’n  mens  aanvaar  dat  die  lees 
van  ’n  roman  ’n  ondervinding  van  waarde  is,  bly  die  argument  wat  betref 
toneel-,  film-  en  musiek  dieselfde.  Dit  is  inderdaad  waar  dat  toe  die  beginsel 

van  die  vrye  biblioteek  eers  in  Brittanje  en  later  ook  in  Suid-Afrika  algemeen 
aanvaar  is,  omstandighede  heeltemal  anders  was  as  vandag:  die  deursnee 
bevolking  was  minder  geletterd,  die  lewenstandaard  was  laer.  Die  argumente 
wat  destyds  vir  die  vrye  biblioteek  gebruik  is,  geld  vandag  nog  maar  ten  dele. 

Openbare  biblioteke  is  egter  geweldig  bang  vir  enigiets  wat  die  vrye  leen 
van  boeke  sal  dwarsboom  en  tereg.  Die  biblioteek  lewer  ’n  belangrike  bydrae 
tot  die  kweek  van  die  leesgewoonte  — lees  word  as  ’n  nuttige  aktiwiteit 
beskou  of  soos  die  bekende  skrywer  Findlater  dit  uitgedruk  het:  “It  is  an 
increasingly  rare  and  very  necessary  healing  activity  in  a frightingly  complex 
and  limitless,  horribly  compressed  and  freedetermined  world.” 

6.  Die  Bibliotekaris  se  houding  teenoor  leenvergoeding 

6.1  Uit  die  Britse  literatuur  oor  leenreg  kry  ’n  mens  die  gevoel  dat  die 
hele  biblioteekprofessie  sterk  gekant  is  teen  leenvergoeding.  Dit  is 
inderdaad  so  dat  die  Britse  Library  Association  sedert  1950  die  in- 
voering  daarvan  sterk  teengestaan  het,  met  as  hoofredes: 

6.1.1  dat  dit  veral  tot  fmansiële  voordeel  gaan  strek  van  dié  skrywers 
wat  dit  die  minste  benodig.  Die  skrywer  van  die  “bestseller”  sal  die 
meeste  baat;  skrywers  van  boeke  wat  weinig  populariteit  geniet,  die 
minste. 

6.1.2  die  enorme  koste  van  ’n  stelsel  van  uitleenreg:  Soos  reeds 
gemeld  sal  ’n  enigsins  beduidende  steekproef  uit  die  totaal  van  600 
miljoen  uitlenings  in  Brittanje  per  jaar  minstens  £400  000  kos. 

6.1.3  dat,  indien  skrywers  werklik  geregtig  is  op  vergoeding  vir 
die  biblioteekgebruik  van  hulle  boeke,  dit  onregverdig  is  om  dit  slegs 
te  baseer  op  uitlenings  deur  openbare  biblioteke.  Gebruik  van  boeke 
binne  die  biblioteek  moet  ook  betrek  word.  En  wat  van  die  gebruik 
van  boeke  deur  universiteits-,  skool-  en  spesiale-  en  nasionale 
biblioteke?  Dit  is  duidelik  dat  die  Britse  Regering  in  hulle  jongste 
wetsontwerp  slegs  op  gebruik  in  die  openbare  biblioteek  gekon- 
sentreer  het,  omdat  ’n  stelsel  van  meting  wat  ander  biblioteke  insluit 
te  gekompliseerd  sou  wees. 

6.1.4  dat  die  boekmark  vir  die  Engelstalige  publikasies  baie  groot 
is;  dit  in  teenstelling  met  bv.  die  Skandinawiese  lande  waar  een  van 
die  motiverings  vir  die  invoering  van  leenvergoeding  was  om  die 
produksie  van  literatuur  in  ’n  baie  klein  taal-  en  afsetgebied  te 
stimuleer. 

6.2  In  ander  lande  waar  leenvergoeding  reeds  ’n  feit  is  soos  Swede, 
Denemarke,  Duitsland,  Australië  en  Nieu-Seeland  was  daar  in 
vergelyking  met  Brittanje  weinig  teenstand  van  bibliotekarisse  teen  die 
invoering  daarvan.  Die  Kanadese  Biblioteekvereniging  het  ook  onlangs 
alle  samewerking  toegesê  om  ’n  stelsel  van  leenvergoeding  in  te  voer 
in  Kanada,  onder  voorbehoud  dat: 

6.2.1  nóg  die  biblioteek  nóg  sy  gebruiker  gevra  word  om  te  betaal. 

6.2.2  die  stelsel  nie  te  veel  ekstra  werk  moet  meebring  vir  die 
meestal  reeds  swaar  belaaide  personeel  van  biblioteke  nie. 

Aan  hierdie  vereistes  word  in  al  die  lande  waar  leenvergoeding  in  die 
praktyk  toegepas  w'ord,  voldoen.  Dit  is  die  sentrale  of  provinsiale 
owerhede  wat  die  fondse  beskikbaar  stel.  In  alle  gevalle  waar  biblioteke 
wel  gevra  word  om  statistiek  te  lewer  oor  uitlening  of  aantal  kopieë  van 
bepaalde  skrywers  in  voorraad,  geskied  dit  gewoonlik  op  ’n  rotasiebasis 
en  word  ekstra  fondse  aan  biblioteke  voorsien  om  hierdie  werk  te  verrig. 

Slotopmerkings 

7.1  In  Suid-Afrika  het  outeurs  en  uitgewers  die  laaste  jare  individueel 
sowel  as  gesamentlik  verskeie  male  gepleit  dat  ’n  stelsel  van  leen- 
vergoeding  ingevoer  moet  word.  Vertoë  in  hierdie  verband  is  onder 
andere  deur  Suid-Afrikaanse  skrywersverenigings  aan  die  Depar- 
tement  van  Nasionale  Opvoeding  gerig.  Die  Minister  van  Ekonomiese 
Sake  het  in  1976  ’n  ad  hoc-komitee  benoem  wat  voorstelle  sal  maak  vir 
wysiging  van  die  Outeursregwet  — en  dit  is  in  die  parlement  genoem  dat 
hierdie  komitee  die  vraagstuk  van  openbare  leenreg  ook  sal  bestudeer  en 
daaroor  verslag  sal  doen.  Die  Suid-Afrikaanse  Uitgewersvereniging  het 
reeds  ’n  memorandum  aan  hierdie  komitee  voorgelê  waarin  leen- 
vergoeding  op  ’n  grondslag  van  uitlenings  deur  openbare  biblioteke 
bepleit  word.  Die  Nasionale  Biblioteekadviesraad  sal  die  biblioteek- 
professie  se  standpunt  aan  die  komitee  stel. 

7.2  Ek  twyfel  of  leenvergoeding,  of  dit  nou  gebaseer  is  op  uitlenings  of 
op  boekvoorrade  van  biblioteke,  werklik  veel  sal  bydra  om  die  lot  van 
die  deursnee  Suid-Afrikaanse  skrywer  te  verbeter.  Dit  sal  natuurlik  in  ’n 
groot  mate  afhang  van  hoeveel  geld  vir  die  doel  beskikbaar  gestel  word. 
Die  administrasiekoste  van  stelsels  van  leenvergoeding  op  basis  van 
biblioteekgebruik,  is  egter  baie  hoog,  — en  selfs  in  Swede  wat  gewoonlik 
op  die  gebied  van  leenvergoeding  as  ’n  model  deur  skrywers  aangeprvs 
word,  ontvang  die  skrywer  gemiddeld  slegs  R500  per  jaar  direk  uit 
hierdie  fondse.  Om  die  verskillende  bedrae  wat  uitgekeer  moet  word,  te 
bepaal,  vereis  egter  ’n  groot  hoeveelheid  voorbereidende  adminis- 
tratiewe  werk.  Hierdie  administrasiekoste  word  deur  die  Staat  betaal  — 
dit  is  geld  waarvan  die  skrywers  niks  sien  nie  maar  wat  baie  beter  direk 
as  subsidie  aan*hulle  uitgekeer  kan  word. 

7.3  ’n  Mens  moet  ook  onthou  dat  die  meeste  Europese  lande,  veral 
Skandinawië,  buite  leenvergoeding  om,  baie  doen  om  die  produksie  van 
hulle  literatuur  te  stimuleer.  Skrywers  van  gehalte  ontvang  werksbeurse, 
tydelike  of  permanente  honorariums  en  pensioene.  Die  staat  Noorweë 
koop  jaarliks  1 000  kopieë  aan  van  geselekteerde  romans  en  digbundels 
van  Noorweegse  skrywers,  wat  aan  openbare-  en  skoolbiblioteke 
geskenk  word.  Swede  het  onlangs  ’n  staatsubsidie  ingestel  waaruit  die 
publikasie  van  jaarliks  300  Sweedse  romans  en  digbundels,  100 
jeugboeke  en  75  vertalings  van  buitelandse  romans  gefinansier  kan 
word.  Daar  is  baie  wat  ’n  land  kan  doen  om  die  produksie  van  sy 
literatuur  te  stimuleer  en  om  sy  outeurs  te  help  — ’n  mens  kry  sterk  die 
indruk  dat  die  Suid-Afrikaanse  skrywer  wat  sulke  reëlings  betref,  om 
die  minste  daarvan  te  sê,  afgeskeep  word. 

7.4  Ek  het  probeer  om  nie  kant  te  kies  vir  of  teen  leenvergoeding  nie. 


Dit  sou  myns  insiens  baie  jammer  wees  as  ons  as  biblioteekprofessie  ’n 
te  negatiewe  en  onbuigsame  houding  daarteen  sou  inneem.  Dit  het  wel 
in  Brittanje  gebeur  en  kommunikasie  oor  die  onderwerp  is  daardeur 
baie  belemmer.  Die  feit  dat  leenvergoeding  in  al  hoe  meer  lande 
ingevoer  word,  is  beslis  ’n  teken  dat  die  outeur  wel  ’n  saak  het.  Ten 
slotte  is  dit  ook  so  dat  die  outeur  wel  sonder  biblioteke  kan  klaarkom; 
maar  wat  word  van  die  biblioteek  sonder  outeurs? 


A.G.  VISSER  SE  lOOe  VERJAARSDAG:  1 MAART  1978 

In  Pretoria  word  ’n  groot  huldigingsfees  vir  A.G.  Visser  beplan  vir  die 
einde  Februarie  1978.  ’n  Aantal  organisasies  sal  saamwerk  vir  hierdie  fees, 
o.a.  die  Afrikaanse  Skrywerskring,  die  Pretoriase  Afrikaanse  Kultuurraad, 
die  A.T.K.V.  (Pretoria-tak),  die  A.T.K.B.,  die  A.K.Pol.,  die  verskillende 
leesunies  van  Pretoria.  Hulle  sal  bygestaan  word  deur  die  Dokumentasie- 
sentrum  van  die  Raad  vir  Geesteswetenskaplike  Navorsing. 

Van  die  Nasionale  Afrikaanse  Letterkundige  Museum  is  ’n  bibliografie 
van  A.G.  Visser  ontvang,  wat  hier  geplaas  word  as  diens  vir  ons  lesers,  vir 
naslaan-  en  studiedoeleindes  in  die  A.G.  Visser-jaar,  1978. 

TYDSKRIFTE  EN  KOERANTE 


Afr.  Skx Jaarboek  van  die  Afrikaanse 

Skrywerskring. 

B.vrou Die  Boervrou. 

Br Die  Brandwag. 

B Die  Burger. 

B.  Kersnr Burger  Kersnommer. 

Hg Die  Huisgenoot. 

Kerkb Die  Kerkbode. 

Kerkbl Die  Kerkblad. 

Kr.  S.  blad Kristelike  Skoolblad. 

Na Naweek. 

N.  Br Die  Nuwe  Brandwag. 

O.  blad Onderwysblad. 

O.E.B Ons  Eie  Boek. 

O.L Ons  Land. 

O.T Ons  Tydskrif 

R Ruiter. 

S.M Sarie  Marais. 

S.  blad Die  Skoolblad 

S.  punte Standpunte. 

S. A Suid-Afrika. 

Tg Die  Taalgenoot. 

Tr Die  Transvaler. 

T. W.K Tydskrif  vir  Wetenskap  en  Kuns. 

Unie Die  Unie. 

Vad Die  Vaderland. 

V.blad Die  Volksblad. 

V.stem Die  Volkstem. 

Voorl Die  Voorligter. 


SLEUTEL 

B.  vrou  3(13):  7 Ja.  26,  1928  beteken  Jaargang  3,  nommer  13,  bladsy  7, 
26Januarie  1928  van  Die  Boervrou.  Die  maande:  Ja,  F,  Mr,  Ap,  M,  Jun,  Jul, 
Ag,  S.,  O.,  N.,  D. 

DIGBUNDELS  VAN  A.G.  VISSER 

Visser,  Aj3.  Gedigte,  Pretoria:  Van  Schaik,  1925.  3de  druk,  1928;  5de  druk, 
1929:  6dedruk,  1929;  7de  druk,  1929;  8ste  druk,  1935;  9de  druk,  1935; 
lOde  druk,  1935;  llde  druk,  1941. 

— Rose  vart  herinnering.  Pretoria:  Van  Schaik,  1927.  2de  druk,  1932;  2de 
druk,  1933;  3de  druk,  1934;  4de  druk,  1935;  6de  druk,  1937;  7de  druk, 
1939;  8ste  druk,  1940;  9dedruk,  1941;  lOdedruk,  1942. 

3de  druk,  1931;  4de  druk,  1932;  6de  druk  1936. 

BLOEMLESINGS 

— Kinderkeur  uit  A.G.  Visser,  byeengebring  deur  D.J.  Opperman,  met 

Materna  cura.  Hg.  10(195):  60  D.  4,  1925. 

My  boodskap.  Hg.  10(213):  33  Ap.  16,  1926. 

My  noointjie  van  verhiervandaan.  Hg.  10(196):  3 D.  11, 1925. 

Nasareth.  Hg.  13(358);  19  F.  8,  1929. 

Oempoendoeloe.  Hg.  13(372):  15  M.  17,  1929. 

Oos-westelike  divan.  Hg.  9(151):  11  Ja.  30,  1925. 

Die  ou  Voortrekker  sterf.  Boervrou  6(64):  7 Jun.  1924. 

Piet  Slemiel.  Burger  Kersno.  11:28  30,  1925. 

T’rug  na  die  land.  Hg.  1 1(246):  23  D.  3, 1926. 

Dietrek  na  Lotos-land.  Hg.  8(116):  23  M.  23, 1924. 

Vaarwelgroete.  Hg.  13(358):  19  F.  8,  1929. 

Vertrouw  op  den  Heer.  Hg.  13(358):  19  F.  8,  1929. 

TOONSETTINGS  VÁN  A.G.  VISSER  SE  GEDIGTE 
(Bron:  Nuwe  F.A.K.-sangbundel  tensy  anders  vermeld) 

Die  Afrikaanse  leeu;  K.  Mirij,  p.  49. 

Annie  Hugo:  Lady  Scott  verw.  Dirkie  de  Villiers,  p.  99. 

As  die  Oproep  weerklink;  Swabiese  volkswysie  verw.  Dirkie  de  Villiers,  p. 
193. 

Broeders.kom  en  laat  ons  singe;  J.H.  Stuntz,  p.  21. 

Burgers  ontwaak  vir  Volk  en  Vaderland;  Rouget  de  L’Isle,  p.  76. 

Huwelikslied  (Mag  altyd  rose  van  geluk);  W.  Sanderson,  p.  240. 

Jy  het  diamante  wat  skitter;  Volkswysie,  p.  151. 

Kalwerliefde  (Daar  oorkant  in  Transvalia);  S.C.  Foster,  p.  249. 

Land,  volk  en  taal;  “Finlands  Wald”,  p.  26. 

Man  en  vrou;  M.C.  Roode,  p.  161. 

Met  ’n  mandjie  rose;  J.  Schumacher,  p.  186. 

Die  Pêrel  se  klokkies;  W.  Spiethoffverw.  G.G.  Cillié,  p.  250. 

Prinses  van  Verre;  Gerrit  Bon,  p.  151. 

Die  roos;  S.  le  R.  Marais,  p.  143. 

Salut  D’Amour;  M.L.  de  Villiers,  p.  153. 

Sannie;  Volkswysie,  p.  231. 

U wat  die  groot  heelal  gebied;  M.  Hauptmann,  p.  307. 

Vanmelewe;  W.  Hofling,  p.  316. 

Verlange  na  die  Vaderland;  Fred.  Berat,  p.  41. 

Manuskrip  van  “Uit  ons  Prille  jeug”  wat  in  die  Nasionale  Afrikaanse 
Letterkundige  Museum  en  Navorsingsentrum  bewaar  word.  Dit  bevat  die 
volgende  gedigte: 

1.  As  dit  fluit-fluit  gaan 

2.  Die  bestelling 

3.  Deur  die  drif 

4.  ’n  Dosyn  waar-hede 

5.  Helde-lied 

6.  Is  dit  dan  reg? 

7.  Liefde  met  gevoel 

8.  Op  die  vingers  ken 

9.  Raaisel 

10.  Rymritjie 

11.  Die  stoute  beertjies 

12.  Unpundulu 

13.  Van  die  os  op  die  esel 

14.  Weg  is  die  wa-pad 

15.  Die  wilde  ruiter. 

Manuskripte  van  gedigte  in  die  Nasionale  Afrikaanse  Letterkundige 
Museum  en  Navorsingsentrum. 

1.  ’n  Groet  van  die  veld  (Salut  d’Amour) 

2.  Hoop 

3.  Jakkals,  Wolf  en  die  laatslaper 

4.  Die  Marseillaise 

5.  ’n  Raaisel 

6.  Toewyding 

7.  T’rug  na  die  Karo  (gedeelte) 

8.  Sonnette  van  Bloedrivier 

9.  Van  Verlorevlei. 

BESPRE KING  VAN  A.G.  VISSER  SE  DIGBUNDELS 

VISSER,  A.G.  Gedigte;  bespreek  deur  F.E.J.  Malherbe,  Hg.  10(179):  30 — 
31,  Ag.  14,  1925. 

...Bespreek  deur  M.S.B.  Kritzinger,  Vad.  12(1118):  12.  S.21, 1926. 

...V.blad  25(79):  6,  Ja.  1,  1930. 

...Bespreek  deur  M.  V.stem  16(140):  1,  F.  1, 1930. 

...O.E.B.2(l):  35—38,  Ja.  Mr.  1936. 

...Bespreek  deur  G.  Bekker.  O.E.B.  6 (2):  68 — 72,  Jun.  1940. 

...Bespreek  deur  G.  Dekker,  O.E.B.  11(1):  65 — 67,  Mr.  1945. 

...Bespreek  deur  L.C.  Bruwer,  Unie  42(10):  213 — 14;  Ap.  1947,  (11):  239 — 40 
M.  1947,  43(3):  63  S.  1947  (4)  88—89  O.  1947. 

...Bespreek  deur  A.T.  Raubenheimer,  O.E.B.  15(3):  191 — 94,  S.  1949. 
do.  — Joemaalaand;  bespreek  deur  Alba  Bouwer,  S.M.  21(12):  128,  D.  17, 
1964  port. 

...Bespreek  deur  Rosa  Nepgen,  Hg.  XIII(2491):  50 — 51,  D.26,  1969. 
...Bespreek  deur  A.  van  Z.  Volksblad  66: 1 1 Mr.  23, 1970. 

...Bespreek  deur  W.M.  Voorl.  33(6):  18,  M.  1970. 

...Bespreek  deur  P.D.  v.d.  Walt,  Transvaler  33(181):  8,  M.  4,  1970. 
do  — Die  purper  iris,  B.  15(4529):  10,  Mr.  15,  1930. 

...Kerb.  25(13):  573,  Mr.  26,  1930. 

...Bespreek  deur  M.S.B.  Kritzinger,  V.  stem  16(183):  1,  Mr.  29,  1930. 
...Bespreek  deur  D.F.  Malherbe,  V.blad  25(209):  6,  Jun.  3,  1930. 

...Bespreek  deur  L.C.M.  Kerkb.  26(5):  235 — 36,  Jul.  30,  1930. 

...Bespreek  deur  F.E.J.  Malherbe,  Hg.  14(437):  49  + Ag.  22,  1930. 

...Bespreek  deur  G.  Dekker,  B.  16  (4709):  9,  O.  11,  1930. 

...Unie  26(11):  429—30,  M.  1932. 

do  — Rose  van  herinnering;  bespreek  deur  D.F.M.(alherbe),  V.blad  23(60): 
6,  O.  10,  1927. 

...Bespreek  deur  M.S.B.  Kritzinger,  V.stem  14(138):  7,  Ja.  28,  1928. 
...Bespreek  deur  G.  Dekker,  O.E.B.  6(2):  68 — 72,  Jun.  1940. 

...Bespreekdeur  L.C.  Bruwer  Unie  38(10):  228 — 29;  (12):  279,  39(3):  64,  Ap., 
Junie,  S.  1943. 

do  — Uit  ons  prille  jeug;  bespreek  deur  F.E.J.  Malherbe.  Hg.  15(448):  53,  O. 
31,  1930. 

...Bespreek  deur  M.S.B.  Kritzinger,  V.stem  17(57):  1,  N.  1, 1930. 

...Bespreek  deur  C.M.  van  den  Heever,  V.blad  25(52):  6,  D.l,  1930. 
...Bespreekdeur  W.J.S.  Vermeulen,  8.16(4840):  6,  Mr.  17, 1931. 

...Bespreek  deur  J.R.L.  van  Bruggen.  O.E.B.  9(1):  36 — 38,  Mr.  1943. 

Kilpert,  W.W. 

Die  volksdigter  — A.G.  Visser.  M.A.,  Universiteit  Kaapstad,  1938. 
Labuschagne,  Dorothea  P. 

Die  Afrikaanse  kinderpoësie,  met  spesiale  verwysing  na  die  werk  van 
A.G.  Visser.  M.A.,  Universiteit  Stellenbosch,  1974. 

Langenhoven,  P.H. 

Sanger  van  die  Suikerbosrand:  die  lewensverhaal  van  A.G.  Visser. 
Johannesburg:  Voortrekkerpers,  1950. 

Nienaber,  P.J.  samest. 

A.G.  Visser,  digter  en  sanger.  Johannesburg:  APB,  1950. 

Bekende  Afrikaanse  digter  word  ter  aarde  bestel;  verslag.  Vad.  1 (100):  7 

Ons  herdenk.  Trans-Afrika  1 (7):  25  Jul.  1945. 

L.A.G.  Visser,  soos  ek  hom  geken  het.  Br.  10  (441):  10 — 12  Ag.  30,  1946  illus. 
A.G.  Visser  en  die  jeug.  Br.  10  (466):  27  + S.  6, 1946  port. 

’n  Beskouing  oor  A.G.  Visser.  Br.  10  (481):  25  + D.  20, 1946  port. 

Lewe.  Br.  10  (493):  25  Mr.  14,  1947. 

port. 

1936. 

Dekker,  G. 

Kaapstad:  Nasionale  Boekhandel,  1960.  p.  108 — 114. 

Du  Buisson,  M.S. 

Voortrekkerpers,  1959.  p.  528. 

Grobler,  P.  du  P. 

Louw,  N.P.  van  Wyk 

H & R.,  (1972). 

Malherbe,  F.E.J. 

Marais,  Eugene  N. 

Nienaber,  P.J.  red 

Ses  digters.  Pretoria:  Van  Schaik,  1964.  p.52 — 60. 

Nienaber,  P.J.,  Senekal,  J.H.  en  Bothma,  T.C. 

uitgawe.  Johannesburg:  APB.,  1963.  p.  34 — 37. 

BOEKBESPREKINGS 


Marielise  Botha:  HERKOMS  VAN  DIE  KAAPSE  STOEL.  A.A.  Balkema, 
Kaapstad,  1977.  Prys  R12,50. 

’n  Boek  oor  die  stoflike  kultuur  van  die  Afrikaner,  deur  ’n  Afrikaans- 
sprekende  geskryf,  is  ’n  verblydende  gebeurtenis.  Die  feit  dat  die  werk 
wetenskaplik  verantwoord,  keurig  ge'fllustreer  en  taalkundig  goed  versorg  is, 
dra  by  tot  die  waarde  van  hierdie  publikasie. 

In  Die  Herkoms  van  die  Kaapse  Stoel  word  ’n  oorsig  van  die  Kaapse 
stoelontwerp  vanaf  die  laat  sewentiende  tot  vroeë  negentiende  eeu  gegee.  Die 
plattelandse  en  latere  binnelandse  stoel  met  sy  meer  indiwiduele  of  streeks- 
kenmerke  word  dus  nie  bespreek  nie.  Benewens  die  gebruik  van  geskrewe 
bronne,  het  die  skryfster  kultuurhistoriese  museums  in  sowel  die  R.S.A.  as  in 
Amsterdam,  Londen  en  Parys  besoek.  Die  boek  is  dan  ook  keurig  gefllustreer 
met  tekeninge  en  foto’s  uit  museums  en  private  besit. 

Buitelandse  invloede  op  die  Kaapse  stoele  is  nog  nie  tevore  so  siste- 
maties  en  volgens  stylperiodes  aangedui  nie.  Uit  die  navorsing  blyk  die 
ooreenkoms  van  die  Kaapse  stoele  met  Europese  en  Oosterse  stoele  baie 
duidelik.  Dit  vestig  weer  eens  die  aandag  op  die  feit  dat  die  Kaap  nie  so 
geïsoleerd  was  as  wat  ’n  mens  sou  verwag  nie.  Talle  skepe  wat  Kaapstad 
aangedoen  het,  het  Europese  en  Oosterse  invloede  gebring  op  die  mode, 
argitektuur,  gewoontes  en  bepaald  ook  op  die  meubelontwerp.  So  het  die 
oordadige  versiering  van  die  Oosterse  meubels  aan  die  Kaap  in  ’n  mate  weer- 
klank  gevind.  Hoewel  die  invloed  van  groot  stylperiodes  soos  die 
Renaissance,  Barok,  Rococo  en  Neo-KJassisme  op  die  stoelontwerp  duidelik 
uiteengesit  word,  sou  ’n  breër  kultuurhistoriese  oorsig  van  hierdie  stylrigtings 
die  leser  beter  in  staat  gestel  het  om  die  tipiese  stylkenmerke  van  die  stoel  in 
die  regte  kultuurhistoriese  perspektief  te  sien  en  te  verklaar.  Dat  dit  die  werk 
lywiger  sou  maak,  moet  egter  toegegee  word. 

Deur  gebruikmaking  van  die  Huishoudkundeterme  van  die  depar- 
tement  van  Landbou-Tegniese  Dienste,  Kunsterme  van  die  departement  van 
Onderwys,  Kuns  en  Wetenskap,  en  die  Bóuwoordeboek  van  die  Suid- 
Affikaanse  Akademie  vir  Wetenskap  en  Kuns,  is  gepoog  om  ’n  Afrikaanse 
terminologie  vir  die  meubelkuns  daar  te  stel,  ’n  uiters  lofwaardige  poging  op 
’n  gebied  waar  daar  nog  steeds  verwarring  bestaan.  Dit  is  jammer  dat  daar 
oor  sekere  terme  nog  geen  uitsluitsel  gegee  kon  word  nie,  soos  o.a.  die  term 
“Tulbaghstoel”,  waaroor  kenners  van  die  Afrikaanse  meubelkuns  dit  eens  is 
dat  dit  ’n  foutiewe  en  misleidende  benaming  is.  Tereg  wys  die  skryfster 
daarop  dat  die  “Tulbachstoel”  op  die  toneel  verskyn  teen  die  einde  van  die 
sewentiende  eeu,  terwyl  goewerneur  Tulbagh  eers  in  1751  aan  bewind  gekom 
het.  Ook  die  verklaring  dat  die  term  sy  ontstaan  sou  gehad  het  uit  die  feit  dat 
baie  van  hierdie  soort  stoele  in  die  Tulbaghse  omgewing  voorgekom  het,  lyk 
onaanvaarbaar.  Tulbagh  was  immers  tot  in  1802  bekend  as  Roodezand  en 
buitendien  ’n  betreklik  afgesonderde  streek.  Dat  daar  juis  in  hierdie 
geïsoleerde  en  nie  besonder  welvarende  streek  deur  die  slawe  ’n  styl  met 
tipies  Oosterse  kenmerke  geskep  sou  word,  lyk  onwaarskynlik.  Ook  die  term 
“Hugenotestoel”  is  onakkuraat:  tereg  vestig  die  skryfster  die  aandag  op  die 
feit  dat  die  Hugenote  ruim  ’n  eeu  voor  die  ontstaan  van  hierdie  tipe  stoel  na 
die  Kaap  gekom  het. 

Die  skryfster  kom  tot  die  belangrike  konklusie  dat  die  groot  invloed  van 
Nederland  op  die  Kaap,  ook  wat  die  meubelkuns  betref,  nie  voldoende  besef 
word  nie.  Ooreenstemmende  gewoontes  het  dus  gelei  tot  ooreenstemmende 
meubelsoorte.  So  is  die  Kaapse  vrouestoel  (kraamstoel)  waarskynlik  van 
Nederlandse  herkoms  en  nie  Oosters  soos  deur  die  skryfster  aan  die  hand 
gedoen  nie  (p.  58).  Schotel  maak  in  sy  bekende  werk  oor  die  huislike  lewe  van 
die  sewentiende-eeuse  Nederlanders  melding  van  die  kraamstoel,  wat 
gebruik  is  vir  die  versorging  van  die  suigeling  deur  die  moeder.  Daar  moet 
ook  op  gewys  word  dat  die  koningstoel  wat  in  Nederlands-Oos-Indië  ook  die 
“barbierstoel”  genoem  is,  waarskynlik  nie  deur  die  huisheer  gebruik  is  om  sy 
hare  te  laat  sny  nie  — in  die  agtiende  eeu  met  sy  pruike  en  lang  hare  het  dit 
maar  selde  gebeur  — maar  wel  om  hom  te  laat  skeer.  Die  barbier  met  sy 
handdoek  oor  die  arm,  was  ook  in  die  Kaap  ’n  alledaagse  verskynsel. 
Johanna  Duminy  skryf  in  haar  dagboek  dat  sy  vyftien  riksdaalders  per  jaar 
betaal  het  aan  die  barbier  om  haar  man  soggens  te  kom  skeer. 

Met  Die  Herkoms  van  die  Kaapse  Stoel  lewer  Marielise  Botha  ’n 
waardevolle  bydrae  tot  die  literatuur  oor  die  stoflike  kultuur  in  Suid-Afrika. 
Die  skryfster  kom  tot  die  slotsom  dat  die  Kaapse  stoel  ten  spyte  van  oorsese 
invloede  ’n  eie  stylvorm  en  inheemse  karakter  ontwikkel  het,  hoofsaaklik 
weens  vereenvoudiging  en  die  besondere  eienskappe  van  die  inheemse  hout- 
soorte.  Die  Kaapse  stoel  word  gekenmerk  deur  sy  massiwiteit,  waardigheid, 
praktiese  gerief,  maar  boweal  deur  eerlikheid  van  ontwerp. 

Omdat  die  stylkenmerke  van  die  Kaapse  stoel  duidelik  beskryf  en 
geïllustreer  word,  sal  die  student  van  die  Afrikaanse  kultuurgeskiedenis,  die 
kunsstudent,  die  museumkundige  en  die  versamelaar  van  antieke  meubels 
die  boek  baie  nuttig  vind. 

Departement  A frikaanse  en  CELESTINE  PRETORIU S 

Nederlandse  Kultuurgeskiedenis, 

Universiteit  van  Pretoria. 

In  de  reeks  “Literatuur  van  die  lae  lande”  door  de  uitgever  Human  en 
Rousseau  is  nu  de  Mei  van  Herman  Gorter  verschenen.  En,  evenals  dit 
debuut  van  Herman  Gorter  in  1889  in  Nederland  een  gebeurtenis  was,  is  deze 
uitgave  van  1976  in  Zuid-Afrika  een  mijlpaal.  Deze  markeert  namelijk 
duidelijk  de  belangstelling  voor  de  Nederlandse  letterkunde,  die  in  Zuid- 
Afrika  aanwezig  is. 

De  uitgave  van  dit  meesterwerk  is  een  gelukkige  keuse,  niet  alleen 
omdat  het,  om  met  Garmt  Stuiveling  te  spreken  het  “ongeëvenaarde  hoogte- 
punt  in  de  poëzie  van  ’80“  is,  maar  ook  omdat  dit  gedicht  de  studenten, 
waarvoor  deze  reeks  toch  hoofdzakelijk  bedoeld  is,  sterk  zal  aanspreken.  De 
verbluffende  originaliteit  van  de  Mei  sal  bij  de  generatie-van-nu  met  haar 
afkeer  van  clichés  in  de  smaak  vallen. 

Mei  is  bij  uitstek  het  lied  van  de  jeugd  (Tachtig  was  de  beweging  van  de 
jeugd!),  de  jeugd  die  zingt  over  de  verrukking  van  de  aarde  en  haar  bekoring. 
In  de  zwerftochten  van  Mei,  de  als  een  heel  jong  meisje  voorgestelde  lente- 
maand,  zien  wij  de  wereld  voor  ons  opengaan  in  een  overstelpende  overvloed 
van  verrukkelijke  beelden  en  gevoelens;  die  toch  in  een  soepel  verband 
gehouden  worden. 

Maar  Mei  is  ook  iets  anders:  het  adieu  aan  deze  wereld  en  haar 

schoonheid.  Reeds  in  de  eerste  zang  is  er  een  weemoed  aanwezig  over  de 
vergankelijkheid  van  al  deze  schoonheid: 

Eén  ding  is  droevig  en  maakt  zacht  geklaag 
Altijd  om  d'aarde  heen,  een  nevel  vaag 
En  luchtig  om  dat  lijf:  't  is  wisseling 
Van  zijn  en  niet  zijn  en  dat  ieder  ding, 

Zielen  en  bloemen,  drijven  naar  dat  rijk, 

Waar  't  wit  en  stil  is  en  den  doog  gelijk. 

Want  zoals  altijd  aan  het  eind  van  't  jaar 
Trekvogels  uit  het  land  gaan  met  misbaar 
Van  vogelstemmen  uit  de  hooge  lucht, 

De  kind'ren  op  de  straat  hooren  't  gerucht 
En  kijken,  zeggend:  "zomer  is  voorbij. 

De  kou  komt"  — in  de  wolken  gaat  de  rij 
Van  vogels  — zóó  zóó  gaat  alles  voorbij. 

(Zang  I,  r.  194 — 206). 

De  droom  ligt  aan  scherven,  schoonheid  verbrokkelt  en  zelfs  de  droom 
van  liefde  wordt  niet  verwezenlijkt.  Wij  vereenzelvigen  ons  met  het  noodlot 
van  de  eenzaamheid  van  het  meisje  Mei,  dat  tevergeefs  verlangt  met  de 
onsterfelijke  God  Balder  één  te  worden  maar  tot  het  besef  komdt  "...  dat  hij 
voor  haar  niet  was...”  (r.2285).  Liefdes-illusie  wordt  liefdes-desillusie; 
samezijn  wordt  eenzaamheid;  extase  tot  smart.  Dit  eeuwig  aktuele  gegeven 
spreekt  de  mens  in  zijn  diepste  wezen  aan,  en  wij  worden  meegevoerd  door  de 
nu  eens  caleidoscopische  dan  weer  bloemblad-tere  beelden  die  Gorter  ons 
voor  ogen  tovert. 

Maar  op  deze  tocht  door  “een  schatkamer  van  schoonheid,  onuit- 
puttelijk  als  de  Natuur”,  zoals  Klooszegt  hoeft  de  lezer  van  deze  Afrikaanse 
uitgawe  van  de  Mei  niet  alleen  te  gaan;  hij  wordt  bij  de  hand  geleid  door  de 
bezonnen  uitleg  van  Ernst  van  Heerden.  In  de  “Annotasies”  worden  de 
moeilijke  woorden  verklaard  en  onduidelijke  passages  uitgelegd.  Niet  altijd 
wordt,  mijns  inziens,  echter  de  meest  toepasselijke  woordverklaring  gegeven, 
bijvoorbeeld:  “Ze  droegen  witte  mantels,  wit  tricot”  (r.  1293),  waar  “tricot” 
wordt  verklaard  als  “nousluitende  kledingstuk”  hetgeen  echter  botst  met  de 
betekenis  die  gehecht  wordt  aan  “mantel”  namelijk  een  lang,  ruim 
overkleed.  “Tricot”  is  hier  slechts  een  aanduiding  van  de  stofsoort;  een 
machinaal  gebreide  stof.  Nog  enkele  begrippen,  die  misschien  helderder 
verklaard  hadden  kunnen  worden  zijn  onder  andere:  snuisterijenkramen 


Maar  ten  spijte  van  deze  detailkritiek  zijn  de  meeste  woordverklaringen 
helder  en  verhelderend.  Hetzelfde  'en  meer  kunnen  we  zeggen  van  de 
Inleiding.  Van  Heerden  bespreekt  hierin  achtereenvolgens  de  levensloop  van 
Gorter,  zijn  verhouding  tot  die  beweging  van  ’80,  de  inhoud  en  de  technische 
aspekte  van  de  Mei.  Het  hoofdstuk  “Tegniese  middele”  biedt  aan  docenten 
een  vertrekpunt  ter  behandeling  van  het  vele  dat  de  Mei  in  dit  opzieht  te 
bieden  heeft.  De  ontleding  van  het  gedicht  verliest  zich  gelukkig  niet  in  het 
schoolmeesterachtige  “wat  bedoelt  de  dichter  met...?”  Poëzie  wordt  ver- 
moord  door  overdadige  uitleg;  het  moet  voor  de  lezer  een  leesavontuur 
blijven.  Onder  de  hoofdjes:  “a  — vormlik;  b — beeldspraak;  c — musikale 

elemente;  d — woordgebruik  worden  deze  aspekten  breedvoerig  toegelicht. 

Het  geheel  maakt  een  afgeronde  en  verzorgde  indruk.  De  “vrae”  (bl. 
44)  prikkelen  de  zelfwerkzaamheid  van  de  lezer  en  de  “Beknopte 
Bibliografie”  (bls.  45 — 46)  reikt  hem  de  hand  ter  oplossing  van  deze 
problemen. 

Voorzeker  is  deze  uitgave  een  voortreffelijke  prestatie,  die  ons 
verlangend  doet  uitzien  naar  meer  uit  de  pen  van  deze  schrijver. 

Eveneens  in  de  reeks  “Literatuur  van  die  lae  lande”  is  Klein  Avontuur 
van  Top  Naeff  verschenen.  Deze  uitgave  is  verzorgd  door  André  P.  Brink. 

Klein  Avontuur  rscheen  in  1928.  Het  is  een  bundel  korte  verhalen  vol 
van  die  kleine,  fijne  trekjes  van  waameming  en  mensenkennis,  waar  Top 
NaefFs  verhaalkunst  zo  rijk  aan  is.  De  titel  is  daarom  zo  treffend  omdat  elk 
verhaal  een  avontuur  is,  een  ontdekking  van  het  leven,  een  leven  waarin  we 
slechts  door  de  kleine  dingen  te  zien  en  te  begrijpen  het  grote  leren  kennen. 
Top  Naeff  leert  ons  dat  de  kleine  dingen  raak  het  ontroerendst  en 
veelzeggendst  zijn  en  zij  beschrijft  deze  kleine  dingen  vol  tederheid  en 
humor. 

Men  kan  uit  deze  verhalen  het  echt-Hollandse  leven  leren  kennen;  Top 
Naeff  beschrijft  het  punctueel  met  een  zuiver  gevoel  voor  sfeer.  Zij  distan- 
tieert  zich  vooral  van  opgeblazen  deftigheid,  bijvoorbeeld  in  “Rendez-vous” 
door  een  ironische  glimlach  en  fijne  spot.  In  de  bijeenkomst  van  de 
“Maatschappij  tot  Nut  van  het  Algemeen”  in  “Rendez-vous”  en  “Kunst  en 
Kennis”  in  “Debutanten”  ruiken  we  als  het  ware  de  mottenbalgeurige 
bontmantels  der  gefortuneerde  freules  met  hun  “bleke  eerzucht”  (blz  31),  en 
de  natt  jassen  van  de  apothekers,  onderwijzers  en  notarissen  (blz  57). 

Ook  het  mistige  en  mestige  van  Holland  is  fijn  getroffen,  wij  zien  de 
polders  met  kale  knotwilgen  en  nevelige  verten.  De  hoofdpersoon  in  “Een 
confrontatie”  spreekt  ons  aller  gedachten  uit  als  zij  denkt:  “Holland....  al 
vlakker  strekte  zich  het  land.  Maar  toch...  zulk  een  tederheid  als  daar  op- 
steeg  van  de  oversluierde  weien,  van  de  regelrechte  sloten  en  trouwe  wilgen... 
waar  ter  wereld  werd  men  de  goede  wil  der  aarde  zo  weldadig  gewaar...” 

Zo  kan  de  lezer  de  zille  Hollandse  lucht  op  zijn  lippen  proeven;  het  land 
door  haar  literatuur  aanvoelen.  Evenals  in  de  derde  zang  van  de  Mei  zien  we 
dijken,  velden,  bomen  en  boerderijen  met  een  gevoel  beschreven  dat 
Potgieter  deed  uitroepen:  “Toch  heb  ik  innig  u lief,  o mijn  Iand!” 

De  rijke  oogst  die  we  al  lezende  binnenhalen  bij  de  bestudering  van  de 
literatuur  van  een  land  is  dat  we  dit  land  en  haar  mensen  leren  kennen  en 
waarderen;  het  anderse  én  de  ander  begrijpen  en  beminnen. 

Een  poging  daartoe  doet  ook  André  P.  Brink  in  zijn  Inleiding  van  Klein 
Avontuur.  Na  de  gebruikelijke  hoofdstukken  over  de  schrijfster  en  haar  werk 
schetst  hij  de  achtergrond  van  de  tijd  waarin  Klein  Avontuur  ontstaan  is.  Het 
noemen  van  een  reeks  werken  ter  karakterisering  van  deze  periode  wekt  bij 
de  gemiddelde  lezer  echter  eerder  verwarring  dan  begrip,  wanneer  deze  met 
zodanige  werken  niet  bekend  is.  (Van  Deyssel  — Een  liefde;  Ary  Prins  — 
Heilige  tocht;  Van  Looy  — Jaapje,  Feesten). 

Ook  de  vergelijking  van  het  werk  van  Top  Naeff  met  dat  van  de  Franse 
schrijfster  Colette  en  de  Engelse  schrijfster  Jean  Rhys  ontmoedigt  de 
gemiddelde  student  en  hij  krijgt  het  bange  gevoel  dat  hij  zonder  een  degelijke 
kennis  van  de  wereldliteratuur  deze  bundel  niet  kan  aanpakken.  Een 

vergelijking  met  een  Afrikaanse  schrijfster  zou,  pedagogisch  gezien, 
misschien  zinvoller  zijn. 

De  bespreking  van  de  verhaalkunst  in  Klein  Avontuur  is  gelukkiger; 
aandacht  wordt  geschonken  aan  de  afzonderlijke  verhalen  en  een  suggestie 
ter  interpretatie  wordt  aan  de  hand  gedaan.  Het  onderscheiden  van  twee 
soorte  “ruimte”  bijvoorbeeld  is  zinvol  en  bepaalt  de  verhouding  van  de 
verhalen  tot  elkaar.  De  bespreking  van  de  atmosfeer  aan  de  hand  van  enkele 
stijlverschijnselen  is  helder  en  duidelijk  en  wordt  verlucht  met  toepasselijke 
voorbeelden.  Aan  het  eind  van  de  bespreking  zet  de  inleider  ons  aan  het  werk 
en  we  voelen  ons  geprikkeld  door  zijn  voorbeeld  om  Klein  Avontuur  onder  de 
loep  te  nemen.  De  Inleiding  sluit  af  met  " Verwysings  ” en  “Bronnelys  " . 

Jammer  genoeg  kwam  in  deze  uitgave  hetzetduiveltjenogal  eens  om  een 
hoekje  kijken,  bijvoorbeeld:  “glimlachznde”  in  plaats  van  “glimlachende” 
(blz  9);  “sijn”  i.p.v.  “zijn”  (blz  21);  “hm”  i.p.v.  “hem”  (blz  24)  en  zelfs  in  de 
“werkopdragte”  van  blz  28  “fuksie”  i.p.v.  “funksie”. 

De  uitgebreide  uitleg  die  bij  de  “Aantekeninge  en  woordverklaringe” 
gegeven  wordt  vergoed  echterveel,  is  trefzeker  en  verhelderend  en  werkt  mee 
tot  beter  begrip  van  de  verhalen. 

Universiteit  van  Pretoria  MIESJE  POLS 

NUWE  AFRIKAANSE  BOEKE 

(Opgestel  deur  C.J.S.C.  Burger,  Senior  Vakkundige  Beampte,  NALN) 

HARMSE,  Jan.  Die  wonderwerke  van  Judas  Iskariot.  Kaapstad:  Tafelberg,  1977.  R4,95 

HENNING,  Nan.  Die  verlore  droom.  Pretoria:  Van  der  Walt,  1977.  (Keurbiblioteek). 
KENNEDY,  Richard.  Kom  in  die  lente  weer.  Kaapstad:  H.&R.,  1977.  R3,25 

. Swaardmeester  van  Parys.  Pretoria:  Van  der  Walt,  1977.  R2.40 

MEIRING,  Stephanie.  Die  aandwind  bring  verlange.  Pretoria:  Van  der  Walt,  1977.  (Die  Eike- 
Boekklub).  R2.40 

OBERHOLZER,  Lourens.  Boereprinses  in  die  land  van  lig.  Krugersdorp:  President,  1977. 
(President-boekklub). 

PENZHORN,  Anna.  Waar  die  kiewiet  roep.  Krugersdorp:  President,  1977.  Rl,90 

PRINSLOO,  Mara.  Sonneblom  van  ’n  verlate  strand.  Johannesburg:  Perskor,  1977.  R2.75 

RADEMEYER,  Lien.  Die  stryd  om  Arendsnes.  Kaapstad:  H.&R.,  1977.  R3.95 

SCHOEMAN,  Karel.  Afrika:  ’n  Roman.  Kaapstad:  H.&R.,  1977.  R4.50 

. Koninkryk  in  die  Noorde.  Kaapstad:  H.&R.,  1977.  R5.25 

SWART,  Heila  D.  Hoonlag  van  gister.  Pretoria:  Van  der  Walt,  1977.  (Die  Eike- 

Boekklub).  R2.40 

TRUTER,  Anette.  Sluieren  paljas.  Pretoria:  Van  der  Walt,  1977.  (Treffer-Boekklub).  R2.40 
VAN  DER  MESCHT,  Ella.  Ek  bringdie  najaar.  Pretoria:  Van  der  Walt,  1977.  R2.40 

. Die  vroue  vir  Montevino.  Krugersdorp:  President,  1977.  (President-boekklub).  Rl,90 

VAN  DER  POST,  Johan.  Hy  was  my  broer.  Johannesburg:  Perskor,  1977.  R2,75 

VAN  RENSBURG,  Jaco.  Held  sonder  keuse.  Pretoria:  Van  der  Walt,  1977.  (Treffer- 

Boekklub).  R2,40 

VAN  SCHALKWYK,  Nickey.  Die  liefde  aan  die  anderkant.  Pretoria:  Van  der  Walt,  1977.  R2,40 

. Maar  een  dra  ’n  masker.  Kaapstad:  H.&R.,  1977.  R3,95 

VAN  WYK,  Nicolene.  Katreintjie  van  Kamieskolk.  Pretoria:  Van  der  Walt,  1977.  (Treffer- 

BARNARD,  Chris.  Danda  op  Oudeur.  Kaapstad:  Tafelberg,  1977.  ‘N  Vervolg  op  die  gewiide 
Danda.  R4.00 

EARECKSON,  Joni.  Die  loutering  van  Joni;  in  samewerking  met  Joe  Musser;  vertaal  deur  P.D. 

Swart,  Johannesburg:  Varia,  1977.  R5.95 

ENDE,  Michael.  Momo;  uit  die  Duits  vertaal  deur  Helene  de  Villiers;  illustrasies  deur  die 
skrywer.  Kaapstad:  Tafelberg,  1977.  R4,50 

GROBBELAAR,  Pieter  W.  Hans  die  Geluksoeker.  Kaapstad:  H.&R.,  1977.  R2,95 

MARAIS,  Eugene  N.  Piet  van  Snaar.  Kaapstad:  H.&R.,  1977.  R3.25 

MARITZ,  Kobus.  Aapmens  van  die  grootbos.  Johannesburg:  Perskor,  1977.  R4,75 

OPPERMAN,  Marié.  Die  Kraaie  en  die  ryk  kaptein.  Kaapstad:  H.&R.,  1977.  R3,25 

. Mbodse  en  die  langsnoetheksie.  Kaapstad:  H.&R.,  1977.  R3,25 

VAN  BLERK,  H.S.  Boetagaan  op  kommando.  Pretoria:  Van  der  Walt,  1977. 

VERSEBOEKE  VIR  KINDERS 

BEKKER,  Pirow.  Hadikie  Hadida;  illustrasies  deur  Fred  Mouton.  Kaapstad:  H.&R., 

1977.  R2,95 

RYMPIES  VAN  TIENIE  HOLLOWAY.  Kaapstad:  H.&R.,  1977.  R4,50 

VERSIES  VAN  TIENIE  HOLLOWAY.  Kaapstad:  H.&R.,  1977.  R4,50 

POëSIE 

AUCAMP,  Hennie.  Die  lewe  is  ’n  grenshotel.  Kaapstad:  Tafalberg,  1977.  ’n  Versameling  ryme 
vir  pop  en  kabaret.  R5,25 

BOERNEEF.  Versamelde  poësie.  Kaapstad:  Tafelberg,  1977.  R9,50 

CILLIERS,  Rika.  O.a.  Debora.  Kaapstad:  Tafelberg,  1977.  R5,25 

DE  WETTE,  Julian.  Die  koning  in  die  buiteland.  Johannesburg:  Perskor,  1977.  R4,95 

EYBERS,  Elisabeth.  Einde.  Kaapstad:  H.&R.,  1977.  R4,50 

. Tussensang;  ’n  heruitgawe  in  ’n  beperkte  oplaag.  Eerste  druk  in  1950.  Kaapstad: 

Tafelberg,  1977.  R3,25 

GRiiTTER,  Petra.  Obool.  Kaapstad:  Tafelberg,  1977.  R5.25 

VENTER,  De  Waal.  Pols.  Kaapstad:  Tafelberg,  1977.  R5,75 

FOTO-VERSEBUNDEL 

DE  VRIES,  Abraham  H.  en  ALBERTS,  Paul.  Die  Klein  Karoo.  Kaapstad:  Tafelberg, 

1977.  R15,00 

LETTERKUNDIGE  STUDIES  EN  KRITIEKE 

BUTLER,  Guy.  Soldier  heroes  in  corrupt  societies:  A comparison  of  N.P.  van  Wyk  Louw’s 
Germanicus  and  Shakespear’s  Vorislanus.  Johannesburg:  R.A.U.,  1977.  (N.P.  van  Wyk 
Louw-gedenklesing  nr.  6). 

LOUW,  W.E.G.  Persoonlike  perspektiewe.  Kaapstad:  Tafelberg,  1977.  R7,50 

OPPERMAN,  D.J.  Verspreide  opstelle;  gekeur  en  ingelei  deur  J.A.  Kannemeyer.  Kaapstad: 
H.&R.,  1977. 

BLOKBOEKE 

BRINK,  André  P.  Jan  Rabie  se  21.  Kaapstad:  H.&R.,  1977.  Rl,20 

EKSTEEN,  Louis.  Van  Maanen  se  De  Onrustzaaier.  Kaapstad:  H.&R.,  1977.  Rl,20 

JANSEN,  Ena.  Karel  Schoeman  se  By  Fakkellig.  Kaapstad:  H.&R.,  1977.  Rl,20 

LINDENBERG,  Anita,  Leroux  se  Sewe  dae  by  die  Silbersteins.  Kaapstad:  H.&R.,  1977.  Rl,20 

NIENABER-LUITINGH,  M.  Die  Beweging  van  Tagtig.  Kaapstad:  H.&R.,  1977.  Rl,20 

KOR TVERHALE,  ESSAYS,  BRJEWE,  ENS. 

AUCAMP,  Hennie.  Kort  voor  lank.  Kaapstad:  Tafelberg,  1977.  ’n  Bundel  opsteUe  oor  kort 
prosatekste  van  bekende  Afrikaanse  skrywers.  R10.95 

BLIGNAULT,  Audrey.  Nogtans  sal  ek  jubel;  ’n  keur  uit  die  essays  van  Audrey  Blignault; 

saamgestel  deur  Elize  Botha.  Kaapstad:  Tafelberg,  1977. 

M.E.R.  Kosbare  erfenis;  ’n  keur  uit  die  briewe  van  M.E.R.;  saamgestel  deur  Alba  Bouwer, 
Anna  Rothman  en  Rykie  van  Reenen.  Kaapstad:  Tafelberg,  1977. 

STAD  en  stedeling.  Vyf-en-twintigbekende  Afrikaanse  skrywers  vertel  elk  van  ’n  wêreldstad  wat 
’n  besondere  indruk  op  hulle  gemaak  het.  Kaapstad:  Tafelberg,  1977.  R5,75 

DRAMATEKSE  (Toneel,  Radio  en  Televisie) 

BARNARD,  Chris.  ’n  Man  met  vakansie.  Kaapstad:  Tafelberg,  1977. 

. Taraboemdery.  Kaapstad:  Tafelberg,  1977. 

DU  PLESSIS,  P.G.  ’n  Seder  val  in  Waterkloof.  Kaapstad:  Tafelberg,  1977 

KRIGE,  Uys.  Die  loodswaaiers.  Kaapstad:  H.&R.,  1977. 

NEDERLANDS 

COUPERUS,  Louis.  Van  oude  mensen,  de  dingen  die  voorbijgaan.  Kaapstad:  Academica, 

1977.  R5.50 

ALGEMEEN 

ASKES,  A.  Tweedetaalonderrig  vandag:  Tegnieke  en  aktiwiteite  — Metodiekgids  vir  on- 
derwysers  en  studente.  Via  Afrika,  1977.  R10,00 

CHRISTIAAN  DE  WET  ANNALE  3.  Uitgegee  deur  die  S.A.  Akademie  vir  wetenskap  en  kuns 
in  samewerking  met  die  Oorlogsmuseum  in  Bloemfontein. 

D’ ASSONVILLE,  V.E.  64  dae  te  velde  — Totius  se  oorlogsdagboek.  Kaapstad:  Tafelberg,  1977. 
Bibliofiele  uitgawe  tot  300  beperk  en  genommer.  R25.00 

DE  JONGH,  P.S.  Die  lewe  van  Erasmus  Smit.  Kaapstad:  H.A.U.M.,  1977.  R9,45 

DE  VILLIERS,  Dirk  en  Johanna.  Paul  Sauer.  Kaapstad:  Tafelberg,  1975.  ’n  Biografie. 

GRONUM,  M.A.  Die  ontplooiing  van  die  Engelse  Oorlog,  1899 — 1900.  Kaapstad:  Tafelberg, 
1977.  R10.50 

Derde  en  laaste  deel  oor  hierdie  skrywer  se  werk  oor  die  Anglo-Boere-oorlog.  Die  ander 
twee  dele  is  Die  Engelse  Oorlog  en  Die  Bittereinders. 

MEIRING,  Hannes.  Boukunsskatte  van  Suid-Afrika;  tekeninge  van  ’n  aantal  ’oelangrike 
historiese  geboue  in  Suid-Afrika,  met  kommentaar.  Kaapstad:  H.&R.,  1977.  Oplaag 
beperk  tot  500  genommerde  eksemplare  en  deur  die  skrywer  geteken.  R18.00 

MEIRING,  Piet.  Kronieke  van  ’n  Kerk.  Pretoria:  P.M.P.,  1977.  Die  verhaal  van  die  N.G.  Kerk. 

VILJOEN,  Gerrit.  Om  Afrikanerte  wees.  Kaapstad:  Tafelberg,  1977. 

WELZ,  Martin.  Breyten  endie  bewaarder.  Johannesburg:  McGraw-Hill,  1977. 


R5.95 

R5.75 

R5.50 

R5.95 

